Kulhivaru Kulhun Madhuvumun Kuda Kudhinnah Thafaathu Nafsaanee Mahsalathah Kurimathivey ކުޅިވަރު ކުޅުން މަދުވުމުން، ކުޑަކުދިންނަށް ތަފާތު ނަފްސާނީ މައްސަލަތައް ކުރިމަތިވޭ! – Huvadhoo News Kulhivaru Kulhun Madhuvumun Kuda Kudhinnah Thafaathu Nafsaanee Mahsalathah Kurimathivey Huvadhoo News\nކުޅިވަރު ކުޅުން މަދުވުމުން، ކުޑަކުދިންނަށް ތަފާތު ނަފްސާނީ މައްސަލަތައް ކުރިމަތިވޭ!\nޓެކްނޮލޮޖީގެ ރޮގުން ދުނިޔެ ހޯދަމުން އަންނަ ކުރިއެރުމާއެކީ، ބޮޑެތި ބަދަލުތަކެއް އަހަރަމެންގެ ދިރިއުޅުމަށް ގެނުވައެވެ. ޒަމާންތަކެއް ކުރިން، ކުޑަކުދިން ތަފާތު ކުޅިވަރުތައް ކުޅެ، ތަފާތު ކުޅޭތަކެތި ގެންގުޅުމަށް ލޯބިކުރި ނަމަވެސް، މިއަދުގެ ގިނަ ކުޑަކުދިންގެ ދިރިއުޅުމުން ފެނިގެންދަނީ، ކުޅިވަރުތަކާއި ދުރުވެ، ގިނަވަގުތު ޓެބްލެޓް ފަދަ ތަކެއްޗާއި ކުޅުމަށް ގިނަވަގުތު ހޭދަކުރާ މަންޒަރެވެ. ނަތީއްޖާއަކަށް ވެފައިވަނީ، ގިނަ އަދަދެއްގެ ކުދިންނަށް ތަފާތު ނަފްސާނީ މައްސަލަތައް ކުރިމަތިލާންޖެހިފައި ވުމެވެ.\nފާއިތުވީ 50 އަހަރަށް ބަލާއިރު، ކުޑަކުދިންނަށް ޑިޕްރެޝަން އަދި އެންޒައިޓީ އިތުރުވެފައިވާއިރު، 12 އަހަރާއި 17 އަހަރުގެ ކުދިންގެ ތެރެއިން %13 އިންސައްތަ ކުދިންނަށް ޑިޕްރެޝަންގެ މައްސަލަ ފާހަގަކުރެވިފައި ވެއެވެ. ގިނައަދަދަކަށް ކުދިންގެ ކިބައިން ޑިޕްރެޝަންގެ ތަފާތު މައްސަލަތައް ފެނުމާއި ގުޅިގެން، މި މައްސަލަ ކުރިމަތިވާ ސަބަބެއް ދެނެގަތުމަށް ދިރާސާކުރާ ގިނަ ފަރާތްތަށް ތަފާތު ދިރާސާތަށް ކުރިޔަށް ގެންދެވިފައި ވެއެވެ.\nޖަޕާންގެ ސެން ޑިއޭގޯ ސްޓޭޓް ޔުނިވާސިޓީގައި ޖީން ޓްވެންގް ކިޔާ ފަރާތްތަކުން ކުރި ދިރާސާއަކުން އެނގިފައިވާ ގޮތުގައި، ސްކޫލް އުމުރުގެ ގިނަ ކުދިންނަށް ތަފާތު ނަފްސާނީ މައްސަލަތައް ކުރިމަތިވުމުގެ އިތުރުން، ޑިޕްރެޝަން އަދި އެންޒައިޓީ ފަދަ މައްސަލަތައް އިތުރުވެފައި ވެއެވެ.\nއެމެރިކަން ޖާނަލް އޮފް ޕްލޭގައި ހިމެނުނު އާޓިކަލްއެއްގައި ބުނެފައިވާގޮތުގައި، ކުދިން ތަފާތު ކުޅިވަރުރުތަކުގައި ބައިވެރިވެ ކުޅުމުގެ ފުރުޞަތު ނުލިބުމާއި، ޑިޕްރެޝަން އަދި އެންޒައިޓީ އާއި ގުޅުމެއް ވެއެވެ.\n1955 ވަނަ އަހަރުން ފެއްޓިގެން ޓެކްނޮލޮޖީއަށް އަންނަމުން ގޮސްފައިވާ ޓެކްނޮލޮޖީގެ ކުރިއެރުންތަކާއި ގުޅިގެން، އަހަރަމެންގެ ދިރިއުޅުމަށް ބޮޑެތި ބަދަލުތަކެއް ވަނީ އައިސްފައެވެ. ކުޑަކުދިން މިނިވަންކަމާއެކު ކުޅުމުގައި ހޭދަކުރަމުން ދިޔަ ގިނަވަގުތުތައް މިއަދު ބޮޑުތަނުން ދަށްވެފައިވާކަން ފާހަގަކޮށްލަން ޖެހެއެވެ.\nބޮސްޓޮން ކޮލެޖްގެ ސައިކޮލޮޖީ ޕްރެފެސަރެއް ކަމުގައިވާ، ޑރ. ޕީޓާ ގްރޭ ބުނެފައިވާ ގޮތުން. ބޮޑެތި މީހުން ކުދިން ކޮންޓްރޯލްކޮށް، އަބަދު ލޯކުރިމަތީގައި ބައިންދަން ބޭނުންވެ، ކޮންމެ ކުއްޖެއްގެ އަތަށް ޓެބްލެޓެއް ނުވަތަ މޯބައިލް ފޯނެއް ދެއެވެ. ނޫނީ ކާޓޫނެއް އަޅުވައިފައި ނުވަތަ ގޭމެއް ކުޅުމަށް ގިނަވަގުތު ފުރުޞަތުދީގެން ކުދިން ކޮންޓްރޯލް ކުރުމުގެ ނަތީއްޖާއަކަށް ވެގެންދަނީ ނަފްސާނީ ގޮތުން ބަލިކަށި ކުދިންތަކަކަށް އެކުދިން ބަދަލުވުމެވެ. އޭނާ އިތުރަށް ހާމަކުރާގޮތުގައި، ކުރީގެ އާދަކާދަޔާއި ތަފާތުކޮށް މިޒަމާނުގެ ކުދިން ވަރަށް މަދުން ނޫނީ ގެއިން ބޭރުގައި، ގޭގެ ގޯތިތެރޭގައި އެއް އުމުރުގެ ކުދިންނާއެކު މަޖާކޮށް ކުޅެ އުޅޭ މަންޒަރު ނުފެނެއެވެ. ކުޑަ ކުދިންގެ ބެލެހެއްޓުމުގެ ކަންތައް ވަރަށް ފުރިހަމަޔަށް މައިންބަފައިން ކޮށް، ޤަވާއިދުން ރީތި ޔުނިފޯމު އަޅުވައި ކުދިން ދެއިރު ސްކޫލަށް ފުނުވި ނަމަވެސް، އެކުދިންގެ ސިކުނޑި ހެދި ބޮޑުވެ ހުޅުވެން ޖެހޭ މިންވަރަށް ހުޅުވި، ހާސްވުން ތަކާއި މާޔޫސްކަން ކުދިންގެ ދިރިއުޅުމުން ފިލައިގެން ނުދެއެވެ.\nކުރީގެ ޒަމާނާއި އަޅާ ކިޔައިފިނަމަ، 1981 ވަނަ އަހަރާއި 1997 ދެމެދުގެ އަހަރުތަކުގެ ޒުވާން ކުދިންނާއި، މިހާރުގެ ޒުވާން ކުދިންގެ ދިރިއުޅުމުން ވަރަށް ބޮޑެތި ތަފާތުތަކެއް ފެންނާނެއެވެ، މިމުއްދަތުގެ އަހަރުތަކުގައި ކުޑަ ކުދިންނަށް ލިބޭ ހުސްވަގުތު މަދުވެފައި، ރައްޓެހިންނާއި، ކައިރި ގެތަކުގެ އެއް އުމުރުގެ ކުދިން އެކުގައި ކުޅެން ހޭދަކުރާ ވަގުތު ގިނަވެފައި ވެއެވެ. ނަމަވެސް މިޒަމާނުގެ ކުދިންނަށް ބަލައިފިނަމަ، ގިނަ ވަގުތު ކުދިން ހޭދަކުރަނީ ސްކޫލްގައެވެ. އަދި ހެލިފެލިވެ އުޅެންޖެހޭ ކުޅިވަރުތައް ކުޅުން މަދުވެ، އެކުވެރިން މަދުވެފައި، ކޮމްޕިއުޓަރުން ނުވަތަ މޯބައިލް ފޯނުން ގޭމް ކުޅޭ މިންވަރު ގިނަވެ، ސްކްރީންޓައިމް އިންތިހާއަށް އިތުރުވެފައި ވެއެވެ.\nގިނަ ދިރާސާތަކުން ދައްކާގޮތުގައި، ކުޑަކުދިން ބޭނުން ބާވަތެއްގެ ކުޅިވަރުކުޅެ، ރައްޓެހިންނާއި އެކު މަޖާކޮށް ހެދުމަށް ހުސް ވަގުތު ހޭދަކުރަންޖެހެއެވެ. މިފަދަ ހަރަކާތްތަކުން އަމިއްލަ ނަފުސުގައިވާ ތަފާތު ކަންކަން އެނގި، ތަފާތު ކަންކަމުގައި އަމިއްލަ ވިސްނުމާއި އެއްގޮތަށް ގޮތް ނިންމަން އެކުދިންނަށް ދަސްވެގެން ދެއެވެ. ކުޅިވަރުގެ ތެރެއިން ކުދިންނަށް ތަފާތު ސޯޝަލް ހުނަރުތައް ކުޅިވަރުގެ ތެރެއިން ދަސްވުމުގެ އިތުރުން، ޤަވާއިދުތަކާއި އުޞޫލުތަކަށް ބޯލެނބުމަށް ދަސްވެގެން ދިޔުމުގެ އިތުރުން އަމިއްލަ ނަފުސު ކޮންޓްރޯލް ކުރުމަށް ދަސްވެއެވެ. ތަފާތު ކުޅިވަރުގެ ތެރެއިން ކުދިންނަށް އަމިއްލަ އިޙްސާސްތަށް ކޮންޓްރޯލްކުރަން ދަސްވުމުގެ އިތުރުން، ތަފާތު ރައްޓެހިންނާއި ގުޅުން ބަދަހިވުމުގެ އިތުރުން، ސްޓްރެސް ފިލުވައި ވަރަށް ބޮޑު ހިތްހަމަޖެހުމުގެ އިހްސާސެއް ކުދިންނަށް ގެނެސްދެއެވެ. އެހެންކަމުން، ކުޅިވަރަކީ ކުދިންގެ ނަފްސާނީ ދުޅަހެޔޮކަމަށް ވަރަށް ބޮޑަށް ބޭނުންތެރި އެއްޗެއްކަން އެނގިގެން ދެއެވެ.


Bigg Boss seson 15ge reyge showga Yohanige khaassa fenilumei - vNews.mv\nބިގް ބޮސް ސީޒަން 15ގެ ރޭގެ ޝޯގައި ޔޮހާނީގެ ހާއްސަ ފެނިލުމެއް\nއައިޝަތު އިބްރާހީމް Male' | 11 October 2021, 22:31\nކަލަރސް ޓީވީން މިހާރު ދައްކަމުން އަންނަ ބިގްބޮސް ސީޒން 15ގެ ރޭގެ ޝޯގައި ޔޮހާނީ ހާއްސަ މެހެމާނެއްގެ ގޮތުގައި ފެނިގެން ގޮސްފިއެވެ.\nއިންޑިޔާ ޓުޑޭއިން ރިޕޯޓްކޮށްފައިވާ ގޮތުގައި ކަލަރސް ޓީވީން ދައްކާ މިޝޯވގެ ހޯސްޓް ސަލްމާން ޚާންގެ ދައުވަތަކަށް ހާއްސަ މެހެމާނެއްގެ ގޮތުގައި ބައިވެރިވުމަށް ޔޮހާނީއަށް ދައުވަތު ދީފައިވަނީވެސް ސަލްމާން ޚާންއެވެ.\nމިދައުވަތު ސަލްމާންގެ ފަރާތުން ލިބުމުން ވަރަށް އުފާވިކަމަށް ޔޮހާނީ ވަނީ ބުނެފައެވެ.\nއެގޮތުން މި ޝޯގައި ބައިވެރިވެލުން ވެގެން ދިޔައީ ވަރަށް ތަފާތު ތަޖުރިބާއަކަށް ކަމަށާއި ޝޯގެ ތެރެއިން ސަލްމާނާއެކު ވަރަށް މަޖާ ވަގުތުކޮޅެއް ހޭދަ ކުރެވުނު ކަމަށްވެސް ޔޮހާނީ ވަނީ ބުނެފައެވެ.\nބިގްބޮސްގެ ރޭގެ ޝޯވގެ ތެރެއިން، ސަލްމާނަށް މަނިކޭ މަގޭ ހިތޭ، ލަވަ ދަސްކޮށް ދިނުމާއި، ސަލްމާނާއެކު ލަވަކިޔުން ވެގެން ދިޔައީ ދުވަހަކުވެސް ޔޮހާނީގެ ހަނދާނުން އަދި ހިތުންވެސް ފިލައިގެން ނުދާނެ ފަދަ އުފާވެރި ވަގުތު ކޮޅަކަށް ކަމަށް އުމުރުން 28 އަހަރުގެ ޔޮހާނީ ބުނެފައިވެެއެވެ.\nޝޯވގައި ޔޮހާނީގެ ހާއްސަ ފެނިލުމުގައި އޭނާ "މަނިކޭ މަގޭ ހިތޭ" ހުށައަޅައި ދިނުމުގެ އިތުރުން އެލަވައިގެ ޖާދޫގައި މަޝްހޫރު ފިލްމީ ތަރި އަދި ޝޯގެ ޕްރެޒެންޓަރ ސަލްމާން ޚާން ވެސް ޖައްސާލިއެވެ.\nޔޮހާނީގެ ފަހަތުން ސަލްމާން މަނިކޭ މަގޭ ހިތޭ ކިޔަމުން ދާއިރު އޭނާގެ ހުންނަ ސަކަ މިޒާޖުގެ ތެރެއިން ޔޮހާނީ ވަނީ ސަލްމާންގެ ހިތާ ކުޅެލާފައެވެ.\nބިގްބޮސްއަކީ ވަރަށް ސަޅި ޝޯއެއް ކަމަށް ޔޮހާނީ ފާހަގަ ކޮށްފައިވާ ކަމަށްވެސް ރިޕޯޓްތައް ބުނެއެވެ.\nސިންހަޅަ ބަހުން ކިޔާފައިވާ މަނިކޭ މަގޭ ހިތޭ ލަވަ ވެގެން ގޮސްފައި ވަނީ ގިނަ ބައެއްގެ މެދުގައި މަގުބޫލު ލަވައަކަށެވެ.\nއެގޮތުން އޭނާގެ ޔޫޓިއުބްގައި މި ލަވަ ރިލީޒް ކުރިތާ މަސް ދުވަހުގެ ތެރޭގައި، 9.1 މިލިއަން ވިއުސް މިލަވައަށް ލިބިފައިވެއެވެ.\nއިންޑިޔާ ޓުޑޭގައި ރިޕޯޓްކޮށްފައިވާ ގޮތުގައި ބޮލީވުޑުން ޔޮހާނީއަށް ލިބުނު ތަރުހީބު އަދި ބޮގްބޮސްއާ ހިސާބުން ނިމިފައި ނުވާކަމަށެވެ.\nމި ދަތުރު ވެގެން ދިޔައީ ޔޮހާނީ ދެކެމުން އައި އެންމެ ފޮނި ހުވަފެން ކަމުގައިވާ ބޮލީވުޑްގެ ފިލްމަކަށް ލަވައެއް ކިޔާލުމުގެ ފުރުޞަތު ޔޮހާނިީއަށް ލިބިގެން ދިޔުމަށް މަގު ފަހިކޮށް ދިން ދަތުރަކަށް ކަމަށްވެސް ރިޕޯޓްތައް ބުނެއެވެ.\nއެގޮތުން ފިލްމް ޝިއްދަތަށް ޔޮހާނީ ކިޔައިދޭ ހިންދީ ލަވަ ރިކޯޑް ކޮށްފައި ވާކަމަށް ބުނެފައިވެއެވެ.\nދުނިޔޭގެ އެތައް ބަހުރުވައަކުން ޔޮހާނީގެ "މަނިކޭ މަގޭ ހިތޭ" ލަވަ ރެކޯޑް ކުރެވި ގިނަ ބައެއްގެ ހިތްތަކާ ކުޅެމުން ދިޔަ ނަމަވެސް "މަނިކޭ މަގޭ ހިތޭ" ގެ ޔޮހާނީގެ ވާސަން އަދިވެސް ފަނޑު ވުމެއްނެތި އަންނަނީ ފިޔަ ޖަހަމުންނެވެ.


Anage agubodu hedhumuge agakee 45 rufiya\nއަނާގެ އަގު ބޮޑު ހެދުމުގެ އަގަކީ 45 ރުފިޔާ!\nއަނާ ރޭގެ ހަފްލާގައި ލައިގެން ހުރި ގޯނި ހެދުން. -- ޔޫސުފް ރިޒާ | އަވަސް\nޕާޓީއަކަށް، ހާއްސަ ހަފްލާއަކަށް ނުވަތަ ރަސްމިއްޔާތަކަށް ދާނަމަ، އެ ރަސްމިއްޔާތަށް ހާއްސަކޮށް ރީތި ހެދުމެއް ލުމަކީ ކޮންމެހެންވެސް ކުރަން މަޖުބޫރު ކަމެކެވެ. އެންމެ މަދުވެގެން ދެހާހެއްހާ ރުފިޔާ ހަރަދުކޮށްލައިގެން ނޫނީ ހިތްހަމަޖެހޭ ވަރުގެ ހެދުމެއް ތައްޔާރު ކުރެވުނު ކަމަކަށް ނުވާނެ އެވެ. ދެހާހެއްހާ ރުފިޔާ އެއީ ފޮއްޗާއި ފެހުމާއި، ގަހަނާ އާއި ފައިވާނާ ބޮލުގައި ޖަހާ ދައްޗާ މި ހުރިހާ ސާމާނެކެވެ. ކިތަންމެ ބޮޑު ހަރަދެއް ދިޔަސް އެ ހަފުލާއެއްގައި ހުރި އެންމެ ރީތި އަދި ތަފާތު ހެދުމަށް އެ ހެދުން ވެއްޖެނަމަ އުފަލުގެ ކޮޅެއް ނެތެވެ.\nމި ވަރަށް ހަރަދުކޮށްލައިގެން ތައްޔާރު ކުރި ހެދުމަކީ އެންމެ ފަހަރަކު ބޭނުންކުރަން ފެހި ހެދުމެކެވެ. އޭގެ ފަހުން އެ ހެދުމެއް ނުލާނެ އެވެ. އެ ހެދުން ހެޔޮވަރުވާނީ އަލާމާރިއަށެވެ. ގިނަ ފަހަރަށް އަލަމާރީގެ އެއްކަން ހުސްކޮށް އެ ހެދުންތަކަށް ޖާގަ ދެނީ އެވެ. ނުވަތަ ކޮންމެވެސް ރައްޓެއްސެއް ނުވަތަ އާއިލާގެ މީހަކަށް ދެނީ އެވެ. އެންމެ ފަހަރަކު ލާން އެހާ އަގުބޮޑުކޮށް ހެދުމެއް ފެހުމުގެ ބޭނުމެއް އެބަ އޮތް ހެއްޔެވެ. ހެޔޮ އަގެއްގައި ވެސް ތަފާތު ހެދުމެއް ފެހި ދާނެ އެވެ.\nއޭގެ އެއް މިސާލަކީ ރޭ ދަރުބާރުގޭގައި ބޭއްވި ނޫސްވެރިންގެ އެވޯޑް ހަފްލާއިން ފެނިގެން ދިޔަ ހެދުމެކެވެ. އެންމެ މޮޅު ވީޑިއޯ ޖާނަލިސްޓަކަށް ހޮވުނު ވީޓީވީގެ އާމިނަތު އަމީނާ (އަނާ) ގެ ހެދުމެވެ. އަމީނާގެ އެ ހެދުމަކީ ހަނޑޫ ހުސްކުރި ތިން ސުތުލި ގޯންޏެވެ. އަނާގެ އަމިއްލަ ޑިޒައިނަކަށް އެ ހެދުން ފަހައިދިނީ ރައްޓެއްސެކެވެ. އިތުރަށް ހެދުން ޒީނަތްތެރިކުރީ ވެސް އަނާ އެވެ. އަނާގެ މި ހެދުން ރޭ ވަނީ ނޫސްވެރިންގެ ސަމާލުކަން ހޯދާފަ އެވެ.\nއެ ހެދުމުގެ އަގު އަންދާޒާކޮށްލާ ބަލާށެވެ. އެއީ ހީކުރާ ވަރަށްވުރެ މާ ބޮޑަށްވެސް އަގު ހެޔޮ އަދި ހީކުރާވަރަށް ވުރެ މާ ރީތި ހެދުމެކެވެ. ރޭގެ ރަސްމިއްޔާތުގައި އަނާ ލައިގެން ހުރި ހެދުމުގެ އަގަކީ 45 ރ. އެވެ. އެއީ ހެދުން ފަހަން ގަން ހަތަރު ގޯންޏާއި ހެދުމުގެ ކަރު ޑިޒައިންކޮށްލަން ގަން ނަރު ދައްޗަށެވެ. އެންމެ ތިން ގަޑިއިރުގެ ތެރޭގައި ހެދުން ފެހުމަށްވުރެ އުނދަގޫ ކަމަކަށް އޭނާއަށްވީ ގޯނި ހޯދުމެވެ. އަނާއަށް ގޯނި ލިބުނީ މުޅި ބާޒާރު މަތީގައި ހިނގި ފަހުންނެވެ.\n"އަބަދުވެސް ބޭނުންވަނީ ޔުނީކް ހެދުމެއް ލާން، ދެން އެހެންވެ މި އިވެންޓަށް ރީތި ހެދުމެއް ހޯދަމުން ދަނިކޮށް ފެނުނީ ގޯންޏަކުން ކުޑަކުޑަ އެއްޗެއް ހަދާފައި އިންދަ، އެތަނުން އައިޑިއާ އައިސްގެން ހިތަށް އެރީ ޓްރައިކޮށްލާނީ އޭ، ދެން ބާޒާރު މައްޗަށް ދިޔައީ، ވަރަށް އުނދަގުލުން ލިބުނީ، ބޭނުންކޮށްފައި ހުރި ގޯނި ވިއްކީ 12 ރުފިޔާއަށް،" ގޯނިން ހެދުން ފަހަން ހިޔާލު އައި ގޮތް އަވަސް އަށް ކިޔައިދެމުން އަނާ ބުންޏެވެ.\nކޯޓަކާއި ސްކާޓެއް ހިމަނައިގެން ފަހާފައި އިން އެ ހެދުމުގެ ކަރުވަޅު ނަރުދަތިން ޑިޒައިން ކުރީ އަނާ އެވެ. ކޯޓާއެކު ބެލްޓެއް ބަނޑަށްވުރެ މަތިން ބޭނުންކުރި އިރު ބޮލުގެ އިސްތަށިގަނޑު އައްސަންވެސް އަނާ ބޭނުންކުރީ ގޯނީގައި ހުންނަ ސުތުއްޔެވެ. އަތުގައި އަޅާފައި ހުރީ ނާށިން ތައްޔާރުކޮށްފައި އޮތް ދެ ތަނޑިގަނޑެވެ. ނަލައެއް ނޫން ހެއްޔެވެ؟ އަނާގެ އެރީތި ހެދުން އެންމެނަށް ދައްކާލެވުނީ ޝިފާ އަދި ނާސިހާގެ އެހީތެރިކަމާއެކު އެވެ. އެހެންވީމަ ހުރިހާ ޝުކުރެއް އަނާގެ އެ ގާތް ދެ ރަހުމަތްތެރިންނަށެވެ.\n"ކުޑަ ހަރަދަކުން ރީތި ހެދުމެއް ފެހުމުގެ އިތުރުން އަޅުގަނޑު ބޭނުންވީ ތިމާވެށީގެ ވާހަކައެއް އަޅުގަނޑު ހެދުމުން ބުނެދޭން، އަޅުގަނޑަށް ހީވަނީ އެކަން ކޮށްދެވުނުހެން،" އަނާ ބުންޏެވެ.\nކުޑަ ހަރަދެއް ކޮށްގެންވެސް ރީތި ތަފާތެއް ހެދުމެއް ދައްކާލެވިދާނެކަން އަނާ މިއޮތީ ސާބިތުކޮށްދީފަ އެވެ. އެހެންވީމަ މާލޭގައި ހުރި ހުރިހާ ފޮތި ފިހާރަތަކަށް ހިނގާ ބޮޑު އަގުގައި ހެދުމެް ނުފެހިއަސް ރީތި ހެދުމެއް ލެވިދާނެ އެވެ.\nއަނާއަށް ރޭ ދެ އުފާ ލިބުނެވެ. އޭނާ އުންމީދު ކުރި ގޮތަށް ރީތި ހެދުމެއް ސުތުލި ގޯނިން ފަހައި ގަޔަށް ހެޔޮވަރުކޮށްލެވުނެވެ. އޭނާ އުންމީދު ކުރި އެވޯޑް އޭނާއަށް ރޭ ހާސިލްވި އެވެ.\nމެލޭރިއާއަށް ހާއްސަ ފުރަތަމަ ބޭސް ބޭނުންކުރުމުގެ ހުއްދަ ދީިފި\nހަފުތާއަކު ހަތަރު ދުވަހު މަސައްކަތްކުރާ ޓެސްޓް ކާމިޔާބު\nކުދިން ކުޅެން ގެންގުޅޭ ސްލައިމްއަކީ ނުރައްކަލެއް!


ސޫދާނުގެ ބަޣާވާތް ނިމުމަކަށް ގެނައުމަށް އދން ގޮވާލައިފި ސޫދާނުގެ ބަޣާވާތް ނިމުމަކަށް ގެނައުމަށް އދން ގޮވާލައިފި\nސޫދާނުގެ ބަޣާވާތް ނިމުމަކަށް ގެނައުމަށް އދން ގޮވާލައިފި\nސޫދާނުގެ އަސްކަރީވެރިކަމާ ދެކޮލަށް އެ ޤައުމުގެ ޢާއްމުން މުޒާހަރާކުރަނީ / ފޮޓޯ: ރޮއިޓަރސް\nސޫދާނުގައި ބަޣާވާތްކޮށް އެ ޤައުމުގައި ޤާއިމުކޮށްފައިވާ އަސްކަރީވެރިކަން ނިމުމަކަށް ގެނެސް ރައްޔިތުންނާ ވެރިކަން ޙަވާލުކުރުމަށް އދން ގޮވާލައިފިއެވެ.\nސޫދާނުގައި ކުރި ބަޣާވާތަށްފަހު ފުރަތަމަ ފަހަރަށް ވާހަކަދައްކަވަމުން ޖެނެރަލް ބުރުހާން ވިދާޅުވެފައިވަނީ ސަރުކާރު އުވާލައި ސިޔާސީވެރިން އެކަހެރިކުރަން މަޖުބޫރުވީ އަސްކަރިއްޔާއާ ދެކޮޅަށް ރުޅިވެރިކަން އުފައްދައި ފިތުނަ އުފައްދަން މަސައްކަތްކުރުމުންކަމަށެވެ. އަދި އެ ކަމުގެ ސަބަބުން ސޫދާނުގައި ދާޚިލީ ހަނގުރާމައެއް ފެށިދާނެކަމުގެ ބިރުވެރިކަން އުފެދުނުކަމަށްވެސް އޭނާ ވިދާޅުވިއެވެ.\nއދގެ ސަލާމަތީ މަޖިލީހުގައި ހިމެނޭ 15 މެންބަރު ޤައުމުގެ ތާޢީދާއެކު ނެރުނު ބަޔާނެއްގައި ގޮވާލާފައިވަނީ އަސްކަރިއްޔާއިން އަނިޔާވެރިކަން އިސްނުކުރުމަށާއި އިންސާނީ ޙައްޤުތައް ކަށަވަރުކުރުމަށާއި ޚިޔާލުފާޅުކުރުމުގެ މިނިވަންކަމަށާއި އެއްވެއުޅުމުގެ މިނިވަންކަމަށް ހުރަސްނޭޅުމަށެވެ. އަދި ބަޣާވާތް ނިމުމަކަށް ގެނެސް ދިމީޤްރާޠީ ނިޒާމެއް ޤާއިމުކޮށް ރައްޔިތުންނާ ވެރިކަން ޙަވާލުކުރުމަށްވެސް އެ ބަޔާނުގައި ގޮވާލައިފައިވެއެވެ. އިނގިރޭސިވިލާތުން ހުށަހެޅި ބަޔާން ޢާއްމުކޮށްފައިވަނީ ޗައިނާއާއި ރަޝިޔާއިން ބޭނުންވި ބައެއް ބަދަލުތައް ގެނައުމަށްފަހުއެވެ. އެ ގޮތުން އެ ބަޔާނުގައި އަސްކަރީ ބަޣާވާތް ކުށްވެރިކޮށްފައެއް ނުވެއެވެ.


SunOnline: TC othee thayyaah, Defensive visnumeh nugengulheynah: Nizaambe\nޓީސީ އޮތީ ތައްޔާރަށް، ޑިފެންސިވް ވިސްނުމެއް ނުގެންގުޅޭނަން: ނިޒާމްބެ\nމުޙައްމަދު ޝަމްޢޫން 13 Feb 2018, 09:17\nޓީސީއާއި ބެންގަލޫރު އެފްސީ ވާދަކުރާ އޭއެފްސީ ކަޕު ކޮލިފައިން ޕްލޭއޮފް ފުރަތަމަ ލެގަށް ޓީސީގެ ފަހު ފަރިތަކުރުންތަކުގެ ތެރެއިން ---ސަން ފޮޓޯ/ މުހައްމަދު އަފްރާހް\nޓީސީ ސްޕޯޓްސް ކްލަބު އޮތީ ވަރަށް ބޮޑަށް ތައްޔާރުވެފައި ކަމަށާއި، ބެންގަލޫރު އެފްސީއަކީ ވަރުގަދަ ޓީމެއް ނަމަވެސް ޑިފެންސިވް ވިސްނުމެއް ނުގެންގުޅޭނެ ކަމަށް ކޯޗު މުހައްމަދު ނިޒާމް (ނިޒާމްބެ) ބުނެފިއެވެ.\nރާއްޖޭގެ ޓީސީ ސްޕޯޓްސް ކްލަބާއި އިންޑިއާގެ ވަރުގަދަ ބެންގަލޫރު އެފްސީ ވާދަކުރާ އޭއެފްސީ ކަޕް ކޮލިފިކޭޝަން ޕްލޭއޮފް މެޗު އޮންނާނީ މިރޭއެވެ. މެޗާ ގުޅިގެން ޓީސީގެ ކޯޗު ނިޒާމްބެ ވަނީ އޭނާގެ ވިސްނުންތައް 'ސަން ސްޕޯޓްސް' އާ ހިއްސާކޮށްފައެވެ.\nނިޒާމްބެ ބުނީ ޓީސީ ނުކުންނާނީ ޓީސީގެ ކުޅުން ކުޅެން ކަމަށާއި، ޑިފެންސިވް ވިސްނުމެއް ނުގެންގުޅޭނެ ކަމަށެވެ.\n"ޓީސީ ނުކުންނާނީ ޓީސީގެ ކުޅުން ކުޅެން. ބެންގަލޫރަކީ ވަރުގަދަ ކްލަބެއް ނަމަވެސް އެއްވެސް ވަރަކަށް ނުވިސްނާނަން ޑިފެންސިވް ކުޅުމެއް ކުޅޭކަށް. ޓީސީ ކުޅޭނީ ހަމަ ޓީސީގެ ޕޮސިޓިވް ޕާސިން ގޭމެއް،" ނިޒާމްބެ ބުންޏެވެ.\nރާއްޖޭގެ ޓީސީ ސްޕޯޓްސް ކްލަބާއި އިންޑީއާގެ ބެންގަލޫރު އެފްސީ ވާދަކުރާ އޭއެފްސީ ކަޕު ކޮލިފައިން ފުރަތަމަ ލެގު އޮންނާނި މިރޭ ގައުމީ ފުޓުބޯޅަ ދަނޑުގައި---ސަން ފޮޓޯ/ މުހައްމަދު އަފްރާހް\nނިޒާމްބެ ބުނީ އިންޑިއާގެ ގައުމީ ޓީމު އަދި އިންޑިއާގެ ކްލަބަކާ ދެކޮޅަށް ނުކުންނަ ނަމަވެސް އެކަން ވާނީ ދިވެހި ފުޓުބޯޅައަށް ވަރަށް ބޮޑު ޗެލެންޖަކަށް ކަމަށާއި ޓީސީއަކީ ޒުވާން ކްލަބެއް ނަމަވެސް ނުކުންނާނީ މަސައްކަތްކޮށް މޮޅުވާން ކަމަށެވެ.\n"ޓީސީއަކީ ޒުވާން ކްލަބަކަށްވީ ނަމަވެސް މީގެ ހުރިހާވެސް އެއްޗަކަށް އޮންނާނީ ދަނޑު މަތީގައި ކުޅުންތެރިން ކުޅޭ ކުޅުން، ރާވާ ރޭވުންތަކާ އެއްގޮތަށް ކުޅުން މީގެ އޮންނާނީ،" ނިޒާމްބެ ބުންޏެވެ.\nނިޒާމްބެ ބުނީ އިންޑިއާގެ ޓީމުތަކުން އާއްމުކޮށް އަވޭ މެޗުތަކަށް ޓީމުގެ މުހިއްމު ބައެއް ކުޅުންތެރިން ނުލާ ކަމަށެވެ.\n"ޓީސީގެ އެއްވެސް ކުޅުންތެރިޔަކު މެޗަށް ތައްޔާރުވީ އިދިކޮޅު ޓީމުގެ ކުޅުންތެރިންނަށް ބަލައިފައެއް ނޫން. ސުނިލް ޗެތުރީ އެކަންޏެއް ނޫން އެޓީމުގައިވެސް މޮޅު ކުޅުންތެރިޔަކީ. ހުރިހާ ކުޅުންތެރިންވެސް ހަމަ އެއީ މޮޅު ކުޅުންތެރިން،" ނިޒާމްބެ ބުންޏެވެ.\nނިޒާމްބެ ބުނީ އިންޑިއާގެ ޓީމުތަކުން މިފަދަ މެޗުތަކަށް މުހިއްމު ބައެއް ކުޅުންތެރީން ނުގެންނަ ނަމަވެސް އޭގެ މާނައަކީ އަވޭގައި ކުޅެން އަންނަނީ ބަލި ކުޅުންތެރިން ނޫން ކަމަށެވެ. އަދި އެއީ ހަމަ ހޯމްގެ ގިނަ މެޗުތަކެއްގައިވެސް ކުޅެ، އަބަދުވެސް ބޭނުން ކުރަމުން އަންނަ ކުޅުންތެރިންކަމަށާއި، އެފަދަ ގޮތަކަށް ބެންގަލޫރު އެފްސީއާ ދެކޮޅަށް ކުޅެން ނުވިސްނާ ކަމަށްވެސް ނިޒާމްބެ ބުންޏެވެ.\nނިޒާމްބެ އިތުރަށް ބުނީ ޓީސީއަށް މި ސީޒަނަށް ގެނައި ބިދޭސީ ކީޕަރަށް އަނިޔާވެފައިވީ ނަމަވެސް ޕްލިމިނަރީ ބުރުގައި ބަންގުލަދޭޝްގެ ސައިފް ސްޕޯޓިން ކްލަބާ ދެކޮޅަށް ޓީސީގެ ބަދަލު ކީޕަރު އިބްރާހީމް ނަދީމް ދެއްކި ކުޅުމާއެކު އޭނާއަށް އުންމީދު އާކޮށްދީފައިވާ ކަމަށެވެ.\nޓީސީގެ ޓީމުގައި މިވަގުތު ހިމެނޭ ދެ ކީޕަރުން. ޓީސީއަށް ގެނައި ބިދޭސީ ކީޕަރަށް އަނިޔާވުމުން އިފްރާހް އަރީފްވަނީ އެޓީމާ ގުޅިފައި. އެހެން ނަމަވެސް މިރޭގެ މެޗުގައި ފެންނާނެ ކަމަށް ބެލެވެނީ ސައިފް އެސްސީއާ ދެކޮޅަށްވެސް ނުކުތް ނަދީމް ---ސަން ފޮޓޯ/ މުހައްމަދު އަފްރާހް\nނިޒާމްބެ ބުނީ ބަންގަލަދޭޝްގެ ސައިފް އެފްސީއާ ދެކޮޅަށް ކުޅުނު މެޗުގައި ބަދަލު ކުޅުންތެރިއެއްގެ ގޮތުގައި ކުޅެން ނުކުތް އަހްމަދު އާރިފް (އާރީ)ގެ ކުޅުން ފާހަގަވި ކަމަށާއި، މިރޭގެ މެޗުގައި ބޭނުންކުރާ ޓެކްޓިކްސްއެއްގެ ސަބަބުން ފުރަތަމަ 11 އަށް ބަދަލުތަކެއް އައިސްދާނެ ކަމަށެވެ.\nޓީސީއާއި ބެންގަލޫރު އެފްސީ ވާދަކުރާ އޭއެފްސީ ކަޕުގެ ޕްލޭއޮފް ކޮލިފިކޭޝަންގެ ފުރަތަމަ ލެގު އޮންނާނީ މިރޭ 9:00 ގައި ގައުމީ ފުޓްބޯޅަ ދަނޑުގައެވެ.


Vaanuvaa ah fahu veenuvee neygun: Halleh nethee tha?! | Mihaaru\nމީހަކު ހައްޔަރު ކުރަނީ: ޝަރީއަތް ނިމެންދެން ބަންދު ކުރުމަށް ފަހު މައްސަލަ ނުނިމި ދިގުލައިގެން ދިއުމުގެ ޝަކުވާ އަބަދުވެސް ބޮޑު -- ފޮޓޯ/މިހާރު\n02 އޮކްޓޯބަރ 2019 - 09:00 13 comments\nޖިނާއީ އަދުލުގެ ނިޒާމުގައި ތަރުތީބު ވެފައިވާ ގޮތުން އާންމު އުސޫލަކީ ޖިނާއީ އިޖްރާއާތުގެ މަރުހަލާތަކަށް މުއްދަތުތަކެއް ކަނޑައެޅިފައި އޮތުމެވެ. އެއީ ދައުވާ ކުރުން ކަމަށް ވިޔަސް އަދި ކުށް ސާބިތުވެގެން ކުރާ ހުކުމެއް ކަމަށް ވިޔަސް ނުވަތަ ތަހުގީގުގެ ބޭނުމަށްޓަކައި ކޯޓަކުން ނެރޭ އަމުރެއް ކަމަށް ވިޔަސް، އެކަމެއް ފެށޭނެ ވަގުތަކާއި ނިމުން އަންނާނެ ދުވަހެއް ނުވަތަ ވަގުތެއް އެނގެން ޖެހޭނެ އެވެ. އެންމެ ކަމެއް ފިޔަވައި އެވެ: ޝަރީއަތް ނިމެންދެން ބަންދުގައި ބަހައްޓަން ނެރޭ އަމުރެވެ.\nތުހުމަތުކުރެވޭ މީހާ ޝަރީއަތް ނިމެންދެން ބަންދު ކުރަން ނެރޭ އަމުރަކީ ކޯޓުން ބަންދަށް ލުޔެއް ނުދޭހާ ހިނދަކު، އެ މައްސަލައެއް މުޅިން ނިމެންދެން ދެމި އޮންނަ އެއްޗެކެވެ. މި އިޖްރާއާތު މިހާރު މަޝްހޫރު ވެފައިވަނީ "ވާނުވާ" ގެ ނަމުންނެވެ. "ވާނުވާ" މި ބަސް އުފެއްދީ އެކި މައްސަލަތަކުގައި މިގޮތަށް ޝަރީއަތް ނިމެންދެން ޖަލުގައި ބަންދު ކޮށްފައި ތިބި މީހުން ކަމަށް ބުނެ އުޅެ އެވެ. ފަހުން ވަކީލުންގެ ތުންތުން މަތިން އައިސް، ދައުލަތުގެ އިސް މަގާމުތަކުގައި ތިއްބެވި ބައެއް ބޭފުޅުންގެ ދުލު ކުރީ ބަހަކަށް ވެސް މި ބަސް ވެއްޖެ އެވެ. މިހާރު މި ބަސް އާންމު ވެފައިވާ މިންވަރުން ދިވެހި ބަސް ފޮތުން ވެސް މި ބަހަށް ޖާގަ ލިބުމަކީ ދުރު ކަމެއް ނޫނެވެ.\nޝަރީއަތް ނިމެންދެން ބަންދުކުރުމަށް ފަހު މައްސަލަ ނުނިމި އެތައް ދުވަހެއް ވަންދެން "ވާނުވާ" ގައި ތިބެން ޖެހޭ ކަމުގެ ޝަކުވާ މެދުކެނޑުމެއް ނެތި އިވޭތާ އެތައް އަހަރެކެވެ. މިކަމުގެ ކަންބޮޑުވުންތައް ވަކީލުން އުފުލާތާ ވެސް އެތައް އަަހަރެކެވެ. އެކަށީގެންވާ ހައްލެއް ނުލިބި، އެންމެ ފަހުން މިކަން މިހާރު އޮތީ ދައުލަތުގެ ކަމާ ބެހޭ އިދާރާތަކުން ވެސް ކަންބޮޑުވާ ހިސާބުގަ އެވެ.\nމި މައުޟޫއުގައި ވާހަކަ ދައްކާއިރު އަބަދުވެސް ހަނދާނުގައި ބަހައްޓަން ޖެހޭ ކަމަކީ ކުށް ސާބިތުވުމުގެ ކުރިން މީހުން ބަންދު ކުރުން (ޕްރީ ޓްރަޔަލް ޑިޓެންޝަން) އާ ދެކޮޅު މާއްދާއެއް މީގެ 10 އަހަރު ކުރިން ގާނޫނު އަސާސީގައި ލިޔުނީ ވަރަށް މުހިންމު ބޭނުމެއްގައި ކަމެވެ. އެއީ (ޕްރިސަމްޝަން އޮފް އިނޮސެންސް) ގެ އަސާސްގެ ދަށުން ކޮންމެ އިންސާނަކާ މެދު ވެސް ގާނޫނު ދެކެމުން އަންނަ އަސާސީ ހަމަ ކަމަށްވާ، ކުށެއް ސާބިތު ނުވަނީސް މައުސޫމް މީހެއް ކަމަށް ބެލުމުގެ ހައްގު ދެމި އޮއްވާ، ކުރެވޭ ތުހުމަތެއްގެ މައްޗަށް ބިނާކޮށް މީހުން ބަންދުގައި ބޭތިއްބުމަކީ އޭގެ ސަބަބުން ހިމާޔަތް ކުރެވޭ މުޖްތަމައުގެ މަސްލަހަތަށް ވުރެ، ތުހުމަތުކުރެވޭ މީހުންގެ ކިބައިން ނިގުޅައިގަނެވޭ ނުވަތަ ނޭއްގާނީ ގޮތެއްގައި ނަގައިލެވޭ ހައްގުތަކާއި ގެއްލިގެންދާ މަސްލަހަތުތައް ބޮޑުކަމުންނެވެ.\nކުރިއަރާފައިވާ ޑިމޮކްރަޓިކް މުޖްތަމައުތަކެކޭ އެއްގޮތަށް، ކުށެއް ސާބިތުވުމުގެ ކުރިން މީހުން ބަންދު ކުރުން ގާނޫނު އަސާސީގެ 49 ވަނަ މާއްދާއިން ހުއްދަ ކުރީ އިސްތިސްނާ ހަތަރު ހާލަތެއްގަ އެވެ. އެއީ ފިލާފާނެ ކަމަށް ނުވަތަ ކޯޓަށް ހާޒިރު ނުވެދާނެ ކަމަށް ބެލެވޭ ނަމަ ނުވަތަ ހެއްކަށް ނުފޫޒު ފޯރުވައި، ހެކި ނައްތާލަފާނެ ކަމަށް ބެލެވޭ ނަމަ ނުވަތަ ބަންދުން ދޫކޮށްލައިފި ނަމަ، މުޖްތަމައުގެ ސަލާމަތަށް ނުރައްކަލެއް ކުރިމަތިވެދާނެ ކަމަށް ބެލެވޭ ހާލަތެވެ. އެއިން ހާލަތެއް ނެތް ނަމަ، ތުހުމަތުކުރެވޭ ކުށް ސާބިތު ވަންދެން އޭނާގެ މިނިވަންކަން ނަގަހައްޓައި ދިނުމުގެ ޔަގީންކަން ގާނޫނު އަސާސީން ލިބިދެ އެވެ.\nބައެއް މައްސަލަތަކުގެ ބާވަތާއި އޭގެ ނުރައްކާތެރިކަން ބޮޑުކަމުން ޝަރީއަތުން ގޮތެއް ނުނިމެނީސް ތުހުމަތު ކުރެވޭ މީހާ ބަންދުން ދޫކޮށްނުލެވޭނެ ފަދަ މައްސަލަތައް އެބަ ހުއްޓެވެ. މިސާލަކަށް މީހުން މެރުމާއި ޓެރަރިޒަމް ފަދަ ނުރައްކާތެރި ކުށްތަކެވެ. އެފަދަ ކަންކަމުގައި ތުހުމަތު ކުރެވޭ މީހުން ބަންދުން ދޫކުރުމަކީ މުޖްތަމައަށް ނުރައްކަލެއް ކުރިމަތިވުމުގެ ފުރުސަތު އޮވެދާނެ ނުވަތަ ހެއްކަށް ނުފޫޒު ފޯރުވުން ފަދަ އަދުލު އިންސާފަށް ހުރަސް އެޅިދާނެ ކަންކަމަށް ހުޅުވޭ ދޮރަކަށް ވެގެން ހިނގައި ދާނެތީ 49 ވަނަ މާއްދާގައި ބަޔާންކުރާ އިސްތިސްނާ ހަތަރު ހާލަތުގެ ބޭނުމަކީ މުޖްތަމައުގެ ހައްގާއި ތުހުމަތު ކުރެވޭ މީހުންގެ ހައްގުތައް ބެލެންސް ކުރެވޭނެ މިންގަނޑެއް ބޭއްވުމެވެ.\nމައްސަލައަކަށް މިކަން ވެގެން މި ދަނީ ޝަރީއަތް ނިމެންދެން ބަންދު ކުރުމަށް ފަހު "ވާނުވާ" ގައި ދިގު މުއްދަތުތަކެއް ހޭދަކުރަން ޖެހޭ ހިސާބުންނެވެ. ކުށްވެރިވާނެތޯ ނުވަތަ ނޫންތޯ ވެސް ޔަގީންނުވާ ހާލު، އާންމު އިންސާނެއްގެ ދިރިއުޅުމުން ދިގު މުއްދަތެއް ބަންދުގައި ހޭދަކުރުމަށް ފަހު ކުށް ސާބިތުނުވާ ހާލަތެއްގައި ލިބިގެން އެ ދަނީ އިއާދަ ނުކުރެވޭނެ ވަރުގެ ގެއްލުންތަކެކެވެ. ޝަރީއަތް ނިމެންދެން ބަންދު ކުރުމުގެ އަމުރަކީ އެ ކޯޓަކަށް ހުށަހަޅާ މައްސަލައަކާ ގުޅިގެން ނެރޭ އަމުރަކަށް ވާތީ މިކަން ގުޅިލާމެހިފައި އޮންނަނީ އެ މައްސަލައެއްގެ ޝަރީއަތް ހިނގާ ސްޕީޑެއްގެ މައްޗަށެވެ.\nމާފުށީ ޖަލު: "ވާނުވާ"ގައި އެތައް ބަޔަކު ގެންދަނީ ޖަލުގައި ދުވަސްތައް ގުނަމުން -- ފޮޓޯ/މިހާރު\nތުހުމަތު ކުރެވޭ މީހުން ޝަރީއަތް ނިމެންދެން ބަންދު ކުރުމަކީ އިސްތިއުނާފީ މަރުހަލާގައި މައްސަލަ ހިނގާއިރު ހައި ކޯޓާއި ސުޕްރީމް ކޯޓަށް ވެސް އޮންނަ ބާރެއް ކަމަށް ވިޔަސް، އިސްތިއުނާފް މަރުހަލާގައި މިފަދަ އަމުރުތައް ނެެރެނީ ވަރަށް މަދު މައްސަލަތަކެއްގަ އެވެ. އެހެންވެ، އަބަދުވެސް "ވާނުވާ" ގެ ޝަކުވާ ބޮޑުވެފައި އޮންނަނީ ދަށު މަރުހަލާގެ ކޯޓުތަކާ ހިސާބުންނެވެ.\nމީގެ ދެ އަހަރު ކުރިން އަމަލު ކުރަން ފެށި ޖިނާއީ އިޖްރާއާތުގެ ގާނޫނުގައި ޝަރީއަތް އަވަހަށް ކުރިއަށް ގެންދަން ލާޒިމް ކުރުމުގެ ގޮތުން އެ ގާނޫނު ތަރުތީބު ކުރެވިފައި އޮތީ މެދުކެނޑުމެއް ނެތި އަޑުއެހުންތައް ކުރިއަށް ގެންދަން ޖެހޭ ގޮތަށެވެ. އެގޮތުން މައްސަލާގައި ހިމެނޭ ފަރާތްތަކުގެ މަޝްވަރާއާ އެކު ދުރާލާ ކަނޑައަޅޭ ވަކި ތާވަލެއްގެ ދަށުން އަޑުއެހުންތައް ކުރިއަށް ގެންދަން އެ ގާނޫނު ލާޒިމް ކުރެ އެވެ. އަދި ބައެއް މަރުހަލާތައް ވަކި މުއްދަތެއްގެ ތެރޭގައި ފަށަން ވެސް ލާޒިމް ކުރެ އެވެ. އެހެނަސް، މުޅި ޝަރީއަތް އެއްކޮށް ނިންމައި، ފައިލް ބަންދު ކޮށްލަން ޖެހޭ ސީދާ މުއްދަތެއް އެ ގާނޫނަކު ނެތެވެ.\nމިސާލަކަށް، ބަންދުގައި ތިބޭ މީހުންގެ މައްސަލަތަކުގައި ދައުވާގެ ލިޔުންތައް އެ މީހުންނާ ހަވާލުކުރެވޭ ދުވަހުން ފެށިގެން ގިނަވެގެން 70 ދުވަހުގެ ތެރޭގައި އިބްތިދާއީ މަރުހަލާ ނިންމައި، ޝަރީއަތުގެ މަރުހަލާ ފަށަން އެ ގާނޫނު ލާޒިމް ކުރިޔަސް، ޝަރީއަތުގެ މަރުހަލާ ފެށުމަށް ފަހު ވަކި މުއްދަތެއްގެ ތެރޭގައި އެ މަރުހަލާ ނިންމަން ގާނޫނު ލާޒިމެއް ނުކުރެ އެވެ. އެހެންވެ، ޝަރީއަތުގެ މަރުހަލާ އެތައް އަހަރަކަށް ވެސް ދިގުދެމިގެން ދިއުމުގެ ފުރުސަތު އެބަ އޮތެވެ. އޭގެ ފަހަށް ދެން ވަކި މުއްދަތެއްގެ ތެރޭގައި ނިންމަން ޖެހޭ މަރުހަލާއެއް ހިނގަން ފަށަނީ ޝަރީއަތުގެ އަޑުއެހުންތައް އެއްކޮށް ނިންމާލުމުންނެވެ. އަޑުއެހުންތައް ނިންމާލުމުން 30 ދުވަހުގެ ތެރޭގައި ހުކުމް އިއްވަން ޖެހެ އެވެ. އެހެންވެ، ޝަރީއަތް ދިގުލައިގެން ދިއުމުގެ މުޅި މައްސަލައަށް އެ ގާނޫނުން ދާއިމީ ފަރުވާއެއް ދީފައިވާ ކަމަށް ބުނެވޭކަށް ނެތެވެ.\nމީގެ އަނެއްކޮޅަށް ވިސްނާއިރު، ޝަރީއަތުގެ މަރުހަލާ ވަކި މުއްދަތެއްގެ ތެރޭގައި ނިންމަން ލާޒިމްވާ ގޮތަށް (ލިމިޓޭޝަންތަކެއް) ގާނޫނުގައި ކަނޑައެޅުމަކީ ވެސް އޭގެ ސަބަބުން އިތުރު މައްސަލަތަކެއް ނިކުމެދާނެ ކަމެކެވެ. ސަބަބަކީ މައްސަލަ ސާބިތު ކުރަން ހުށަހަޅާ ހެކިންނާއި ދިފާއީ ހެކިންގެ ހެކިބަސް ނެގުމާއި އެކްސްޕާޓުންގެ ބަސް ހޯދުން ފަދަ ކަންކަމަކީ ޝަރީއަތުގެ މަރުހަލާގައި ހިނގާ ކަމެއް ކަމަށް ވެފައި، މައްސަލައިގެ ބާވަތުން ހެކިންގެ އަދަދު ގިނަވުމާއި މީހުން ހާޒިރު ކުރުމުގައި ދިމާވާ މުއައްސަސާތަކުގެ ބާރު ނުފޯރާ ހާލަތްތަކުގެ ސަބަބުން އެ މަރުހަލާ ދިގު ދެމިގެންދާނީ ކިހާ މިންވަރަކަށް ކަން ލަފާކުރަން ފަސޭހަ ކަމަކަށް ނުވުމެވެ. އަދި ޚާއްސަކޮށް ގާނޫނެއްގައި އެކަން ލިޔުމަށް ބަލާއިރު، މިދެންނެވި ގޮތަށް ދިމާވެދާނެ ހުރިހާ ހާލަތްތަކަކީ ގާނޫނު ހަދާ ރައްޔިތުންގެ މަޖިލީހަށް އަދި މުއައްސަސާތަކަށް ވެސް ތަސައްވުރު ކުރެވޭނެ ފަދަ ކަންކަމެއް ނޫނެވެ.\nދުރާލާ ކަނޑައެޅޭ ވަކި ތާވަލެއްގެ ދަށުން އަޑުއެހުންތައް ކުރިއަށް ގެންދަން ގާނޫނު ލާޒިމް ކުރިޔަސް، ގިނަ މައްސަލަތަކުގައި އެގޮތަކަށް އަމަލެއް ނުކުރެ އެވެ. އަދި ތާވަލް ކަނޑައަޅައިގެން ކުރިއަށް ގެންދާ ބައެއް މައްސަލަތަކުގައި ވެސް، ކޮންމެހެން ހާޒިރު ކުރަން ޖެހޭ މީހުން ހާޒިރު ނުކުރެވުމުންނާއި "ފިޔަވަޅު އެޅުމަކަށް ނުވާ ގޮތަށް، އަޅާ ފިޔަވަޅެއްގެ ގޮތުން" ފަނޑިޔާރުންގެ ރުހުމެއް ނެތި އިރުއިރުކޮޅުން އެހެން ކޯޓުތަކަށް ފަނޑިޔާރުން ބަދަލު ކުރަމުން ދިޔަ ދިއުމުގެ ސަގާފަތުގެ ސަބަބުން ވެސް ޝަރީއަތްތައް ލަސްވުމުގެ މައްސަލަ އިތުރަށް ބޮޑުވެގެން ދެ އެވެ.\nޝަރީއަތް ނިމެންދެން މީހުން ބަންދު ކުރަން އަމުރު ކުރުމުގައި ޖިނާއީ އިޖްރާއާތުގެ ގާނޫނު މިހާރު އޮތް ގޮތުން ދިމާވެދާނެ މައްސަލަތަކެއް ވެސް އެބަ ހުއްޓެވެ. އެ ގާނޫނުގެ 60 ވަނަ މާއްދާ ބުނާ ގޮތުން ތުހުމަތު ކުރެވޭ ކުށް އޭނާ ކުރިކަމުގެ އެކަށީގެންވާ ހެކި ހުރެއްޖެ ނަމަ އަދި ގާނޫނު އަސާސީގެ 49 ވަނަ މާއްދާގައި ބުނާ ހަތަރު ހާލަތުން ކުރެ ހާލަތެއް އޮތް ނަމަ، އެ މީހަކު ޝަރީއަތް ނިމެންދެން ބަންދު ކުރަން އަމުރު ކުރަންވާނެ އެވެ. އެކަމަކު އެ މާއްދާ އޮތް ގޮތުން ޝަރީއަތް ނިމެންދެން ބަންދު ކުރުމުގައި، ތުހުމަތު ކުރެވޭ ކުށަކީ ކޮންމެހެން ޖިނާއީ ބޮޑު ކުށަކަށް ވުން ލާޒިމެއް ނުވެ އެވެ. މާނައަކީ ތުހުމަތުކުރެވެނީ އާދައިގެ ކުޑަ ކުށަކަށް ކަމަށް ވިޔަސް، ކުރިން މިދެންނެވި ދެ ޝަރުތު ހަމަވާ ނަމަ ޝަރީއަތް ނިމެންދެން ބަންދު ކުރެވިދާނެ ކަމެވެ.\n"ވަކި މުއްދަތެއްގެ ތެރޭގައި ޝަރީއަތުގެ މަރުހަލާ ނިންމާށޭ ބުނެފިއްޔާ އެކަން ޕްރެކްޓިކަލީ ނުކުރެވިދާނެ. މި މައްސަލަ މި ދިމާވެގެން މި އުޅެނީ ގާނޫނުގައި މައްސަލައެއް އޮވެގެނެއް ނޫން. ގާނޫނު ރަނގަޅަށް ތަންފީޒު ނުކުރާތީ މައްސަލައަކީ."\nމިސާލަށް ނުރައްކާތެރި ހަތިޔާރެއް ބޭނުން ނުކޮށް އަދި މީހަކަށް ބޮޑު އަނިޔާއެއް ނުލިބޭ ގޮތަށް މީހަކަށް އަނިޔާ ދީފި ނަމަ، އެ އަމަލު ފެތޭނީ ގާނޫނުލް އުގޫބާތުގެ 120 ވަނަ މާއްދާގެ ދަށުން، ޖެހުމުގެ ކުށަކަށެވެ. އަދަބު ކަނޑައެޅުމުގެ އަސާސީ މިންގަނޑަށް ވުރެ އަދަބުގެ ދަރަޖަ މަތިކުރަން ޖެހޭ ހާލަތެއް ނެތް ނަމަ، އެ ކުށުގެ އަދަބަކަށް ވާނީ ދެ މަހާއި 12 ދުވަހުގެ ޖަލު ހުކުމެކެވެ. މިފަދަ އާދައިގެ ތުހުމަތެއްގައި ހައްޔަރު ކުރެވޭ މީހަކު ޝަރީއަތް ނިމެންދެން ބަންދު ކޮށްފި ނަމަ، ޝަރީއަތް ނުނިމި އޮއްވާ ދެ މަހާއި 12 ދުވަސް ފާއިތުވެގެން ދިއުމަކީ ނުވުމަށް ވުރެ ވުން ގާތް ކަމެކެވެ.\nއެކަމަކު އެ ހާލަތުގައި ވެސް ކޯޓުން އޭނާއަށް ލުޔެއް ނުދޭ ނަމަ، މައްސަލަ ނިމެންދެން ހުންނަން ޖެހެނީ ބަންދުގަ އެވެ. އަދި ހުކުމް ކުރާއިރު ކުށް ސާބިތުވެއްޖެ ނަމަ، ބަންދުގައި އޭނާ ހޭދަކުރި މުއްދަތު ހުކުމުގެ މުއްދަތުން އުނިކުރުމަށް ފަހު ބަންދުން ދޫކުރި ނަމަވެސް އޭނާ ކުރި ކުށުގެ އަދަބަށް ވުރެ އިިތުރަށް އޭނާ ބަންދުގައި ހޭދަކުރަން ޖެހުނު ދުވަސްތަކާ މެދު "ހިތްހެޔޮ ކޮށްލުން" ނޫން ގޮތެއް ނޯވެ އެވެ. އިތުރަށް ގެއްލިގެން ދިޔަ މުއްދަތަށް އެކަށީގެންވާ މުނާސިބު ބަދަލެއް ލިބޭނެ ނިޒާމެއް ރާއްޖޭގައި މިވަގުތަކު ނެތެވެ. މިގޮތަށް ކިތަންމެ މައްސަލައެއް ހިނގާފައި އެބަ ހުއްޓެވެ.\nމިއީ ވަރަށް ސީރިއަސްކޮށް ވިސްނަން ޖެހޭ މައްސަލައެކެވެ. އެހެނީ، މީހަކު ކުރި ކުށުގެ އަދަބުގެ މުއްދަތަށް ވުރެ ދިގު މުއްދަތެއް ބަންދުގައި "ވާނުވާ" ގައި ހޭދަ ކުރަން ޖެހޭ ނަމަ، އޭގެ ނަތީޖާއަކީ އޭނާ ކުރި ކުށަށް ގާނޫނުގައި އޮތް އަދަބަށް ވުރެ ބޮޑު "އަދަބެއް" މިނިވަންކަން ހިފެހެއްޓިފައިވާ ހާލަތެއްގައި ހުރެގެން އެ މީހަކަށް ލިބިގެން ދިއުމެވެ. ޝަރީއަތް ނިމެންދެން ބަންދު ކުރުމުގެ އިޖްރާއާތު ހިންގަނީ ގާނޫނަކުން ބާރު ލިބިގެން ކަމަށް ވިޔަސް، މިފަދަ ހާލަތެއްގައި އެ ނިކުންނަނީ ގާނޫނީ ގޮތުން ވަރަށް ހަމަނުޖެހޭ ނުވަތަ ހެއްވާ ނަތީޖާއެކެވެ.\nގާނޫނީ ބައެއް ބޭފުޅުން ދެކެވަޑައިގަންނަވާ ގޮތުގައި ޝަރީއަތް ނިމެންދެން ބަންދު ކުރުމަށް ފަހު "ވާނުވާގައި" ތިބެން ޖެހޭ މައްސަލަ ޖިނާއީ ގާނޫނުގައި ބުނާ އިޖްރާއާތުތައް ފުރިހަމަ ކުރަމުންދާ ނަމަ ހައްލުވާނެ އެވެ. އެ ޝަކުވާ ބޮޑުވެގެން އަންނަނީ އެ އިޖްރާއާތުތައް ފުރިހަމަ ނުކުރާތީ ކަމަށް އެ ބޭފުޅުން ވިދާޅުވެ އެވެ. އަދި ޝަރީއަތް ނިންމަން ޖެހޭ ވަކި މުއްދަތެއް އެ ގާނޫނުގައި ނެތަސް، ގާނޫނުގައި ބުނާ އިޖްރާއާތުތައް ފުރިހަމަ ކުރާ ނަމަ "ވާނުވާ" ގެ މައްސަލަ ހައްލުވާނެ ކަމަށް އެ ބޭފުޅުން ދެކެވަޑައިގަންނަވަ އެވެ.\n"ވަކި މުއްދަތެއްގެ ތެރޭގައި ޝަރީއަތުގެ މަރުހަލާ ނިންމާށޭ ބުނެފިއްޔާ އެކަން ޕްރެކްޓިކަލީ ނުކުރެވިދާނެ. މި މައްސަލަ މި ދިމާވެގެން މި އުޅެނީ ގާނޫނުގައި މައްސަލައެއް އޮވެގެނެއް ނޫން. ގާނޫނު ރަނގަޅަށް ތަންފީޒު ނުކުރާތީ މައްސަލައަކީ،" ކުރީގެ ޑެޕިއުޓީ ޕްރޮސެކިއުޓާ ޖެނެރަލް ހުސައިން ޝަމީމް ވިދާޅުވި އެވެ.\n"ގާނޫނުގައި އޮތް ގޮތަށް ތާވަލެއް ކަނޑައަޅައިގެން އެއާ އެއްގޮތަށް ގެންދާ ނަމަ ދައުވާ ލިބޭ މީހާއަށް ވެސް އެނގޭނެ ދެން އަޑުއެހުން އޮންނާނީ ކޮން ދުވަހެއްގައި ކަން އަދި ހުކުމް ކުރާނީ ކޮން ދުވަހެއްގައި ކަން."\nދަށު ކޯޓުތަކުގެ އިތުރުން އިސްތިއުނާފް މަރުހަލާގައި މަތީ ކޯޓުތަކުން ވެސް މިދެންނެވި އުސޫލަށް އަމަލު ނުކުރާ ކަމަށް އޭނާ ވިދާޅުވި އެވެ.\n"ހައި ކޯޓުން ވެސް ޖިނާއީ މައްސަލަތައް ގެންދަނީ ތާވަލް ދީގެނެއް ނޫން. އެކަމަކު ޖިނާއީ އިޖްރާއާތުގެ ގާނޫނުގައި ހައި ކޯޓުގެ މަރުހަލާއަށް ވަކި އިސްތިސްނާއެއް ދީފައި ނެތިއްޔާ ގާނޫނުގައި ހުރި ކަންކަން ހައި ކޯޓުން ވެސް ކުރަން ޖެހޭނެ،" އޭނާ ވިދާޅުވި އެވެ.\nޝަރީއަތް ނިމެންދެން ބަންދު ކުރުމަށް ފަހު، "ވާނުވާގައި" ދިގު މުއްދަތެއް ހޭދަވާން ޖެހޭ މައްސަލަ ހައްލުކުރަން ޝަމީމްގެ ހުށަހެޅުންތަކެއް ވެސް އެބަ އޮތެވެ. އެއީ ޝަރީއަތް ނިމެންދެން ބަންދު ކުރަން އަމުރު ނުކުރެވޭ ގޮތަށް ގާނޫނަށް އިސްލާހު ގެނައުމާއި އަދި ޝަރީއަތުގެ މަރުހަލާގައި ބަންދުގައި ބަހައްޓަން ޖެހޭ ހާލަތްތަކުގައި ބަންދަށް ފަހަރަކު އިތުރު ކުރެވޭނެ މުއްދަތަކީ ގިނަވެގެން 30 ދުވަސް ކަމަށް ކަނޑައަޅައި، ގާނޫނު އިސްލާހު ކުރުމެވެ.\nމިދެންނެވި ގޮތަށް ޝަރީއަތުގެ މަރުހަލާގައި މުއްދަތު އިތުރު ކުރެވޭނީ ގިނަވެގެން ހަ ފަހަރަށް ކަމަށް ކަނޑައެޅުމުގެ އިތުރުން އެއަށް ވުރެ އިތުރަށް ޝަރީއަތުގެ މަރުހަލާގައި މީހަކު ބަންދު ކުރާ ނަމަ، ހައި ކޯޓުގެ އަމުރެއްގެ ދަށުން ނޫނީ ބަންދު ނުކުރެވޭ ގޮތަށް އިސްލާހު ގެނައުމަކީ ވެސް ޝަމީމްގެ ހުށަހެޅުއްވުމެކެވެ. އޭގެ ބޭނުމަކީ ޝަރީއަތުގެ މަރުހަލާ އަވަހަށް ކުރިއަށް ގެންދަން ބާރު އެޅުން ކަމަށް އޭނާ ވިދާޅުވި އެވެ.\n"މިހާރު މިވާ ގޮތަކީ ޝަރީއަތް ނިމެންދެން ބަންދު ކުރުމަށް ފަހު ދެން އެ މީހާ މަތިން ހަނދާން ނެތެނީ. އެކަމަކު މަހަކު އެއް ފަހަރު ގެނެސް ބަންދުގެ މުއްދަތު އިތުރު ކުރަން ޖެހުނީމަ އެގޮތަކަށް ދިމައެއް ނުވާނެ. މިގޮތަށް ހަ މަސް ވަންދެން ޖަހާފައި އިތުރަށް ބަންދު ކުރަން ވިއްޔާ ހައި ކޯޓަށް ދިޔައިމަ ހައި ކޯޓަށް އެނގޭނެ ދަށު ކޯޓުގައި މައްސަލަ ކުރިއަށް ނުދަނީ ކަން،" ޝަމީމް ވިދާޅުވި އެވެ.\nޝަރީއަތްތައް އަވަހަށް ކުރިއަށް ގެންދިއުމުގައި ގިނަ ދަތިތަކެއް ހުރި ކަމީ ދެބަސްވެވެން ނެތް ކަމެކެވެ. ނަމަވެސް އެއީ ޝަރީއަތްތައް ނުނިމިގެން އެތައް ބަޔަކު ބަންދުގައި "ވާނުވާގައި" ތިބެން ތިބެން ޖެހޭ ޖެހުމަށް އޮތް ހުއްޖަތެއް ނޫނެވެ. ގާނޫނުތަކަށް ބަދަލު ގެނެސްގެން ވިޔަސް، އެއީ ހައްލު ހޯދަން ޖެހިފައި އޮތް ބޮޑު މައްސަލައެކެވެ.\nއިތުރު ލިޔުންތައް ކުށްކުރުން ކުށްވެރިން ޖިނާއީ އަދުލުގެ ނިޒާމު ޖިނާއީ އިޖުރާއަތުގެ ގާނޫނު


ކުށާއި ދަރަނީގެ ރިކޯޑު ސާފުކޮށްދިނުން ޑީޖޭއޭއިން!\nNovember 22, 2020 10:11:20\nކުށުގެ ރިކޯޑް އޮންލައިންކޮށް އެދިގެންވެސް ސާފުކުރެވޭނެ އިންތިޒާމުވަނީ ހަމަޖައްސާފައި\nމަރުކަޒީކޮށް ކުށުގެ ރިކޯޑު ބަލަހައްޓައި، ކުށާއި ދަރަނީގެ ރިކޯޑު ސާފުކޮށްދިނުމުގެ ހުރިހާ ޒިންމާތަކެއް ޑިޕާޓްމެންޓް އޮފް ޖުޑީޝަލް އެޑްމިނިސްޓްރޭޝަން (ޑީޖޭއޭ) އިން އުފުލަން ފަށައިފިއެވެ.\nޤާނޫނު ނަންބަރު 12/2016 (ޖިނާއީ އިޖުރާއަތުގެ ޤާނޫނު)އަށް ތިންވަނަ އިޞްލާޙު ގެނައުމުގެ ޤާނޫނަށް އަމަލުކުރަން ފަށާތާ 30 ދުވަހުގެ ތެރޭގައި، މަރުކަޒީކޮށް ކުށުގެ ރިކޯޑް ބަލަހައްޓާނެ އިދާރާއެއް އެޓަރނީ ޖެނެރަލް ކަނޑައަޅުއްވާނެ ކަމުގައި ބަޔާންކޮށްފައިވެއެވެ. މި ޤާނޫނުގެ ދަށުން މަރުކަޒީކޮށް ކުށުގެ ރިކޯޑު ބަލަހައްޓާނެ އިދާރާއަކީ ޑީޖޭއޭ ކަމުގައި އެޓަރނީ ޖެނެރަލް އަލްއުސްތާޛު އިބްރާހިމް ރިފްޢަތު ކަނޑައަޅުއްވާފައިވަނީ މިދިޔަ އޮކްޓޯބަރު މަހުގެ 8ވަނަ ދުވަހުއެވެ.\nއެޓަރނީ ޖެނެރަލްގެ މި ނިންމެވުމާއެކު، ހަ މަސް ދުވަހުގެ ތެރޭގައި، މަރުކަޒީކޮށް ކުށުގެ ރިކޯޑު ބަލެހެއްޓޭނެ ނިޒާމެއް ޑީޖޭއޭ އިން ޤާއިމްކުރަން ޖެހޭނެ ކަމަށް ޤާނޫނުގައި ބަޔާންކޮށްފައިވެއެވެ. މި ނިޒާމު ގާއިމްކުރެވި، މިއަދުން ފެށިގެން ޝަރޫޢީދާއިރާގެ ހުރިހާ ކޯޓުތަކެއްގެ ރިކޯޑް ސާފުކުރުމުގެ ކަންތައްތައް ކުރިއަށް ގެންދިޔުމަށް ހަމަޖެހިފައިވަނީ ޑީޖޭއޭ އިންނެވެ.\nޑީޖޭއޭއިން ބުނެފައިވާ ގޮތުން، ކުށުގެ ރިކޯޑް އޮންލައިންކޮށް އެދިގެންވެސް ސާފުކުރެވޭނެ އިންތިޒާމުވަނީ ހަމަޖައްސާފައެވެ. އެގޮތުން، ރިކޯޑް ސާފުކުރާ ފޯމު، ދިވެހިރައްޔިތެއްކަން އަންގައިދޭ ކާޑުގެ ކޮޕީ، ދިވެހިރައްޔިތެއް ނޫންނަމަ ޕާސްޕޯޓް ކޮޕީ، ކޮމްޕެނީއެއްގެ ރިކޯޑް ސާފުކުރާނަމަ ކޮމްޕެނީގެ ރަޖިސްޓްރީގެ ކޮޕީ އަދި ފޯމުގެ ވެރިފަރާތާއި ގުޅޭނެ ނަންބަރު ހިމެނޭހެން ޑީޖޭއޭއަށް މެއިލް ކުރެއްވުމުން ރިކޯޑް ސާފުކުރުމުގެ އިންތިޒާމު ވަނީ ހަމަޖައްސާފައެވެ.\nއެޓަރނީ ޖެނެރަލްގެ އޮފީހުން ބުނެފައިވާ ގޮތުގައި، މަރުކަޒީކޮށް ކުށުގެ ރިކޯޑު ބަލަހައްޓާނެ ނިޒާމެއް ކަނޑައެޅުމަކީ ދިވެހިރާއްޖޭގެ ޖިނާޢީ އަދުލުގެ ނިޒާމު ހަރުދަނާކަމާއެކު ހިންގުމަށް ކުރެވެމުންދާ މަސައްކަތުގައި އެޅިގެންދިޔަ މުހިންމު ފިޔަވަޅެެކެވެ.\nޑީޖޭއޭ ކުށުގެ ރެކޯޑް އެޓަރނީ ޖެނެރަލް


Majileehuge inthihaabaa gulhuvaigen Nasheed dhakkavaa vaahakafulhuthakah Gasim ge hoonu radheh! | Mihaaru\nނަޝީދާއި ގާސިމް ބައްދަލުކުރައްވަނީ: ގާސިމް ހުންނެވީ ނަޝީދާ މެދު ވަރަށް ބޮޑަށް ހިތްޕުޅު ހަމަޖެހިވަޑައިނުގެންފައި.---ފޮޓޯ: އެމްޑީޕީ\nމަޖިލިހުގެ އިންތިޚާބާ ގުޅުވައިގެން ނަޝީދު ދައްކަވާ ވާހަކަފުޅުތަކަށް ގާސިމްގެ ހޫނު ރައްދެއް!\n15 ޖެނުއަރީ 2019 - 23:44 168 comments\nއަންނަ އޭޕްރީލް މަހު އިންތިޚާބު ކުރާ ރައްޔިތުން މަޖިލީހުން ފުރުސަތު ދޭން ޖެހޭނެ ބޭފުޅުންގެ ޝަރުތު އަދި އެ މަޖިލީހުގެ އަޣުލަބިއްޔަތު އެމްޑީޕީން ހޯދަން ޖެހޭނެ ކަމަށް ވިދާޅުވެ، ކުރީގެ ރައީސް މުހައްމަދު ނަޝީދު ދައްކަވަމުން ގެންދަވާ ވާހަކަފުޅުތަކަށް ޖުމްހޫރީ ޕާޓީގެ ލީޑަރު، ރައްޔިތުންގެ މަޖިލިހުގެ ރައީސް ގާސިމް އިބްރާހިމް މިރޭ ހޫނު ރައްދެއް ދެއްވައިފި އެވެ.\nރައްޔިތުންގެ މަޖިލިހުގެ އިންތިޚާބަށް އެމްޑީޕީގެ ޓިކެޓު ދޭނެ ކެންޑިޑޭޓުން ކަނޑައެޅުމަށް އަންނަ ހުކުރު ދުވަހު ބާއްވާ އެ ޕާޓީގެ ޕްރައިމަރީގައި ވާދަކުރައްވާ ބޭފުޅުންގެ ކެމްޕެއިން ހަރަކާތްތަކުގައި ވާހަކަފުޅު ދައްކަވަމުން ނަޝީދު ގެންދަވަނީ މަޖިލީހުގެ އަޣުލަބިއްޔަތު އެމްޑީޕީ އަށް ނުލިބިއްޖެ ނަމަ މި ސަރުކާރުގެ ވައުދުތައް ފުއްދަން ދަތިވާނެ ކަމަށް ވިދާޅުވަމުންނެވެ. އަދި މަޖިލީހުގެ ތެރެއިން ވިޔަފާރިކުރަން އުޅުއްވާ ބޭފުޅުންނަށް ފުރުސަތު ދީގެން ނުވާނެ ކަމަށް ތަކުރާރުކޮށް ނަޝީދު ގެންދަވަނީ ވިދާޅުވަމުންނެވެ.\nކުރީގެ އެކްޓިން ޕޮލިސް ކޮމިޝަނާ އަބްދުﷲ ނަވާޒް ޖުމްހޫރީ ޕާޓީ އަށް ސޮއިކުރެއްވުމަށް މިރޭ ބޭއްވި ހަފްލާގައި، ނަޝީދުގެ އެ ވާހަކަފުޅުތަކަށް ރައްދު ދެއްވަމުން ގާސިމް ވިދާޅުވީ ނަޝީދުގެ ވާހަކަފުޅުތައް ހަމަނުޖެހޭ ކަމަށެވެ. އަދި ނަޝީދުގެ ވާހަކަފުޅުތަކާ ދެކޮޅަށް ތަންދޮރު ދަންނަ ބޭފުޅުން ވާހަކަ ދައްކަވަން ޖެހޭ ކަމަށް ވިދާޅުވި އެވެ.\nނަމަވެސް ގާސިމްގެ ވާހަކަފުޅުގެ އެއްވެސް ހިސާބަކުން ނަޝީދުގެ ނަމެއް ވިދާޅެއް ނުވެ އެވެ. އެކަމަކު އެމްޑީޕީގެ ނަން ވިދާޅުވެ އެވެ.\nކުރީގެ އެކްޓިން ކޮމިޝަނަރު އޮފް ޕޮލިސް ނަވާޒް، ޖުމްހޫރީ ޕާޓީ އަށް މިރޭ ސޮއިކުރެއްވުމަށް ފަހު އޭނާގެ ފޯމު އެ ޕާޓީގެ ލީޑަރު ގާސިމާ ހަވާލު ކުރައްވަނީ.---ފޮޓޯ: ނިޝާން އަލީ/މިހާރު\nގާސިމް ވިދާޅުވީ، ނަޝީދަށް 2008 ގައި ވެރިކަން ލިބިވަޑައިގަތުމުން ކަންކަން ކުރެއްވި ގޮތް ފެނިވަޑައިގެންފައިވާ ކަމަށެވެ. އަދި ވިދާޅުވީ، އެ ފަހަރު ކަމެއް ރަނގަޅަށް ކުރެވުނު ނަމަ އެކަމުގެ 50 ޕަސެންޓް ހިއްސާ ވަނީ ޖުމްހޫރީ ޕާޓީ ކަމަށެވެ. އެހެންވެ، އެމްޑީޕީ އަށް މަޖިލީހުގެ އަޣުލަބިއްޔަތު ނުލިބޭ ނަމަ ގައުމެއް ނޯންނާނެ ކަމަށް ވިދާޅުވުން އެއީ ވަރަށް ހައިރާންވާ ވާހަކަފުޅެއް ކަމަށް ވެސް ގާސިމް ވިދާޅުވި އެވެ.\n"ރައްޔިތުންނަށް އޮޅުވާލަން، ވަކި ޕާޓީ އަކަށް މެޖޯރިޓީ ނުލިބުނިއްޔާ، އާދެ އެމްޑީޕީ އަށް މެޖޯރިޓީ ނުލިބުނިއްޔާ މި ސަރުކާރެއް ނޯންނާނެއޭ. އެވެނި ކަމެއް ނުކުރެވޭނެއޭ. މިވެނި ކަމެއް ނުކުރެވޭނެއޭ. މި ދައްކަނީ ކޮން ވާހަކައެއްތޯ؟،" ހިތްޕުޅު ހަމަނުޖެހިވަޑައިގެން ހުންނަވައި ގާސިމް ވިދާޅުވި އެވެ.\nAgulabiyyathaa eku Raees vaudhuthah fudhavai dhevvaane: Nasheed\nއެމްޑީޕީއަށް މެޖޯރިޓީ ލިބެން ޖެހޭކަމަށް ނަޝީދު ވިދާޅުވުން--\nއެމަނިކުފާނު ވިދާޅުވި ގޮތުގައި، އިއްތިހާދަކުން ވެރިކަމަށް އައި ޕާޓީތަކެއްގެ ތެރެއިން، ވަކި ޕާޓީ އަކަށް މަޖިލީހުގެ އަޣުލަބިއްޔަތު ލިބެން ޖެހޭ ކަމަށް ބުނުމަކީ އަމިއްލަ އެދުން އިންތިހާ ދަރަޖަ އަށް ބޮޑުވުމެވެ. އަދި ގާސިމް ވިދާޅުވީ، މިހާރު ހިނގަނީ ކޯލިޝަން ސަރުކާރެއް ކަމަށް ރައީސް އިބްރާހިމް މުހައްމަދު ސޯލިހް ވިދާޅުވާތީ އެ ކަމަށް "ސެލިއުޓް" ކުރައްވާ ކަމަށެވެ. އެހެންވެ، އަދުލުވެރިކަމާ އެކު ކަންކަން ކުރައްވާހާ ހިނދަކު ރައީސްގެ އަރިހުގައި ސާބިތުކަމާ އެކު ހުންނަވާނެ ކަމަށް ގާސިމް ވިދާޅުވި އެވެ.\n"މަނިކުފާނު ވަރަށް ސާބިތުކަމާ އެކު ކެރިވަޑައިގެން ހުންނަވާށޭ. އަޅުގަނޑުމެން މިތިބީ މަނިކުފާނާ އެކުގައި. ކޯލިޝަން އޮތީ މަނިކުފާނާ އެކީގައި. ވަކި މީހަކު އެހެންނޭ، މިހެންނޭ ދެންނެވިޔަސް އަދި ކުލަވަރު ދެއްކިޔަސް ފިކުރު ބޮޑު ނުކުރައްވާ،" ރައީސް އިބްރާހިމް މުހައްމަދު ސޯލިހަށް ހިތްވަރު ދެއްވައި އެކަމަކު ނަޝީދު ދައްކަވަމުން ގެންދަވާ ވާހަކަފުޅުތަކާ މެދު ވަރަށަށް ބޮޑަށް ހިތްޕުޅު ހަމަޖެހިވަޑައިނުގަންނަވާ މޭރުމެއްގައި ގާސިމް ވިދާޅުވި އެވެ.\n"ދިވެހި ރައްޔިތުން ތިބީކީ އެންމެ މީހަކު ދައްކާ ވާހަކަ އަޑުއަހައިގެން، އެންމެ މީހަކު ޖަހާހާ ބެރަކަށް ޑާންސް ކުރާކަށް ނޫންކަން. ނަށާކަށް ވެސް ނޫން. އަދި ފާޑުފާޑު އެއްޖެހި ހިފައިގެން ގޯޅިގޯޅި އަށް ބިއްޖެހޭކަށް ވެސް ނޫން."\nގާސިމް ވިދާޅުވީ، ގާނޫނާ ހިލާފަށް ކަންކަން ކުރާ ނަމަ ޖުމްހޫރީ ޕާޓީން އެއްބާރުލުން ނުދޭނެ ކަމަށެވެ. އަދި އޭގެ ނަތީޖާ މިހާތަނަށް އޮންނާނީ ފެންނަން ކަމަށް އެމަނިކުފާނު ވިދާޅުވި އެވެ. ދެން ވެސް އެފަދަ ކަމެއް ނުކުރެވޭނެ ކަމަށާއި އެއްވެސް ބޭފުޅަކު "ހުވަފެން ފެނިގެން ނޫޅުއްވުމަށް" ގާސިމް އެދިވަޑައިގަތެވެ.\nމިރޭގެ ހަފްލާގައި ގާސިމް ވާހަކަފުޅު ދައްކަވަނީ.---ފޮޓޯ: ނިޝާން އަލީ/މިހާރު\n"ހިޔާލީ ފޮލާއެއް ކައްކަމުން ދާ މީހަކަށް ކަމެއް ނުކުރެވޭނެ ކަން މުޅި ދުނިޔެ ދަނޭ. މި ދިވެހިރާއްޖޭގެ ރައްޔިތުންނަށް ވެސް އެނގޭ،" ޖޯޝާއި ފޯރީގައި ގާސިމް ވިދާޅުވި އެވެ.\nފައިސާވެރިންނާއި މަހުޖަނުންގެ ނުފޫޒުން ގައުމު ސަލާމަތް ކުރަން ޖެހޭ ކަމަށް ނަޝީދު ވިދާޅުވަމުން ގެންދަވާތީ އެ އަށް ރައްދު ދެއްވަމުން، ރައީސް އިބްރާހިމް މުހައްމަދު ސޯލިހް ވެރިކަމަށް ގެންނެވުމަށް އެންމެ ބޮޑަށް މަސައްކަތް ކުރެއްވި އަދި އެންމެ ގިނަ ހޭދަކުރެއްވި ބޭފުޅުންގެ ތެރޭގައި ހިމެނިވަޑައިގަންނަވާ ގާސިމް ވިދާޅުވީ ކޮންމެ ކަމެއް ވެސް ފުއްދަން ޖެހުމުން މަހުޖަނުގެ ބޭނުން ޖެހޭ ކަމަށެވެ. އެހެން ކަމުން ޒިންމާއެއް، ސަބަބެއް ނެތި ކަމެއް ނުހިނގާނެ ކަމަށް ވިދާޅުވި އެވެ.\nނަޝީދާއި އެމްޑީޕީ އަށް އިޝާރާތް ކުރައްވައި ގާސިމް ވިދާޅުވީ، އެމަނިކުފާނުގެ ވިލާ ކުންފުންޏާއި އެހެން ވިޔަފާރިތައް ވެސް މިހާރު "އެ ބަޔަކަށް ގޯސްވެފައިވާ" ކަމަށެވެ.\nގާސިމް ވިދާޅުވި ގޮތުގައި، ޚިދުމަތުގައި ތިބި މީހުންނަށް ފާޑުކިޔުމަކީ ބަލައިގަނެވޭނެ ކަމެއް ނޫނެވެ.\n"ހަމަ އައިސް ކަމެއް ޖެހުނީމާ ހޯހޯ... ބަލަ މި ގައުމުގައި އެއްވެސް ތަކުލީފެއް، އެއްވެސް ކަހަލަ ޒިންމާއެއް އަދާކުރަން ނުޖެހޭ. ދަރިން ލިބިފައި އެ ކުދިންގެ ކަންކަން ވެސް ކޮށްދޭން ނުޖެހޭ މީހުންނަށް ތޯ މި ގައުމުގެ ޒިންމާ ހަވާލު ކުރަން ޖެހެނީ،" ޖުމްހޫރީ ޕާޓީގެ އޮފީސް އަދި ޖަގަހަ ހިންގާ މ. ކުނޫޒްގައި ބޭއްވި ހަފްލާގައި ގާސިމް ވިދާޅުވި އެވެ.\n"މަހުޖަނުންނޭ. ވިޔަފާރިވެރިންނޭ. އޭއްޗެކޭ މީއްޗެކޭ. ރައްޔިތުންގެ މަޖިލީހަކީ މަގުމަތީ ކުނިކަހަން އޮންނަ ތަނެއް ދޮރެއް ނުދަންނަ ގާނޫނީ ހައިސިއްޔަތެއް ނެތް، ޒިންމާއެއް މަސްއޫލިޔަތެއް ނެތް މީހަކުތޯއޭ އެ ތަނަށް ވަންނަން ޖެހޭނީ. މީހަކު ބުނީމަ ބަޓަނަށް އޮބާ މީހަކު ތޯ އެތަނަށް ވަންނަން ޖެހޭނީ؟ ނޫން."\nކިތަންމެ ރަނގަޅު ގާނޫނުއަސާސީ އަކާއި ގަވައިދުތަކެއް ހުރި ނަމަވެސް ގައުމުގެ ހަމަޖެހުން ގުޅިފައި ވަނީ އެ ގައުމެއްގެ ވެރިމީހާއާ ކަމަށް ގާސިމް ވިދާޅުވި އެވެ.\nސަރުކާރު ހިންގާ ކޯލިޝަންގެ ތެރޭގައި އެންމެ ބޮޑަށް ހިޔާލު ތަފާތުވުންތައް އުފެދެން ފެށީ މަޖިލިސް އިންތިޚާބުގައި ވަކިން ވާދަ ކުރަން އެމްޑީޕީން ނިންމުމެވެ. ކޯލިޝަން ޕާޓީތަކުން ބުނަނީ ވެރިކަމަށް ކުރިމަތިލުމަށް ހެދި އެއްބަސްވުމުގައި މަޖިލިސް އިންތިހާބުގައި ވެސް އެކުގައި ވާދަ ކުރަން އެއްބަސްވެފައިވާ ކަމަށެވެ.\nއިތުރު ލިޔުންތައް ރައީސް މުހައްމަދު ނަޝީދު އެމްޑީޕީ މެމްބަރު ގާސިމް އިބްރާހިމް (މާމިގިލި) ދިވެހި ސަރުކާރު ރައްޔިތުންގެ މަޖިލިސް ޖުމްހޫރީ ޕާޓީ ރައީސް އިބްރާހިމް މުހައްމަދު ސޯލިހް ޕާޓީތަކުގެ ކޯލިޝަން ރައްޔިތުންގެ މަޖިލީހުގެ އިންތިޚާބު 2019


Olympics: Heat ge3vana Nishwan hoadhaifi | Mihaaru\nރާއްޖޭގެ އެންމެ ބާރު ފެތުންތެރިޔާ ނިޝްވާން. --ފޮޓޯ: މޯލްޑިވްސް އޮލިމްޕިކް ކޮމިޓީ\n11 އޯގަސްޓް 2016 - 22:434comments\nއެކަމަކު 85 ބައިވެރިން 11 ހީޓެއްގައި ވާދަކުރި މި އިވެންޓުގެ ސެމީ ފައިނަލަށް ހޮވުނު 16 ފެތުންތެރިންގެ ތެރޭގައި އޭނާ ލައްވާނުލަ އެވެ.\nނިޝްވާން ހީޓުގެ ތިން ވަނަ ހޯދީ 26.72 ސިކުންތުގެ ތެރޭގައި ރޭސް ނިންމައިގެންނެވެ. ދެކުނު އެފްރިކާގެ ޑާބަންގައި ތަމްރީން ހަދަމުން އަންނަ ނިޝްވާނަކީ މި އިވެންޓުން ރާއްޖޭގެ ގައުމީ ރެކޯޑް ވެސް އޮންނަ ފެތުންތެރިޔާ އެވެ.\nމި ހީޓުގެ އެއް ވަނަ ހޯދީ 26.17 ސިކުންތުން ރޭސް ނިންމި މައިކްރޯނޭޝިއާގެ ޑިއޮނިސިއޯ އޮގަސްޓިން އެވެ. ދެ ވަނަ އަށް ރޭސް ނިންމީ ލާއޯސްގެ ސަންޓިސޫކް އިންތަވޮންގެވެ. އޭނާގެ ޓައިމިން އަކީ 26.54 ސިކުންތެވެ.\nއެގާރަ ހީޓުގައި ފެތި ފެތުންތެރިންގެ ތެރެއިން އެއް ވަނައިގެ ގޮތުގައި ސެމީ އަށް ދިޔައީ 21.49 ސިކުންތުން ރޭސް ނިންމި ޔޫކްރޭނުގެ އެންޑްރީ ހޮވޮރޯފް އެވެ. ދެ ވަނަ އަށް ދިޔަ އެމެރިކާގެ ނަތަން އެޑްރިއަން ރޭސް ނިންމީ 21.61 ސިކުންތުންނެވެ. އަދި ތިން ވަނަ އަށް ދިޔައީ، 21.63 ސިކުންތުން ރޭސް ނިންމި އެމެރިކާގެ އެންތަނީ އެރްވިން އެވެ.\nގޭމްސްގައި ރާއްޖޭން ވާދަކުރާ އަންހެން ފެތުންތެރިޔާ އައިމިނަތު ސަޖަން ވަނީ ރޭ އަންހެނުންގެ 100 މީޓަރު ފްރީސްޓައިލް އިވެންޓްގެ ގައުމީ ރެކޯޑް އާކޮށްފަ އެވެ. ސަޖަން ރެކޯޑް އާކުރީ 01:05.71 ސިކުންތުން އިވެންޓް ފުރިހަމަ ކޮށްގެންނެވެ. މި ރެކޯޑް ކުރިން ވެސް އޮތީ ސަަޖަން އަތުގަ އެވެ. އެއީ 2014 ވަނަ އަހަރު ސްކޮޓްލެންޑްގެ ގްލާސްގޯގައި ބޭއްވި 20 ވަނަ ކޮމަންވެލްތު ގޭމްސްގައި 100 މީޓަރު ފްރީސްޓައިލް އިވެންޓް 01:06.60 ސިކުންތުން ނިންމައިގެންނެވެ.\nސަޖަން ވާދަކުރި ހީޓުން އޭނާ ދިޔައީ އަށް ވަނަ އެވެ. އެ ހީޓުގެ އެއް ވަނަ ހޯދީ 57.85 ސިކުންތުން ނިންމި އުރުގުއޭގެ އިނެސް ރެމެސާރޯ އެވެ.\nކޮލިފައިނުވާ ގައުމުތަކަށް ދޭ ހާއްސަ ޖާގައިގެ ދަށުން ރާއްޖޭން ވާދަކުރާއިރު، ސަޖަން އާއި ނިޝްވާންގެ އިވެންޓް ނިމުމާ އެކު ރާއްޖެ އަށް މި ފަހަރުގެ އޮލިމްޕިކްސްގެ ސްވިމިން އިވެންޓްތައް ވަނީ ނިމިފަ އެވެ. ދެން އޮންނާތީ އެތުލެޓިކްސް އިން ވާދަކުރާ ރާއްޖޭގެ އެންމެ ބާރު ދުވުންތެރިޔާ ހަސަން ސާއިދާއި އަފާ އިސްމާއިލްގެ އިވެންޓެވެ.


Raees Yameen Ge Isthiunaf Massalaige Hukum Ivvun Maadhamaa - Vaguthu\nމަނީލޯންޑަރިންގެ ކުށް ސާބިތުވެ ފަސް އަހަރަށް ޖަލަށް ލައި ޖޫރިމަނާ ކުރި ހުކުމްގެ އިސްތިއުނާފު މައްސަލަގެ ހުކުމް އިއްވުން މާދަމާއަަށް ތަވާލުކޮށްފިއެވެ.\nކުރިން އޮތީ އެ މައްސަލަގެ ހުކުމް އިއްވުން ޖެނުއަރީ 14 ވަނަ ދުވަހަށް ތާވަލް ކުރިއެވެ. އެހެން ނަމަވެސް ފަހުން ވަނީ ހުކުމް އިއްވުން ފަސްކޮށްފައެވެ.\nޔާﷲ ރައީސް ޔާމީނުއްއް ނަސްރާ ކާމިޔާބު މިންވަރު ކުރައްވާށި އާމީން\nޖެނުއަރީ 20, 2021 20:27\nރައީސް ޔާމީނުއައް ނަސްރާ ކާމިޔާބު މިންވަރުކުރައްވާށި އާމީން\nޖެނުއަރީ 20, 2021 20:35\nޖެނުއަރީ 20, 2021 20:37\nޖެނުއަރީ 20, 2021 21:00\nމާދަމާ ވެގެންދާނީ ރައީސް ޔާމިނަށް ބޮޑު ނަސްރަކަށް، ކުރިޔަށް އޮތީ ރައީސް ޔާމިންގެ ދުވަސްތަށް ދެން ނުހުއްޓުވޭނެ، އިންޝާ ﷲ\nޖެނުއަރީ 20, 2021 21:14\nމާތްﷲގެ ހެޔޮ ރަހްމަތްފުޅުން ކޮށްފައިވާ ހުކުމުން ސަލާމަތްވުން އަޅުގަނޑު އެދެން ނަމަވެސް މިހާރު މިގައުމުގެ އަދުލުގެ ނިޒާމުގައި އޑޕ އިން ވަކިއަޅުވާފައިވާ މިންވަރަށް ބަލާއިރު އަދުލުވެރި ޝަރަިއަތެއް ހިންގައި އިންސާފު ލިބެނެ ކަމުގެ އެއްވެސް އުންމީދެއްނެތް އެއަަށްވުރެ ބޮޑަަށް އޑޕ މީހުން ޔާމީނު ދެކެ ބިރުގަނޭ\nޖެނުއަރީ 20, 2021 21:21\nމަތްﷲގެ ހެޔޮރަހުމަތްފުޅުން ރައީސް ޔާމީނައް ނަސްރާ ކާމިޔާބް މިންވަރު ކުރައްވާށި. އާމީން. އާމިން. އާމިން.\nޖެނުއަރީ 21, 2021 00:17\nރައީސް ޔާމީނަށް ޙުކުމް ކުރަންއުޅޭ ދަނޑިވަޅުގައި އެމަނިކުފާނުގެ ޚިދްމަތް ފާހަނގަކުރަންޖެހޭ.\nއޭގެތެރެއިން އެންމެ ފާހަނގަކޮށްލެވޭ އެއޗަކީ 'ސިނަމާލެ ބްރިޖް'\nއިއްޔެ 5:30 ހާއިރު ހުޅުމާލެއަށް ދިޔައީ ހިނގުމުގެ ކަސްރަތެއް ކޮށްލަން. ހިނގުން ނިންމާލާފައި މާލެއަށްދާން ދަތުރު ފެށީ 7:35 ހާއިރު. އެވަގުތު ހައިވޭ މަތިން ދިޔައިރު ހިތްފަސޭހަ މަންޒަރަކަށްވީ2ޖިންސުގެ އެކި ޢުމުރުގެ މީހުން ރީތިވެލައިގެން، ހެލްމެޓް އަޅައިގެން ވަޒީފާއަށް ދިޔުމަށް މާލެ ދަތުރުކުރާ މަންޒަރު. މިފަދަ މަންޒަރު ކުރިއަކުން ނުފެނޭ. ފެންނަނީ ބޭރު ގަވްމުތަކުން. ހިތަށްއަރަނީ، މިގޮތަށް ދަތުރުކޮށްފައި ދިޔަކުދިންގެ ހިތުގެ ކޮންމެވެސް ކަނެއްގައި ރ. ޔާމީނަށް ޝުކުރު ނުކުރާނެބާއޭ.\nކޮންމެއަކަސޤ ބްރިޖް ހެދުމުން ލިބުނު ފަސޭހަތައް ގިނަގުނަ. ކުރީގައި2ކޮޅަށް 1 ގަޑިއިރު އެބަނަގާ. ސައިކަލް ގެންދިޔުމާއި އަރުވާ ބޭލުމުގައި އުފުލަންޖެހޭ ތަކްލީފް ހިނގައްޖެ. މިބުރަ އުފުލައިގެން ސައިކަލް ގެންދެވެނީ ގައިބާރު ހުންނަ ޒުވާނުންނަށް. ކަނޑުގަދަ ދުވަހު ޒުވާނުންނަށްވެސް ވަނީ އުދަނގޫކަމަކަށް ސައިކަލް ކޮންޓްރޯލް ކުރުމަށް. ބްރިޖް ހެދުމުން ޢުމުރުން ދުވަސްވީ މީހުން ޒުވާން އަންހެންކުދިން ދަރިފުޅު ގޮވައިގެން ސައިކަލްގައި ދަތުރުކޮށްލުމަކީ ބޮޑުކަމަކަށްނުވޭ.\nއަނެއްކަމަކީ މާލޭގެ ތޮއްޖެހުމަށްވެސް އައި ބޮޑު ލުޔެއް. ދަތުރުކުރުމަކީ ސްޓްރެސްވެސް ފިލާ ކަމެއް. ހިތަށްއަރަނީ، ބްރިޖްނެތި ކޮވިޑް އައިނަމަ، މިހާރަށް ވުރެ ސްޓްރެސް ބޮޑުވާނެހެން.\nޕާރކިންގ އަށްވެސް ލުއި ތަކެއް އަންނާނެކަމަށް ބެލެވޭ، ކުލިތަކުގެ އަގުތިރިވުންވެސް ހިމެނޭނެ. އަދި ސެކަންޑް ފޭސް ގެ ފަސޭހަތައްވެސް ހިމެނޭ. ކަސްރަތު ކުރުމުގައި ތޮއްޖެހުން ކުޑަވޭ. ފުރަންދާ މީހުނަށް ވެސް ބޮޑު ލުއިތަކެއް. ކޮންމެއަކަސް ކޮންމެ މީހަކު ކޮންމެގޮތަކަށް ބްރިޖްއެޅި ނަމަވެސް އެއީ ދިވެހިންނަށް އަދި ރާއްޖެ އަންނަ ލިބުނު ބޮޑު ނިޢުމަތެއް. އެކަމަށް ޝުކުރުވެރިވުމަކީ ބޭނުްތެރިކަމެއް.


ވަގަށް ނަގާފައިވަނިކޮށް ފުލުހުން ހޯދާފައިވާ ބައެއް ތަކެތި -- ފައިލް ފޮޓޯ\nކޯވިޑް19ގެ ހާލަތާއި ގުޅިގެން މާލެ ފުރަބަންދުކުރުމާއި ގުޅިގެން މާލެތެރޭގައި އާންމުކޮށް ހިނގާ ކުދި ވައްކަމާއި ފޭރުމުގެ މައްސަލަތައް ހުއްޓިފައި އޮތުމަށްފަހު އަނެއްކާވެސް އެފަދަ މައްސަލަތައް އިތުރުވާންކަން ވަނީ ފާހަގަކުރެވެން ފަށާފައެވެ.\nއެގޮތުން އާންމު ގޮތެއްގައި ފާހަގަކުރެވިފައިވަނީ މަގުމަތީ ހިނގާފައިހުރި މައްސަލަތަކެވެ. އޭގެތެރޭގައި މަގުމަތީ ބަހަޓާފައި ހުންނަ ސައިކަލް ބައިސްކަލް ފަދަ ތަކެތި ވަގަށް ނެގުމާއި، ސައިކަލުގަ އަޅުވާފައި ނުވަތަ ސައިކަލް ޕޮކެޓްގައި ބެހެއްޓިފައި ހުންނަ ތަކެއްޗާއި މަގުމަތިން ފެންނަން ހުންނަ ތަކެތި ވަގަށް ނަގާފައިހުރިކަން ފާހަގަކުރެވެއެވެ. މީގެއިތުރުން ގޯތި ގެދޮރަށް ވަދެ މޯބައިލް ފޯނާއި ލެޕްޓޮޕް ފަދަ އިލެކްޓްރޯނިކް ސާމާނު އާންމުކޮށް ވަގަށް ނަގާކަންވެސް ފާހަގަކުރެވެއެވެ. ފޭރިގެން ހުށަހެޅޭ މައްސަލަތަކުގެ ތެރޭގައި އާންމުކޮށް ފާހަގަކުރެވެނީ މަގުމަތިން މޯބައިލް ފޯނާއި އަތް ދަބަސް ފަދަ ތަކެތި ފޭރިގެން ހުށަހެޅޭ މައްސަލަތަކެވެ.\n“ފޭރުމުގެ މައްސަލަތައް ހިނގާފައި ހުންނަ ގޮތަށް ބަލާއިރު، އެފަދަ ކުށްތަކުގެ ޝިކާރައަކަށް ގިނަ ފަހަރަށް ވެފައި ހުންނަނީ މަގަށް ދޭންވާ ސަމާލުކަން ނުދެވޭ ފަރާތްތަކަށްކަން ފާހަގަކުރެވޭ. ފޯނާއި ކުޅެމުން މަގުމައްޗަށް މާބޮޑު ސަމާލުކަމެއް ނުދެވި ދަނިކޮށް ފޭރިގެންދޭ” ހަނީފް ވިދާޅުވިއެވެ.”\nމިފަދަ މައްސަލަތަކަކީ މިހާރަށްވުރެ ބޮޑަށް ހާއްސަ ސަމާލުކަމެއް ދީފިނަމަ ހުއްޓުވިދާނެ އަދި މަދުކުރެވިދާނެ މައްސަލަތަކެކެވެ. އެގޮތުން ފޯނާ ކުޅެމުން މަގުމަތިން ދާއިރު މަގަށް ހާއްސަ ސަމާލުކަން ދިނުމަކީ އެފަދަ ފުރުސަތަކަށް ބަލަބަލާ ތިބޭ ފަރާތްތަކަށް ފުރުސަތު ބަންދުކުރެވޭނެ ކަމެކެވެ. އަދި އަތް ދަބަހުގައި ގިނަ ޢަދަދެއްގެ ފައިސާ ނުގެންގުޅުމަށާއި މަގާވީ ފަޅިއަށް ދަބަސް އަޅުވައިގެން ދިއުމުގެ ބަދަލުގައި ފާރާވީ ފަޅިއަށް ދަބަސް އަޅުވައިގެން ދިއުމަކީވެސް ކުރެވިދާނެ ކަމެކެވެ.\nއެހެންކަމުން މިފަދަ މައްސަތައް މަދުކުރުމަށް ރައްޔިތުން މިހާރަށްވުރެ ބޮޑަށް ހޭލުންތެރިވެ ތިމާގެ އަގުބޮޑެތި މުދާ ހިމާޔަތްކުރުމަށް ރައްކާތެރިކަމުގެ ފިޔަވަޅު އެޅުމަކީ ކޮންމެހެންވެސް މުހިއްމުކަމެކެވެ.


23 Million Rufiya Libeygothah Aslah ‘Squid Games’ Kulhefi - Vaguthu\nދުނިޔެ އާވޭރިއަންޓްގެ ސަބަބުން ދެން ވާނެ ގޮތެއްގެ އިންތިޒާރުގައި! - 11 ގަޑިއިރު ކުރިން\n23 މިލިއަން ރުފިޔާ ލިބޭގޮތަށް އަސްލަށް ’ސްކުއިޑް ގެމްސް‘ ކުޅެފި\n1 ދުވަސް ކުރިން ( ނޮވެމްބަރު 25, 2021 )\nޔޫޓިއުބް ތަރި މިސްޓަރބީސްޓް 456 ކުޅުންތެރިންނަށް ދައުވަތު ދީގެން ސްކުއިޑް ގޭމްގެ ރިއަލް ލައިފް ވާޝަންއެއް އުފައްދައިފިއެވެ.\nމި ގޭމް އިންތިޒާމުކުރި ފަރާތުން ބުނީ މި ގޭމުގައި ބައިވެރި ކުރި މީހުންނަކީ އެކި ތަންތަނަށް ދަރާފައިވާ ފައިސާއަށް ބޭނުންޖެހިފައިވާ ފަރާތްތައް ކަމަށެވެ. އަދި އެ ފަރާތްތަކުން މިހާރު ތަހައްމަލް ކުރަމުންދާ ދަތިހާލުން އަރައިގަތުމަށް އެހީވުމަށް ގޭމް ރޭވި ފަރާތުން ކޮންމެވެސް ވަރެއްގެ ފައިސާގެ އިނާމެއް ކޮންމެ ބައިވެރިއަކަށްވެސް ދޭނެ ކަމަށެވެ.\nމި ގޭމްތައް ބިނާވެފައި ވަނީ ކްލެސިކް ޗިލްޑްރެންސް ގޭމްތަކުގެ މައްޗަށެވެ. މީގެ ތެރެއިން ބައެއް ގޭމްތަކަކީ ކޮރެޔާއަށް ހާއްސަ ގޭމްތަކެކެވެ. އަނެއްބައި ގޭމްތަކަކީ "ރެޑް ލައިޓް، ގްރީން ލައިޓް" ފަދަ ދުނިޔޭގެ އެކި ކަންކޮޅުތަކުގައި މަޝްހޫރު ގޭމްތަކެކެވެ.\n76.2 މިލިއަން ސަބްސްކްރައިބަރުން ތިބި އިންޓަނެޓް ޕާސަނަލިޓީ، ސްކުއިޑް ގޭމް ސެޓްގެ ހަގީގީ މުނިފޫހިފިލުވުމުގެ މަސައްކަތް ބިނާކުރުމުގެ މުޅި ޕްރޮސެސް ލިޔެފައި ވެ އެވެ.\n"އަސްލު ދިރިއުޅުމުގައި ސްކުއިޑް ގޭމް އިން އަޅާ ކޮންމެ ފިޔަވަޅަކަށް އަހަރެން އަލުން ރިކްރިއޭޓް ކުރީ،" މިސްޓާބީސްޓް ވީޑިއޯގެ ފެށުމާ އެކު އޭނާބުނެވެ.\nއޭނާގެ ވާޝަންގައި ގޭމްގައި އެއްވެސް ކުޅުންތެރިޔަކަށް ގެއްލުމެއް ނުލިބޭއިރު އެ ކުޅުންތެރިން އެކަހެރިކުރާނެއެވެ. މި ގޭމުގައި ބައިވެރިވި ހުރިހާފަރާތްތަކަށްވެސް ކޮންމެވެސް ވަރެއްގެ ފައިސާގެ އިނާމުތަކެއް ވަނީ ދީފައެވެ.\n"ރެޑް ލައިޓް، ގްރީން ލައިޓް" ގޭމް ކުޅެފައި ވަނީ ކޮންމެ ކުޅުންތެރިއެއްގެ އަތަށް ދީފައިވާ ޑިވައިސް ގޭމުން ކެޓުމުން ޕޮޕްވާ ހިސާބުންނެވެ.\nބީސްޓް ހާމަކުރި ގޮތުގައި ގޭމުގެ ވީޑިއޯ ހެދުމަށް 3.5 މިލިއަން ޑޮލަރު (53 މިލިއަން ރުފިޔާ) އަށް ވުރެ ބޮޑު ޚަރަދެއް ހިނގިއިރު، އޭގެ ފަންޑިން އޭނާއަށް ފޯރުކޮށްދީފައިވަނީ މޯބައިލް ގޭމް ކުންފުނި "ބްރަވަލް ސްޓާސް" އިންނެވެ.\nގޭމަށް ޚަރަދުކުރި ފައިސާ ދެ ބަޔަކަށް ބަހާލާފައިވާއިރު، ސެޓް ބިލްޑިން އަށާއި ޕްރޮޑަކްޝަނަށް ދެ މިލިއަން ޑޮލަރު (30 މިލިއަން ރުފިޔާ) އަދި ފައިސާގެ އިނާމުގެ ގޮތުގައި 1.5 މިލިއަން ޑޮލަރު (23 މިލިއަން ރުފިޔާ) ވަނީ ބަހާލައިފަ އެވެ.\nއުތުރު ކޮރެއާގައި "ސްކުއިޑް ގޭމް" ބެލި މީހަކު މަރަން ހުކުމްކޮށްފި\n"ނެޓްފްލިކްސް އިން ސްކުއިޑް ގޭމް ދެއްކިޔަސް މުއްސަންޖެއް ނުވޭ"


ދިރާގާއި ސެމްސަންގ ގުޅިގެން ސިއްހީ ދާއިރާއަށް 60 ޓެބު ހަދިޔާކޮށްފި | Atoll News\nދިރާގާއި ސެމްސަންގ ގުޅިގެން ސިއްހީ ދާއިރާއަށް 60 ޓެބު ހަދިޔާކޮށްފި\nޝާއިޢުކުރީ: މުޙައްމަދު އަފްރާޙް ޖުލައި 14, 2021, 08:14\nދިރާގާއި ސެމްސަންގެ ގުޅިގެން ހެލްތު މިނިސްޓްރީ އާއި އައްޑޫ އިކުއަޓޯރިއަލް ހޮސްޕިޓަލަށް 60 ގެލެކްސީ ޓެބު ހަދިޔާކޮށްފި އެވެ.\nމިއީ ކޯވިޑް-19އާ ގުޅިގެން ކުރިއަށްގެންދާ ވެކްސިން ޕްރޮގްރާމަށް އެހީވުމުގެ ގޮތުން އެ ކުންފުނިން ސަރުކާރަށް ހަދިޔާކުރި ޓެބުތަކެއް ކަމަށާއި ސިއްހީ ދާއިރާ ޑިޖިޓަލައިޒް ކުރުމުގައި ވެސް ޓެބުތައް އެހީއަކަށް ވާނެ ކަމަށް ދިރާގުން ބުނެ އެވެ.\nމިކަމަށްޓަކައި ބޭއްވި ރަސްމިއްޔާތުގައި ހެލްތު މިނިސްޓަރ އަހްމަދު ނަސީމް ވަނީ ކޮވިޑް-19 އިން އަރައިގަތުމަށް ސަރުކާރުން ކުރަމުން އަންނަ މަސައްކަތުގައި ދިރާގާއި ސެމްސަންގް ގުޅިގެން ވަމުން އަންނަ އެހީއަށް ޝުކުރު އަދާކުރައްވާފަ އެވެ.\nދިރާގުގެ ސީއީއޯ އަދި މެނޭޖިންގ ޑިރެކްޓަރު އިސްމާއިލް ރަޝީދު ވިދާޅުވީ އުއްމީދުކުރަނީ މި އެހީގެ ސަބަބުން ޕެންޑެމިކް މެނޭޖުކުރުމަށް ޑިޖިޓަލައިޒް ކުރުމުގައި ސަރުކާރުން ކުރާ މަސައްކަތުގައި އެހީއަކަށް ވާނެ ކަމަށް ކަމަށެވެ.\n“ހެލްތު މިނިސްޓަރަށާއި ސިއްހީ ދާއިރާގެ ހުރިހާ އޮތޯރޮޓީތަކާއި ފްރޮންޓްލައިންގައި މަސައްކަތްކުރާ އެންމެންނަށް އަޅުގަނޑު ޝުކުރު ދަންނަވަން.” އިސްމާއިލް ރަޝީދު ވިދާޅުވި އެވެ.\nރާއްޖޭން ކޮވިޑް-19 ފެނުނު ފަހުން ދިރާގުން ވަނީ އެކި ގޮތްގޮތުން ސަރުކާރަށާއި އަމިއްލަ ޖަމިއްޔާތަކަށް އެހީތެރިކަން ފޯރުކޮށްދީފަ އެވެ. އަދި ކުރިއަށް އޮތްތާނގައިވެސް މިފަދަ އެހީތައް ފޯރުކޮށްދޭނެ ކަމަށް ދިރާގުން ބުންޏެވެ.\nޓެބްތައް ހަދިޔާ ކުރުމަށް އޮންލައިންކޮށް ބޭއްވި ރަސްމިއްޔާތުގައި ހެލްތު މިނިސްޓަރު އަހުމަދު ނަސީމާއި ދިރާގުގެ ސީއީއޯ އަދި މެނޭޖިންގ ޑިރެކްޓަރު އިސްމާއިލް ރަޝީދު އަދި ސެމްސަންގް ލަންކާގެ މެނޭޖިންގ ޑިރެކްޓަރު ކެވިން ވަނީ ބައިވެރިވެވަޑައިގެންފަ އެވެ.


އުޚްތުން – ۞ Haqqu.info\n14/05/2015 02/06/2017 އުއްމު ޢަބްދުﷲ\tޙިޔާލު\nދަރިފުޅުގެ ތަޢުލީމުގެ ފުރަތަމަ މަރުޙަލާ، ތަރުބިއްޔަތު އަދި ރިވެތި އަޚްލާޤް އަށަގެންނެވުން.. ދަރިން ތަރުބިއްޔަތު ކުރުމަށްޓަކައި ހަރުދަނާ ފައިދާ ކުރަނިވި އުޞޫލެއް ގެންގުޅުމަކީ ވަރަށް މުހިންމު ފައިދާ ކުރަނިވި ކަމެކެވެ. އެހެނީ، ...\n12/12/2014 30/04/2015 އުއްމު ޢަބްދުﷲ\tޙިޔާލު\nއުޚުތާއެވެ! ތިބާގެ އިސް އުފުލާލާށެވެ. އަދި ސާބިތުކަންމަތީ ދެމިހުންނާށެވެ! ތިބާއާއި ބެހޭގޮތުން ލިޔުމަށް އަހަރެން ބިރުގަތެވެ. ޙަޤީޤަތަށް ބުނާނަމަ، ތިބާއަށް އަޅާ ނުލެވި ދޫކޮށްލެވުނީތީ އެކަމާ ލަދުވެތިވަމެވެ. ބިރަށް ބަދަލުވި ލަދުވެތިކަމެވެ. ...


Cop26: Baeh Ambassador aa Sabra badhdhalu kuravvaifi - vNews.mv\nކޮޕް26 ގެ ސަރަހައްދީ ބައެއް އެމްބަސެޑަރާ ސަބްރާ ބައްދަލުކުރައްވައިފި\nރިފާޢަތު Male' | 11 August 2021, 12:37\nރާއްޖޭގެ ސްޕެޝަލް އެންވޯއީ ފޮރ ކްލައިމެޓް ޗޭންޖް ސަބްރާ އިބްރާހީމް ނޫރައްދީން، އިނގިރޭސި ސަރުކާރުން އޭޝިއާ ޕެސިފިކް ސަރަޙައްދާއި ދެކުނު އޭޝިއާ ސަރަހައްދުގެ ކޮޕް26 ގެ ސަރަހައްދީ އެމްބަސެޑަރަކަށް ކަނޑައާފައި ހުންނަވާ ކެން އޯ ފްލަހަޓީއާ ބައްދަލު ކުރައްވައިފިއެވެ.\nއެ ބައްދަލުކުރެއްވުމުގައި ސަބްރާގެ އިތުރުން މިނިސްޓަރ އޮފް އެންވަޔަރަންމަންޓް، ކްލައިމެޓް ޗޭންޖް އެންޑް ޓެކްނޯލޮޖީ، އާމިނަތު ޝައުނާއާއި، އިނގިރޭސިވިލާތުން ރާއްޖެއަށް ކަނޑައަޅުއްވާފައި ހުންނަވާ ހައިކޮމިޝަނަރ ކެރޮން ރޮސްލަރ ބައިވެރިވެ ވަޑައިގެންނެވިއެވެ.\nބައްދަލުކުރެއްވުން ބާއްވާފައި ވަނީ އިއްޔެ ހެނދުނު މިނިސްޓްރީ އޮފް އެންވަޔަރަންމަންޓް، ކްލައިމެޓް ޗޭންޖް އެންޑް ޓެކްނޯލޮޖީގައެވެ.\nއެބައްދަލުކުރެއްވުމުގައި ސަބްރާ ވިދާޅުވީ، މޫސުމަށް އަންނަ ބަދަލުތަކުން ރައްކާތެރިވުމަށް ދުރާލާ ފިޔަވަޅުތައް އެޅުމާއި، މޫސުމަށް އަންނަ ބަދަލުތަކުން ލިބޭ ގެއްލުންތައް ކުޑަކުރުމަށް ކުރެވޭ މަސައްކަތްތަކަށް އިތުރު އަހައްމިއްޔަތުކަމެއް ދޭންޖެހޭ ކަމަށެވެ.\nއަދި، އެކަމަށް ޓެކްނޯލޮޖީގެ ގޮތުންނާއި މާލީގޮތުން އެހީތެރިކަން ލިބުމަކީ ރާއްޖެފަދަ ގައުމުތަކަށް ވަރަށް މުހިންމުކަމެއްގެ ގޮތުގައި ސަބްރާ ފާހަގަކުރެއްވިއެވެ.\nމީގެ އިތުރުން 2030 ވަނަ އަހަރު ދިވެހިރާއްޖެ ނެޓް-ޒީރޯ ގައުމަކަށް ހެދުމަށް އަމާޒު ކަނޑައަޅާފައިވާކަން ފާހަގަކުރައްވައި، ދުނިޔޭގެ ފިނިހޫނުމިން މައްޗަށްދިއުން ކޮންޓްރޯލުކުރުމުގައި، ހަމައެކަނި ރާއްޖެއިން ކުރާ މަސައްކަތުން އެކަނި ނުފުދޭނެކަން މި ބައްދަލު ކުރެއްވުމުގައި ރާއްޖޭގެ ފަރާތުން ބައިވެރިވި ބޭފުޅުން ވަނީ ފާހަގަކުރައްވާފައެވެ.\nއެ ބައްދަލުވުމުގެ ބައިވެރިން ވަނީ، ކުރިޔަށްއޮތް ނޮވެންބަރު މަހު، އިނގިރޭސި ވިލާތުގެ ގްލަސްގޯގައި ބޭއްވުމަށް ހަމަޖެހިފައިވާ ކޮޕް26ގެ ބައްދަލުވުމަށް ކަންކަން މަގުފަހިކުރުމުގެ ގޮތުން ކުރަންޖެހޭ ކަންކަމާމެދު މަޝްވަރާ ކުރައްވާފައެވެ.\nއަދި، އެންމެފަހުން އިންޓަރ ގަވަރމެންޓަލް ޕެނަލް އޮން ކްލައިމެޓް ޗޭންޖް (އައިޕީސީސީ) ރިޕޯޓުގައި ފާހަގަކޮށްފައިވާ ފަދަ އެދެވޭ ނަތީޖާއަކާ ހަމައަށް ވާސިލުވުމަށް މޫސުމަށް އަންނަ ބަދަލުތަކާ ކުރިމަތިލުމަށް ޢަމަލީގޮތުން މަސައްކަތް ފެށުމުގެ މުހިންމުކަން އެ ފާހަގަކުރެއްވިއެވެ.\nބައްދަލުވުމުގެ ބައިވެރިންވަނީ ކޮޕް26ގެ ބަދަލުވުމުގައި ރަނގަޅު ނަތީޖާއަކާ ހަމައަށް ދެވޭނެކަމުގެ އުންމީދު އައު ކުރައްވާފައެވެ.\nކްލައިމެޓް ޗޭންޖެ ކޮޕް26 ރާއްޖެ ިމިނިސްޓްރީ އޮފް އެންވައިރަމަންޓް، ކްލައިމެޓް ޗޭންޖް އެންޑް ޓެކްނޮލޮޖީ ސިޔާސީ ސަބްރާ ނޫރައްދީން


BREAKING: Henveiru Dhekunu Dhaairaa Ge MDP Candidate Andhun Hussein Ge Kunfunyah 105 Haas Dollar Dheefaivey - Vaguthu\nހެންވޭރު ދެކުނު ދާއިރާގެ އެމްޑީޕީ ކެނޑިޑޭޓް އަދުން ހުސައިންގެ ކުންފުންޏަށް 105 ހާސް ޑޮލަރު ދީފައިވޭ\nހެންވޭރު ދެކުނު ދާއިރާއަށް ވާދަކުރައްވާ ކެނޑިޑޭޓް ހުސެއިން ޝަމީމް (އަދުން ހުސެއިން)ގެ ކުންފުނި، ސިރިޔަސް އެންޓަ ޕްރައިސަސް ޕްރައިވެޓް ލިމިޓެޑަށް 105 ހާސް ޑޮލަރު އެސްއޯއެފްގެ އެކައުންޓުން ޓްރާންސްފާ ކޮށްފައިވާ ކަމަށް އޭސީސީގެ ރިޕޯޓުން ދައްކައިފިއެވެ.\nއޭސީސީގެ ރިޕޯޓު ދައްކާ ގޮތުން އަދުން ހުސައިން ނިސްބަތްވާ ހ.އަދުންގެ މުޙައްމަދު ފަޔާޒަށް 557,200 ޑޮލަރު (8،900،424 ރުފިޔާ) ދީފައިވާކަންވެސް އެ ރިޕޯޓުން ހާމަވެއެވެ.\nއަދުން ހުސައިންގެ ކެމްޕޭނުގެ ހަރަކާތްތައް ކުރިއަށްދާ އިރު، އޭނާގެ ކުންފުންޏަށް 105 ހާސް ޑޮލަރު ޖަމާވެފައި ވަނީ ކޮން ވިޔަފާރި މުއާމަލާތެއްގެ ތެރެއިންކަން ހާމަވެފައެއް ނުވެއެވެ. އަދުން ހުސައިން އަކީ އެ ކުންފުނީގެ މެނޭޖިން ޑިރެކްޓަރެވެ.\nއޭސީސީން ބުނެފައިވާ ގޮތުގައި، ފަޅުތަކާއި ރަށްތަކުގެ ގޮތުގައި އެމްއެމްޕީއާރުސީން 57 ތަނެއް ދޫކޮށްގެން 77،455،000 ޑޮލަރު އެ ކުންފުންޏަށް ލިބެން ޖެހެ އެވެ. އެކަމަކު އެ ފައިސާގެ ތެރެއިން އެމްއެމްޕީއާރުސީ އަށް ވަދެފައި ވަނީ ހަމައެކަނި 12،500،000 ޑޮލަރު ކަމަށް ވެސް ތަހުގީގު ރިޕޯޓުގައިވެ އެވެ.\nފެބުރުއަރީ 14, 2019 18:05\nކޮބާ ލާދީނީ3އަހަރުގެ އިންޑުއާ ވަގު؟ މިހާރު އިންޑިއާއަށް ފައިސާ ދޮންނަން ގޮސްވީ ދޯ؟ ކޮބާޗފެނޭތަ ވަގުން؟\nފެބުރުއަރީ 14, 2019 19:06\nމީ ވަކި ބަޔަކު ދުރުކުރަން ނަސީރު ކުރުވާ ކަމެއް\nފެބުރުއަރީ 14, 2019 19:07\nމީ ވަކި ބަޔަކު ވަކުކުރުވަން ނަށީދު ކުރުވާ ކަމެއް. ދެރަ ކަމެއް\nފެބުރުއަރީ 15, 2019 18:18\nހުސެން ރައްދު ދޭންވީނު އެހެން ނޫންނަމަ\nފެބުރުއަރީ 17, 2019 09:24\nސިރިޔަސް ކޮމްޕެނީ އަކީ ސަރުކާރަށް ގެންނަންޖެހޭ ވެހިކަލްތަކުގެ ބިޑްވެސް ތިގޮތަށް ކާމިޔާބު ކުރާ ބަޔެއް. ޢެސްޓިމޭޓް ލިޔެފައި އޮންނާނީ ވެސް އެ ނޫން ބަޔަކު ޝަރުތު ހަމަނުވާގޮތަށް.


90 އަހަރުގައި މިމީހާ ލެޕްޓޮޕް ބޭނުން ކުރަން ދަސްކުރަނީ، ގިނަ ބަޔަކު އާޝޯހު ކޮށްލައިފި – Dhen.mv\nކޮވިޑް ޖެހިގެން ރާއްޖެއިން އިތުރު ދިވެއްސެއް ނިޔާ ވެއްޖެ، މަރްހޫމްއަށް ސުވަރުގޭގެ މަތިވެރި ނިއުމަތް ދެއްވާށި!"\nޢާލިމް އަބްދުއްލަތީފް September 29, 2020 - 9:54 pm\nއިންޑިއާގެ ކެރެލާއަށް ނިސްބަތްވާ 90 އަހަރުގެ އަންހެނަކު ލެޕްޓޮޕެއް ބޭނުން ކޮށްގެން ހަބަރު ކިޔަމުންދާތަން ދައްކުވައިދޭ ފޮޓޯއެއް މީސްމީޑިއާގައި އާންމުވެ އެ ފޮޓޯތަކަށް ގިނަބައެއްގެ ސަމާލުކަން ހުއްޓިއްޖެއެވެ މި ފޮޓޯތަކުން ގިނަ ބައެއްގެ ހިތް މި އަންހެން މީހާ ވަނީ ފަތަހަ ކޮށްފައެވެ. މި ފޮޓޯތައް ހިއްސާކޮށްފައިވަނީ އޭނާގެ މާމަ ދަރިފުޅު އަރުން ތޯމަސް އެވެެ.\nމެތިއުސް ކިޔާ މިމީހާ އުފަންވެފައި ވަނީ 1930 ގެ އަހަރުތަކުގައެވެ. އެ ޒަމާނަކީ ލެޕްޓޮޕް ފަދަ ޒަމާނީ ޓެކްނޮލޮޖީގެ ވަސީލަތްތައް ހުންނަ ޒަމާނެއް ވެސް ނޫނެވެ. އެ ޒަމާނުގައި ހަބަރު ފަތުރަނީ ނޫސް މަޖައްލާތަކާއި ނޫސް ކަރުދާސް ބޭނުން ކޮށްގެންނެވެ. މިހާރު އޭނާއަށް 90 އަހަރުވެފައިވާއިރު މިހާރު އޭނާ އެދަނީ ލެޕްޓޮޕް ބޭނުން ކުރަން ދަސްކުރަމުންނެވެ. އަދި ގިނަބައެއްގެ ލޯބި ހޯދަމުންނެވެ.\nޒަމާނީ ވަސީލަތްތައް ބޭނުން ކުރުމަށް ދަސްކުރުމަކީ މިހާރުގެ ޒަމާނީ ވަސީލަތްތައް އޭނާ އަގުވަޒަން ކުރާ ކަމުގެ ދަލީލެއް ކަމަށް އޭނާގެ މާމަ ދަރިފުޅު އަރުން ،ލިޔެފައިވެއެވެ.\nއެ އުމުރުގެ މީހަކަށް އެފަދަ ޒަމާނީ ވަސީލަތެއް ބޭނުން ކުރަން ދަސްކުރުމަކީ ފަސޭހަ ކަމެއް ނޫންކަން ފާހަގަ ކުރަމުން ގިނަ ބަޔަކު ވަނީ އެމީހާއަށް ތަރުހީބު ދީފައެވެ. އަދި މިއީ ވަރަށް ހިތްހަމަ ޖެހޭ މަންޒަރެއް ކަމުގައިވެސް ގިނަ ބަޔަކު ފާހަގަ ކޮށްފައިވެއެވެ.\nހަބަރު ކިޔުމުގެ އިތުރުން ވެސް ލެޕްޓޮޕް ބޭނުންކޮށްގެން އިތުރު ކަންތައްތަކެއް ކުރުމަށް ވެސް މިމީހާ ދަސްކުރަމުންދާކަަމަށް މީޑިއާ ރިޕޯޓްތައް ބުނެއެވެ.\nގޫގަލްގެ އެންމެ ފަހުގެ އަޕްޑޭޓްގައި ލަވައެއް ހޯދަން ބޭނުންނަމަ ޖެހޭނީ އެލަވައެއް ކިޔާލަން\nއަހަރެއް ވަންދެން ފާޚާނާ ތެރޭގައި ބަންދު ކޮށްފައިހުރި އަންހެނަކު ސަލާމަތް ކޮށްފި\nހައިދަރުއާބާދަށް ކުރަމުންދާ ވިއްސާރައިގައި ފާރެއް ވެއްޓި ދެ މަހުގެ ކުއްޖަކު މަރުވެއްޖެ\nއައިފޯން 12 ދައްކާލައިފި، ގަނެދޭނީ ކާކު؟\nރެޖިސްޓަރ ނުކޮށް ތަރުކާރީ އަދި މޭވާ ވިއްކާނަމަ 10،000 ރުފިޔާއިން ޖޫރިމަނާ ކުރަން ފަށައިފި\nބީއެމްއެލްއިން 1،400 ބިއްލޫރި ފުޅި ހޯދަނީ\nއެޕަލް އިން ޗާޖަރު އަދި ހެޑްސެޓް ނުލައި ފޯނު ވިއްކުމުގައި ފޮރުވިފައިވާ ސިއްރަކީ މިއީ\nކޮވިޑް ޖެހިގެން ރާއްޖެއިން އިތުރު ދިވެއްސެއް ނިޔާ ވެއްޖެ، މަރްހޫމްއަށް ސުވަރުގޭގެ މަތިވެރި ނިއުމަތް ދެއްވާށި!\nޕީޕީއެމް އިން "ސްޕޯޓްސް ކެފޭ"އެއް ހުޅުވަނީ


Ras Online - ހުޅުމާލޭގައި އެއްޗެއްގޮވި ބާރުގަދަ އަޑަކާއެކު ރައްޔިތުން ކުއްލި ސިހުމެއްގައި\nހުޅުމާލޭގައި އެއްޗެއްގޮވި ބާރުގަދަ އަޑަކާއެކު ރައްޔިތުން ކުއްލި ސިހުމެއްގައި\nޒަހީނުއްދީން ސަޢީދު 23 ޖުލައި 2021 - 10:1\nހުޅުމާލޭގައި އެއްޗެއް ގޮވި ބާރުގަދަ އަޑާއެކު ހުޅުމާލޭގައި އުޅޭ ރައްޔިތުންނަށް ކުއްލި ސިހުމެއް ލިބިއްޖެއެވެ.\nމި ހާދިސާ ހިނގާފައިވަނީ ހުޅުމާލޭ ބޯގަންވިލާ މަގުގައި ކުޅިވަރުކުޅުމަށް އޮންނަ ހުސްބިމުގައި ރޭ ދަންވަރުގެ ވަގުތެއްގައެވެ. ފުލުހުންގެ އިދާރާއިން ބުނީ ހުޅުމާލޭ ސަރަހައްދަކުން ބާރުގަދަ ގޮވުމެއްގެ އަޑު އިވިގެން ސިފައިންނާއި ފުލުހުން އެ ސަރަހައްދުގައި ހަރަކާތްތެރި ވަމުންދާ ކަމަށެވެ.\nމިކަމާ ގުޅިގެން އެއްވެސް މީހަކަށް ޖިސްމާނީ އަނިޔާއެއް ލިބިފައިނުވާ ކަމަށް ފުލުުހުން ބުނެ އެވެ. އެހާދިސާ ހިނގި ކަމަށް ބުނާ ސަރަހައްދުގެ ބިންމަތިން ވަނީ ޝައްކު ކުރެވޭ އެއްޗެއް ވެސް ފެނިފައެެވެ. އެ ސަރަހައްދުގެ ބޮޑު ބައެއް ބަންދުކޮށް ސިފައިން ވަނީ ޝައްކު ކުރެވޭ އެތި ފެނުނު ސަރަހައްދުގެ އެކި ތަންތަން ޗެކްކޮށްފައެވެ.\nހުޅުމާލޭ ބޯގަންވިލާ މަގުގައި ކުޅިވަރުކުޅުމަށް އޮންނަ ހުސްބިމުގައި އެ ވަގުތު ކުޅިވަރު ކުޅެމުންދިޔަ ބައެއް މީހުން ބުނީ ސަރަހައްދުން ވަރަށް ބާރުގަދަ އަޑަކާއެކު އެއްޗެއް ގޮވި އަޑު އިވުނުކަމަށާއި އަދި އެއްޗެހިތަކެއް ބުރައިގެން ދިޔަ މަންޒަރުވެސް ފެނުނު ކަމަށެވެ. އަދި ޒާތަކަށް އޮތް އެއްޗެއް އެ ސަރަހައްދުން ފެނުނުކަމަށް ވެސް އެ މީހުން ބުނެފައިވެއެވެ.\nމި ހާދިސާ ހިނގަން މެދުވެރިވި ސަބަބު، އަދި ސާފެެއް ނުވެއެވެ. ފުލުހުން ގެންދަނީ މިމައްސަލަ ތަހުގީގު ކުރަމުންނެވެ.\nއިންޑިއާ އަޑީގައި އޮވެގެން ކުޅުވާ ގޭމަކަށް ވުން އެކަށީގެންވެއެވެ\nހިޔާ ފްލެޓްގެ ކުލި 5000 ރުފިޔާއަށް ކުޑަކުރަން ސަލީމް ގޮވާލައްވައިފި\n22 ސެޕްޓެމްބަރު 2021 - 13:45\nއަލީ ވަހީދު ރާއްޖެ ގެނެވޭނީ ޑީޕޯޓްކޮށްލުމުން: ސީޕީ\n22 ސެޕްޓެމްބަރު 2021 - 11:58\nމޫސުމާއި ގުޅޭގޮތުން ކުޑަކުދިންގެ ކަންބޮޑުވުންތައް އާއްމު މަޖިލީހުގެ ރައީސަށް!\n22 ސެޕްޓެމްބަރު 2021 - 10:59\nމަތިވެރި ރައްޔިތުންނަކީ ޓެރަރިސްޓުން ކަމަށް ބުނި މައްސަލަ ބަލަން ގޮވާލައިފި\n22 ސެޕްޓެމްބަރު 2021 - 10:16\nއައްޑޫގައި ހިނގި މާރާމާރީއާ ގުޅިގެން މީހަކު ހައްޔަރުކޮށްފި\n22 ސެޕްޓެމްބަރު 2021 - 9:58\nމަތިވެރިން އަޅުގަނޑަށް ހަމަލާދިނީ ހަރުކަށި ފިކުރުގެ މީހުން: ޖާބިރު\n22 ސެޕްޓެމްބަރު 2021 - 9:51\nކުޑަހުވަދޫ މަގުތަކުގައި ތާރު އެޅުމުގެ މަސައްކަތުގެ ދެވަނަ ފިޔަވަހި ހަވާލުކޮށްފި\n22 ސެޕްޓެމްބަރު 2021 - 9:29


Beyru muvahzafunge accommodation viyafaari registry kuran jehey: Economic Ministry - vNews.mv\nބިދޭސީ މުވައްޒަފުންގެ އެކަމަޑޭޝަން ވިޔަފާރި ރަޖިސްޓްރީކުރުން ލާޒިމްކޮށްފި\nރިފާޢަތު Male' | 30 October 2020, 13:34\nބިދޭސީ މުވައްޒަފުންގެ އެކަމަޑޭޝަން ޚިދުމަތް ދިނުމުގެ ވިޔަފާރި ހަރަކާތް ރަޖިސްޓްރީކޮށް ހިންގުމާ ގުޅޭ އުސޫލުތައް އާންމުކޮށްފިއެވެ.\nމިނިސްޓްރީ އޮފް އިކޮނޮމިކް ޑިވެލޮޕްމަންޓުން ވަނީ މި އުސޫލުތައް އާންމުކޮށް ގެޒެޓް ކޮށްފައެވެ.\nމި ގަވާއިދުގެ މަގްސަދަކީ ބިދޭސީ މުވައްޒަފުންގެ އެކަމަޑޭޝަންގެ ޚިދުމަތް ދިނުމުގެ ވިޔަފާރި ހަރަކާތް ރަޖިސްޓްރީ ކުރުމަށް ލާޒިމްކޮށް އެފަދަ ވިޔަފާރި ހިންގުމާގުޅޭ އުސޫލުތައް ކަނޑައެޅުންކަމަށް އިކޮނޮމިކް މިނިސްޓްރީން ބުނެއެވެ.\nމި ގަވާއިދަށް އަމަލުކުރަން ޖެހެނީ ބިދޭސީ މުވައްޒަފުންގެ އެކަމަޑޭޝަން ހަމަޖައްސައިދޭ ފަރާތްތައް ފިޔަވައި، ވިޔަފާރި އުސޫލުން ބިދޭސީ މުވައްޒަފުންގެ އެކަމަޑޭޝަން ޚިދުމަތް ދޭ ފަރާތްތަކުންނާއި ވަޒީފާ ދޭ ފަރާތުގެ އަމިއްލަ ތަންތަނުގައި އެ ފަރާތުގެ ނަމުގައި ރާއްޖެ ގެންނަ ބިދޭސީ މުވައްޒަފުންނަށް އެކަމަޑޭޝަން ހަމަޖައްސައިދޭ ފަރާތްތަކަށެވެ.\nއަދި ވަޒީފާ ދޭ ފަރާތުގެ ނަމުގައި ރާއްޖެ ގެންނަ ބިދޭސީ މުވައްޒަފުންނަށް ޚާއްސަކޮށްގެން ހަމައެކަނި ވަޒީފާ ދޭ ފަރާތުގެ މުވައްޒަފުން ބޭތިއްބުމަށް ކުއްޔަށް ހިފާފައިވާ ތަންތަނާއި ބިދޭސީން ވަޒީފާ އަދާކުރުމާއި ބެހޭ ގަވާއިދުގައި ބަޔާންކޮށްފައިވާ ޕްރޮފެޝަނަލް ގިންތީގެ ބިދޭސީ މުވައްޒަފުން ކުއްޔަށް ދޭ ތަންތަން މި ގަވާއިދަށް އަމަލުކުރަންޖެހޭ ކަމަށް އެ މިނިސްޓްރީން ބުނެއެވެ.\nމިނޫން ގޮތަކަށް ބިދޭސީ މުވައްޒަފުންނަށް ވިޔަފާރީގެ އުސޫލުން އެކަމަޑޭޝަން ޚިދުމަތް ދޭ ފަރާތްތަކުން ވިޔަފާރި ރަޖިސްޓްރީ ކުރުމުގެ ގާނޫނުގެ4ވަނަ މާއްދާގައި ބަޔާންކޮށްފައިވާ ގޮތްތަކުން ކުރެ ގޮތަކަށް ވިޔަފާރި ކުރާ ތަނެއްގެ ގޮތުގައި އަމިއްލަ ފަރުދުންގެ ވިޔަފާރިއެއް ނުވަތަ ކުންފުންޏެއް އަދި ޕާޓްނަރޝިޕެއް، ކޯޕަރޭޓިވް ސޮސައިޓީއެއް ރަޖިސްޓްރީ ކުރަންވާނެ ކަމަށް މިގަވާއިދުގައި ވަނީ ކަނޑައަޅާފައެވެ.\nއަދި މި ވިޔަފާރި ރަޖިސްޓްރީނުކޮށް ހިންގާނަމަ ވިޔަފާރި ރަޖިސްޓްރީ ކުރުމުގެ ގާނޫނުގެ ދަށުން އިންސްޕެކްޓް ކުރުމަށް ފަހު ވިޔަފާރި ރަޖިސްޓަރީ ކުރުމުގެ ގާނޫނާ ޚިލާފުވިކަމަށް ބަލައި އެފަދަ ކޮންމެ ތަނެއް ދިހަ ހާސް ރުފިޔާއިން ޖޫރިމަނާ ކުރެވޭނެ ކަމަށާއި އެކަމަޑޭޝަނުގައި ހުންނަންޖެހޭ މިންގަނޑުތައްކަމަށް ބަޔާންކޮށްފައިވާ މިންގަނޑުގައިވާކަމެއް ފުރިހަމަވެފައި ނުވާކަން އެމިނިސްޓްރީން ހިންގާ އިންސްޕެކްޝަނަކުން ފާހަގަ ކުރެވިއްޖެނަމަ އެފަދަ ކޮންމެ ފަރާތެއް ފަސް ހާސް ރުފިޔާއިން ޖޫރިމަނާ ކުރެވޭނެ ކަމަށްވެސް އިކޮނޮމިކް މިނިސްޓްރީގެ ގަވާއިދުގައި ބުނެއެވެ.\nބިދޭސީ ވިޔަފާރި ރާއްޖެ އިކޮނޮމިކް މިނިސްޓްރީ


May 18 aa dhimaakoh Lanka ah varugadha hamalaa thakeh dheyn thamalha Tigerun raavamun dhey: India - vNews.mv\nމެއި 18 އާ ދިމާކޮށް ލަންކާއަށް ވަރުގަދަ ހަމަލާތަކެއްދޭން ތަމަޅަ ޓައިގަރުން ރާވަމުންދާ ކަމަށް ޖާސޫސީ ރިޕޯޓްތައް ބުނެފި\nސައިފް އަޒްހަރު 14 May 2022, 20:52\nމެއިމަހުގެ 18 އާ ދިމާކޮށް ސްރީލަންކާގެ އެކި ހިސާބުތަކަށް ވަރުގަދަ ހަމަލާތަކެއް ދިނުމަށްޓަކައި، ސްރީލަންކާގެ ތަމަޅަ ޓައިގަރު ޖަމާއަތުގެ ކުރީގެ ހަނގުރާމަވެރިންގެ ސަފުތައް އަލުން ރުކުރުވާލަމުންދާ ކަމަށް އިންޑިއާގެ ޖާސޫސީ އިދާރާތަކުން ބުނެފިއެވެ.\nއިންޑިއާގެ ޖާސޫސީ އިދާރާތަކަށް ލިބުނު މިކަމުގެ މައުލޫމާތު އިންޑިއާގެ ނޫސްތަކުގައި ވަނީ ރިޕޯޓްކޮށްފައެވެ.\nމައުލޫމާތުގައި ބުނެފައިވަނީ، ސްރީލަންކާއަށް ވަރުގަދަ ހަމަލާތަކެއް ދިނުމަށްޓަކައި ލިބަރޭޝަން ޓައިގަރސް އޮފް ޓެމިލް އީލާމުން، އެ ޖަމާއަތުގެ ކުރީގެ ހަނގުރާމަވެރިން އެއްކޮށް، ސަފުތައް އަލުން ރުކުރުވާލަމުން ގެންދާ ކަމަށެވެ.\nއެލްޓީޓީއީ ޖަމާއަތަކީ ސްރީލަންކާއާއި ދުނިޔޭގައިވެސް މަނާކޮށްފައިވާ ޓެރަރިސްޓް ޖަމާއަތެކެވެ.\nއިންޑިއާގެ ޖާސޫސީ އިދާރާތަކުން ބުނެފައިވަނީ، ބައެއް ތަމަޅަ ޓައިގަރުން ބޭނުންވަނީ ސްރީލަންކާގެ ސަލާމަތީ ބާރުތަކާއި، އާންމުންނާ ދެމެދު ހިނގަމުންދާ ކުރިމަތިލުންތަކުގައި އެމީހުންގެ "އަޑުވެސް" އިއްވާށެވެ.\nމެއި 18 އާ ދިމާކޮށް މުޅި ސްރީލަންކާއަށް ވަރުގަދަ ހަމަލާތަކެއް ދޭން ތަމަޅަ ޓައިގަރުންގެ ބައެއް މީހުން ބޭނުންވަނީ، އެ ދުވަހަކީ، ތަމަޅައިންނާ ދެކޮޅަށް ސްރީލަންކާއިން ހިންގި ގަތުލުއާންމުގައި މަރުވެދިޔަ މީޙުންގެ ހަނދާންތައް އައުކުރާ ދުވަހަށް ވީމައެވެ. އެކަމަކު، އެދުވަހަކީވެސް ސްރީކަންކާގައި ފާހަގަކުރުން މަނާކޮށްފައި އޮންނަ ދުވަހެކެވެ.\nމީގެއިތުރުން، ޓައިގަރު ޖަމާއަތުގެ ލީޑަރު ވެލުޕިއްލައި ޕްރަބާކަރަން އާއި، އެ ޖަމާއަތުގެ އެހެން ލީޑަރުން މަރާލުމުން އެކަމުގެ ބަދަލުހިފަން ހަމަލާތަކެއް ދިނުމަށްވެސް ޓައިގަރު ޖަމާއަތުގެ ބައެއް ޓައިގަރުން ބޭނުންވާ ކަމަށް އިންޑިއާގެ ޖާސޫސީ އިދާރާތަކާ ހަވާލާދީ މީޑިއާއިން ރިޕޯޓް ކޮށްފައި ވެއެވެ.\nޓައިގަރު ޖަމާއަތް ބަލިކޮށް ނައްތާލަން ސްރީލަންކާގެ އޭރުގެ ސަރުކާރުން އެންމެފަހު ފިޔަވަހީގެ ހަމަލާތައް ދީފައިވަނީ 2009 ވަނަ އަހަރުއެވެ. އޭރު ސްރީލަންކާގެ ރައީސަކަށް ހުންނެވީ އިހަށްދުވަހު ބޮޑުވަޒީރުކަމުން އިސްތިއުފާ ދެއްވި މަހިންދަ ރާޖަޕަކްސައެވެ. ދިފާއީ ވަޒީރަކަށް ހުންނެވީ މިހާރުގެ ރައީސް ގޮޓަބާޔަ ރާޖަޕަކްސައެވެ.


Planning Ministry - އައްޑޫ ސިޓީ މަގު ހެދުމާއި ފެން ހިންދާ ނިޒާމް ޤާއިމު ކުރުމުގެ ޢަމަލީ މަސައްކަތް ފަށައިފި\nއައްޑޫ ސިޓީ މަގު ހެދުމާއި ފެން ހިންދާ ނިޒާމް ޤާއިމު ކުރުމުގެ ޢަމަލީ މަސައްކަތް ފަށައިފި\n27 މާރިޗު 2022\nއައްޑޫ ސިޓީ މަގު ހެދުމާއި ފެން ހިންދާ ނިޒާމް ޤާއިމު ކުރުމުގެ އަމަލީ މަސައްކަތް، ރައީސުލްޖުމްހޫރިއްޔާ އިބްރާހީމް މުޙައްމަދު ސާލިޙު ރަސްމީކޮށް ފައްޓަވައިދެއްވައިފި އެވެ.\nމި މަޝްރޫޢުގެ އަމަލީ މަސައްކަތް ރަސްމީކޮށް ފެއްޓުމަށް އައްޑޫ ސިޓީގައި ކުރިއަށްގެންދިޔަ މި ރަސްމިއްޔާތުގައި ރައީސުލްޖުމްހޫރިއްޔާގެ ދެކަނބަލުން އަދި އިންޑިއާގެ މިނިސްޓަރ އޮފް އެކްސްޓަރނަލް އެފެއާޒް ޑރ ސުބްރަމާނިއަން ޖަޔަޝަންކަރު އަދި މިނިސްޓަރ އޮފް ފޮރިން އެފެއަރޒް ނ.ޢ.ޢ.ވ ޢަބުދުﷲ ޝާހިދު ބައިވެރިވެވަޑައިގެންނެވިއެވެ.\nއައްޑޫ ސިޓީ ޑިވެލޮޕްމަންޓް ޕްރޮޖެކްޓުގެ ދަށުން އައްޑޫ ސިޓީ ފެންބޮޑުވުމުގެ މައްސަލައަށް ދާއިމީ ޙައްލެއް ހޯދުމުގެ ގޮތުން އައްޑޫ ސިޓީ ހިތަދޫ، މަރަދޫ، މަރަދޫ ފޭދޫ، ހުޅުދޫ އަދި މީދޫގެ ފެން ހިންދާ ނިޒާމު ޤާއިމުކުރެވޭނެއެވެ.\nއެގޮތުން މި މަޝްރޫޢުގައި މުޅި އައްޑޫ ސިޓީގައި 103 ކިލޯމީޓަރުގެ ސްޓޯމް ވޯޓަރ ޑްރެއިނޭޖް ޤާއިމުކުރުމަށް ހަމަޖެހިފައިވެއެވެ. އަދި މި މަޝްރޫޢުގެ މަގުހެދުމުގެ މަސައްކަތުގެ ދަށުން އައްޑޫ ސިޓީ ހިތަދޫ، މަރަދޫ، މަރަދޫ ފޭދޫ، ހުޅުދޫ އަދި މީދޫގައި 40 ކިލޯމީޓަރުގެ މަގު ތާރު އަޅައިގެންނާއި ގައު އަޅައިގެން ތަރައްޤީކުރެވޭނެއެވެ. އަދި ގާތްގަޑަކަށް 67 ކިލޯމީޓަރުގެ މަގުގައި ސިމެންތި ސްޓިބިލައިޒްޑް ބޭސް ލޭޔަރ އެޅުމަށް ހަމަޖެހިފައިވެއެވެ.\nމީގެ އިތުރުން އައްޑޫ ސިޓީގެ ހަންކެޑަ ހިމެނޭ ސަރަޙައްދުގައި މިހާރު ބޭނުންކުރަމުންދާ ލިންކްރޯޑުގެ ހުޅަނގުން ހަންކެޑައަށް ނާރާގޮތަށް ، ހިތަދޫ ގައުކެޑިއާ މަރަދޫ ގުޅާލުމަށްޓަކައި 1.4 ކިލޯ މީޓަރުގެ4ލޭނުގެ އައު ލިންކްރޯޑެއް މި މަޝްރޫޢުގެ ދަށުން ހެދުމަށް ވަނީ ހަމަޖެހިފަ އެވެ. އަދި މި މަޝްރޫޢުގެ ދަށުން އައްޑޫ ސިޓީގައި މިހާރު ތާރު އަޅާފައިވާ މަގުތަކުގެ ތެރެއިން ޖުމްލަ 3.4 ކިލޯމީޓަރގެ ރީސާފޭސިންގ މަސައްކަތާއި، ތަރައްގީ ކުރާ މަގުތަކުގައި މަގުބައްތިއާއި ސީސީޓީވީ ކެމެރާ ހަރުކުރުން އަދި އެހެނިހެން ޓާރެފިކް ރައްކާތެރިކަމުގެ ފިޔަވަޅު އެޅުމަށް ވަނީ ހަމަޖެހިފަ އެވެ.\nއެފްކޯންސް އިންފްރާސްޓަރަކްޗަރ ލިމިޓެޑާ ހަވާލުކޮށްގެން ކުރިއަށްގެންދާ މި މަޝްރޫޢަކީ އައްޑޫ ސިޓީގައި މިހާތަނަށް ހިންގޭ މަގުހެދުމުގެ އެންމެ ބޮޑު މަޝްރޫޢުއެވެ. 1،197،068،447.16 ރުފިޔާގެ މި މަޝްރޫޢުގެ މަސައްކަތް ނިންމުމަށް ކަނޑައެޅިފައިވަނީ 26 މެއި 2023 އަށެވެ.


Kuruvaahaka: Ferry in loabi\nކުރުވާހަކަ: ފެރީ އިން ލޯބި\nލޯބި ލިބުމަށްފަހު އެލޯބި ގެއްލުމަށް ވުރެން ބޮޑު ހިތްދަތި ކަމެއް ނޯންނާނެއެވެ. ބައެއްފަހަރު އެލޯބި ނުލިބުނު ނަމައޭ ހިތަށް އަރަނީ އެހެންވެ އެވެ.\nއަހަންނަށް ގެއްލުނު ފުރަތަމަ ލޯބީގެ ސަބަބުން އަހަންނަށް ލިބުނު ހިތްދަތިކަމާއި ހިތާމަތައް ފިލިތާވެސް ކިތަންމެ ދުވަހެކެވެ. އަހަރެން ހިތުގައި އަޒުމް ކަނޑައަޅައިގެން ހުރީ އަލުން ލޯތްބެއް ނުވުމަށެވެ. އެއީ ލޯބި ގެއްލުމުން އެލިބޭ ފަދަ ހިތްދަތިކަމެއް ލޯތްބެއް ނެތި ހުރުމަކުން ނުލިބެއެވެ. އެގޮތުގައި އަހަރެންނަށް އުޅެވުނު ދުވަސްތަކެއް ގުނާ އަދަދުވެސް ނުކުރެވެއެވެ. އެނގޭކަމަކީ އަހަރެންނަށް އޭރު ލިބުނުފަދަ ވޭން ތަކަކާއި ތަދެއް މިހާރަކު ނުލިބޭކަމެވެ. ހަމަ އެފަދައިން ލޯބީގައ އެހޭދަކުރެވުނު ފަދަ ފޮނިކަމެއްވެސް މިހާރަކު ނުލިބެއެވެ.\nވިޔަސް ފެރީގައި ކޮންމެ ދުވަހަކު ގަމަށް ކުރާ ދަތުރަކީ އަހަންނަށް ހިތްގައިމުކަމެއް ލިއްބައިދޭ ވަގުތުކޮޅެކެވެ. އަހަރެން އަންނަނީ މަޑުން ދުވާ ފެރީއެއްގައެވެ. އެއީ ހެނދުނުގެ ތާޒާ ވަޔާއި އިރުގެ ތޫނު އަވިން ހިތަށް އަރާމުކަން ލިއްބައި ދާތީއެވެ.\nކުރީކޮޅުގައި މިފެރީގެ ގޮނޑިތަކެއް އާންމު ގޮތަކަށް ނުއެއް ފުރެއެވެ. އެއީ ވެސް އަހަރެން މި ފެރީ އިޚްތިޔާރު ކުރި ސަބަބެވެ. މީހުންގިނަވެ ތޮއްޖެހުނީމަކާ ވެސް އަރާމެއް ނުވެއެވެ. އަހަރެން އާދަވެގެން އިށީނދެ އިންނަ ގޮނޑި ކައިރީގައި ހުންނަ ގޮނޑީގައި އަހަރެންގެ ގިޓާ ބައިންދާލެވެއެވެ. މީހަކަށް އެކަމަކުން އުނދަގުލެއްވެސް ނުވެއެވެ. އެކަމަކު މިއަދު މިފެރީ މިވަނީ ފުރިބާރުވެފައެވެ. ބާކީ ހުރީ މަދު ގޮނޑިކޮޅެކެވެ. އޭގެ ތެރޭގައި އަހަރެން ގިޓާ ބަހަށްޓާ ގޮނޑި އަދިވެސް ހުރީ ހުސްކޮށެވެ. މިތަނަށް އިތުރު މީހަކު ނާންނާނެ ނަމައޭ އަހަރެން ހިތަށް އެރިއެވެ.\nފެރީ ހަމަ ނައްޓާލަން އުޅެނިކޮށް ދުވަމުން ކަހަލަ ގޮތަކަށް އައި ކުއްޖަކަށްޓަކައި ފެރީ ކުޑަކޮށް މަޑުކޮށްލިއެވެ. އޭނާ ނުލާ ދާން ބޭނުން ނުވާ ފަދައިންނެވެ. އަހަރެން އިނީ ބަލަން ކަމުން އެކުއްޖާ ލާފައި ހުރި މަޑު ނޫކުލައިގެ ސްކާރޓް ހެދުމުގެ ފުޅާ ފަސްބައި ފެރީގެ ދިރުބާ ކޮޅުގައި އަޅައިގަތް ތަން ވެސް އަހަރެން ދުށީމެވެ. އޭނާ އަރިއަޅާލި ނަމަވެސް ނުވެއްޓެއެވެ. އެއީ ފަޅުވެރިއެއްގެ ވެސް އެހީއާއެކުގައެވެ.\nއެކުއްޖާ ގޮނޑިތައް ބަލަމުން އައިސް އަހަރެން ގިޓާ ބަހަށްޓާފައި ހުރި ގޮނޑިޔާ ކައިރިއަށް އައިސް ހުއްޓުމުން އަހަރެން ގިޓާ ނަގައި ގޮނޑި ހުސްކޮށް ދިނީމެވެ. މިކަން އަހަންނަށް ކުރެވުނީ އިޚްތިޔާރެއްގައި ނޫންކަން އަހަންނަށް ވިސްނުނު ވެސް މެއެވެ.\nޖެހެމުން އައި ވައިރޯޅި ތަންކޮޅެއް ބާރުވުމުން އޭނާގެ މަޑު އިސްތަށިގަނޑު ވަޔާއެކު ވިހުރިވި އައިސް އަހަރެންގެ މޫނުމައްޗަށް އެޅޭ ފަހަރުވެސް އާދެއެވެ. އަހަންނަކަށް އެކަމަކުން އުނދަގުލެއްވެސް ނުމެ ވޭމެއެވެ. އެއާއެކު އޭނާ އިށީންފަހުން ދުވަމުންއައި މީރުވަސް އަހަރެންގެ ނޭފަތުގެ ހިއްސާ ކުޅެމުން ދިޔައެވެ. އޭނާ އިށީންފަހުން އަހަންނަކަށް ނޭވައެއް ލާނެ ހަނދާނެއް ވެސް ނެތެވެ. އެއީ އޭނާގެ ރީތިކަމުން ބާވައެވެ. ނުވަތަ އެނޫންވެސް އެހެން ސަބަބެއް ބާވައެވެ. އެކަމާ އަހަރެންނަކަށް ވިސްނާނެ ވަގުތެއް ވެސް ނުވިއެވެ. އެއީ މިއަދު ފެރީ އައިސް ގަމަށް ލެފީ އެހެން ހުރިހާ ދުވަހަކަށް ވުރެން އަވަހަށް ކަމަށް ވާތީއެވެ.\nއެ ޕަރީއެއް ކަހަލަ އަންހެން ކުއްޖާ އަހަންނަކަށް އެއްވެސް ސަމާލުކަމެއް ނުދެއެވެ. އެކަމު އޭނާ ދޭންވީ ކޮން ސަމާލުކަމެއް ހެއްޔެވެ؟ ވިޔަސް އަހަރެން މިހާވަރަށް މިހާ އަވަހަށް މިހާ ކުޑަ ހިނދުކޮޅަކުން އޭނާއަށްޓަކާ ފިދާ މިވީ ކީއްވެ ބާވައެވެ.\nއަހަރެން ފޭބީ އެންމެ ފަހުންނެވެ. ފެރީ ކައިރިކޮށްލިއިރަށް އޭނާ އަވަހަށްގޮސް ފާލަމަށް އަރާފައި ދަބަހުން ނެގި އަވި އައިނު އަޅައި އެރީތި ލޯ ފޮރުވާލިއެވެ. ނުހަނު ބާރަށް ހިނގާފައި ގޮސް އޮބާލިއެވެ. އަހަރެން ފާލަމަށް އަރަން ގޮސް ނާރާ ބަލަން ހުރެވުނީއެވެ. އަހަރެން އެރީ ފެރީ ނައްޓާލަން ވެގެން ފަޅުވެރިޔަކު އިޝާރާތެއް ކޮށްލީމައެވެ.\nއަހަރެން އެދުވަހަކު މީދުއަކަށް ނުދަމެވެ. އަހަރެން އަންނަނީ ޝޯ އޮންނަ ދުވަހުގެ ހެނދުނުއެވެ. އެނބުރި ދަނީ އޭގެ އަނެއް ދުވަހުގެ ހެނދުނުއެވެ.\nއަހަރެން ފުރަން ގޮސް ހުރީ އޭނާ ފެރީއިން ފައިބާތަން ބެލުމަށެވެ. ވިޔަސް އެދުވަހަކު އަހަންނަކަށް އޭނާއެއް ނުފެނުނެވެ. އަހަރެން މާޔޫސް ވިއެވެ. އެއީ އޭނާ ފެނުނީއްސުރެން އޭނާގެ ސޫރަ ދެކެން ބޭނުންވެފައިވާ ވަރުންނެވެ. މުޅި ރޭނގަނޑު އޭނާގެ ޚިޔާލުތަކުގެ ތެރެއަށް އަހަރެން ޣަރަގު ވެފައިވާ ކަމުންނެވެ.\nމުޅި ހަފްތާ ދިޔައީ އެނާ ނުފެނިއެވެ. އަހަރެންނާ ޖެހިގެން ހުންނަ ގޮނޑި ހުރީ ހުސްކޮށެވެ. އަހަރެންގެ ގިޓާ އެގޮނޑީގައި ބެހެއްޓީމެވެ.\nއެއީ އޭގެ އެއްހަފްތާގެ ފަހެވެ. އަހަންނަށް އެދުވަހު އާދެވުނީ ތަންކޮޅެއް ލަހުންނެވެ. ކުޑަކޮށް ވިއްސާރަވީމާ މާގަދަޔަށް ނިދުނީއެވެ. އަހަރެން އަވަސް އަރުވާލާފައި އައިއިރު ފެރީވަނީ ގާތްގަނޑަކަށް ފުރިފައެވެ. އަހަރެން އެރުމާއއެކު ނައްޓާލިއެވެ. އަހަރެން ބަލައިލިއިރު އަހަރެން އިންނަ ގޮނޑިޔާ ޖެހިގެން ހުރި ގޮނޑީގައި އެއްކަލަ އަންހެން ކުއްޖާ އެބައިނެވެ. އަހަރެން އިންނަ ގޮނޑި ހުރީ ހުސްކޮށެވެ. އެއީ އަހަންނަށް ރިޒާވް ކޮށްފައިވާ ގޮނޑިއެއްހެން ހީވާފަދައިންނެވެ. އަހަރެން އައިސް އިށީނީ އެގޮނޑީގައެވެ. އެއީ އަހަރެންނަށް އެންމެ ހިތްގައިމު ގޮނޑިވެސް މެއެވެ.\nއަހަރެން އިށީންނަން އެކުއްޖާ ތަންދެއްކިއެވެ. އަދި ކުޑަކޮށް ހީނލިހެން ވެސް އަހަންނަށް ހީވިއެވެ. އެހެންނަމަވެސް އިސްވެ އެއްޗެއް ބުނާކަށް އަދިވެސް އަހަންނަކަށް ނުކެރުނެވެ. އަމިއްލައަށް ތައާރަފުވާނެ ހިތްވަރެއްވެސް އަހަރެންގެ ކިބަޔަކު ނެތް މެއެވެ.\n“ކޮން މިއުޒިކް ގުރޫޕެއް؟” ފެރީ ލަފަން ކައިރިވެފައި ހުއްޓާ އޭނާ އަހަރެން ކުރެން އަހާލިއެވެ. “\n“އެންޓައިރިސް” އަހަންނަށް ބުނެވުނު ގޮތްވެސް ނޭނގުނެވެ. “އަހަންކީ ޒާހިދު. ލީޑް ގިޓަރިސްޓް.” އަހަރެން އަވަހަށް ބުނެލީމެވެ.\n“ޕަރީދާ” އޭނާގެ ނަން ބުނެލިއެވެ. “އަހަރެންވެސް މިއުޒިކަށް ލޯބިކުރަން.”\nއަހަރެމެންގެ ރައްޓެހިކަން ފެށުނީ އެހާހިސާބުންނެވެ.\nޕަރީދާ އުޅެނީ ހަންކެޑެ ހޮލިޑޭސްގައެވެ. އެހެންކަމުން އަހަންނާ ދިމާވަނީ ހަފްތާއަކު ތިން ދުވަހުއެވެ. އެއިން ކޮންމެ ދުވަހަކުވެސް އަހަރެމެން ދެމީހުން ފެރީއަށް އަރަނީ އެކުގައެވެ. އަހަރެމެން އެއަށްފަހު ތިބެނީ ޖެހިޖެހިގެންނެވެ. ދައްކާނެ ވާހަކަ ހުހެއްވެސް ނުވެއެވެ. މިހާރު ދެމީހުންނަކީވެސް ފެރީގެ ބައިވެރީންނެވެ.\nއެވަރުންވެސް އޭނާގެ ފޯން ނަމްބަރު ދޭށޭ އަހާނެ ހިތްވަރެއް އަހަރެންގެ ނެތެވެ. އަދި އޭނާ ހުސްކަމެއްވެސް ނޫންކަމެއްވެސް ނޭނގެއެވެ. ފެރީގައި ތިބެގެން އޭނާ ދައްކަނީ އަބަދުވެސް މިއުޒިކްގެ ވާހަކައެވެ. އެހެންނަމަވެސް އަހަރެން ދައްކަން ބޭނުންވަނީ ލޯބީގެ ވާހަކައެވެ.\nފެރީގައި ތިބޭ އިރު އެހެން މީހުންނަށް ފެންނަނީ އަހަރެމެން ދެމީހުންނަކީ ދެ ލޯބިވެރީންގެ ގޮތުގައެވެ. އެހެންނަމަވެސް ހަގީގަތް އެނގޭނީ އަހަރެމެން ދެމީހުންނަށެވެ. އެއީ އަހަރެންގެ އެންމެ ބޮޑު އުންމީދުކަމުގައި ވީނަމަވެސް އެފަދަ ލަފްޒެއް އަހަރެންގެ ދުލުން ބޭރު ކުރާކަށް ހިތްވަރު ތަނެއް ނުދެއެވެ.\nއެއީ ވިއްސާރަ ދުވެހެކެވެ. އަހަރެން އިނީ ޕަރީދާ އާދޭތޯ ބަލަބަލައެވެ. އޭނާއާ ނުލާ ފެރީ ފުރާފާނެތީ ކަންބޮޑުވެފައެވެ. އެހެން އިންދާ އަހަންނަށް ފެނުނީ ޕަރީދާ ޒުވާން ފިރިހެނަކާއެކު ކުޑައެއްގެ ދަށުގައި ދުވަމުން ކަހަލަ ގޮތަކަށް އަންނަތަނެވެ. އަހަރެންގެ ހިތުން ވިންދެއް ވެއްޓުނީ އެވަގުތު އެވެ. އެނާ ޕަރީދާ ފެރީއަށް އަރަންދެން ނުހަނު ގައިގޯޅިކޮށް ހުއްޓާ ފެނުމުންނެވެ. ހުއްޓެވެ. ފެރީއަށް އެރުވުމަށް އޭނާ އެހީތެރިވި ގޮތުންވެސް މެއެވެ. އެއީ އަހަރެންގެ ހިތަށް ގުގުރާފައި ހޮނު އެޅި ވަގުތުއެވެ.\nއެދުވަހު އޭނާ އައިސް އިށީނީވެސް އެހެން ގޮނޑިއެއްގައެވެ. އެއީ އަހަންނާ ޖެހިގެން ހުރި ގޮނޑިއަށް އޭރު އެހެން އަންހެން ކުއްޖަކު އައިސް އިނީމައެވެ.\nމިއައި ކުއްޖާއަކީ ޝަބާނާއެވެ. އޭނާ އަހަރެން ރަނގަޅަށް ދަނެއެވެ. އަދި އަހަރެންމީ އެންޓައިރީސްގެ ގިޓަރެސްޓެއް ވީމާ ނިކަން އަވަހަށް ގުޅާލަން އުޅެގެންފިއެވެ. އަހަރެން އެއްޗެއް ނުބުންޏަސް އެތައް ވާހަކައެއް ދެއްކިއެވެ. އަދި ރާޅާއެކު ފެރީ ހަލުވާލާ ކޮންމެ ފަހަރަކު އޭނާ އަހަންނާ ގާތަށް ޖެހިލައެވެ. އަދި އޭނާގެ ބޯ އަހަރެންގެ ކޮނޑުގައި އަޅުވާލައެވެ.\nޕަރީދާގެ ނުރުހުމުގެ ނަަޒަރު ފުރަތަމަ އަހަންނަށް އަމާޒުވީ ދުވަހަކީ އެއީ އެވެ. އެހެންނަމަވެސް ޕަރީދާ ކުރީ ދުވަހު އެހެންމީހަކާއެކު ފެނުނު ގައިގޯޅިކަމުގެ ސަބަބުން އަހަންނަކަށް ޕަރީދާ ހުސްކަމެއް ޔަގީނެއް ނުވިއެވެ. އަހަރެންނާ ޝަބާނާ އަކާވެސް އެފަދަ ގުޅުމެއް ނެތްމެއެވެ. އެކަމަކު ޝަބާނާގެ ހުރިހާ ހަރަކާތަކުން އަހަންނަށް ޝަބާނާ ވަނީ މިލްކުވެފައިކަން ހާމަވަމުން ދިޔައެވެ.\nދެން އައީވެސް ހަމަ އެފަދަ ތޫފާނީ ދުވަސްކޮޅެކެވެ. ޕަރީދާ ފެރީއާ ހަމަޔަށް ކޮންމެ ދުވަހަކުވެސް އަންނަތަން ފެންނަނީ އެމީހާއާއެކު ކާރުގައެވެ. އަދި ޕަރީދާއާއެކު އެމީހާ އައިސް ޕަރީދާ ފެރީއަށް އެރުމުމަށް އެހީތެރިވެދެއެވެ. މިއީ އަހަރެންނަށް ނުކުރެވި ދޫކޮށްލެވިފައިވާ ކަމެކެވެ. މިއީ އަހަރެންގެ އިހުމާލުން ކަމަށްވެސް މިހާރު ހިތަށް އަރައެވެ.\nޝަބާނާ ކޮންމެ ގޮތަކުންވެސް އަހަރެން އަންނަ ގަޑިޔަށް ފެރީއަށް އާދެއެވެ. އޭނާ އަހަރެންގެ ނަމްބަރު ހޯދައިގެން ގުޅާހަދައެވެ. އަދި އަހަރެން ނުގުޅާކަމުގެ ޝަކުވާ ކުރެއެވެ. އަހަރެން ގުޅާނީ ކިހިނެއް ހެއްޔެވެ؟ އަހަރެންގެ ހިތް އޮންނަނީ އަބަދުވެސް ޕަރީދާއާ އެކުގައެވެ.\nއެއީ ދިގުލައިގެން ދިޔަ ވިއްސާރަ މޫސުމެވެ. އެދުވަހު ކަނޑުވެސް ވަރަށް ގަދައެވެ. އާދައިގެ މަތީން ޝަބާނާ އިނީ އަހަންނާ ޖެހިގެންނެވެ. އަހަރެންގެ ގައިތެރެއަށް ވަދެ ކަހަލަ ގޮތަކަށެވެ. އޭނާގެ ރައްކަލަކީ އަހަރެންހެން ހީވާ ފަދަ ގޮތެއްގައެވެ.\nއަހަރެންގެ ކުރިމަތީގައި ހުރި ގޮނޑިއެއްގައި ޕަރީދާއާއި އެޒުވާނާ ތިއްބެވެ. އެހެންނަމަވެސް ޕަރީދާ އޭނާގެ ހިމާޔަތަކަށް ނުވަދެއެވެ. އޭނާގެ ހަރަކާތުން ޕަރީދާއަށް ރައްކާތެރިކަން ދޭން އުޅޭހެންވެސް ހީވެއެވެ. އެކަމަކު ޕަރީދާ އޭނާގެ ހިމާޔަތަކަށް ނުވަދެއެވެ. ޕަރީދާ ޝަބާނާއަށް ވުރެން ކަނޑަށް ގަދައީ ކަމަށް ވެދާނެއެވެ.\nއެއީ ފެރީގެ އިންޖީނު ހުއްޓުނު ވަގުތެވެ. އެއާއެކު ފެރީ ވަރަށް ބޮޑަށް ހަލުވައިގެން ފިއެވެ. ވަށައިގެން އޮތީ އުދަރެސް ބެދިފައެވެ. ދެވޭ ނުދެވޭ ހިސާބެއް ނޭނގެއެވެ. ފެރީ ކޮންމެވެސް އެއްޗެއްގައި ޖެހުނު އަޑު އިވުނެވެ. އަދި އެއާއެކު ފެރީ ދިޔަވެ އަޑިޔަށް ދާން ފަށައިފިއެވެ.\nއެވަގުތު ވަށައިގެން އިވެމުން ދިޔައީ ރުއިމާއި ހަޅޭލެވުމުގެ އަޑުފަށްގަނޑެވެ. ޝަބާނާ އަހަރެންގެ ގައިގައި ބެއްދި ގޮތަށް ދުލެއް ނުކުރެިއެވެ. އަހަންނަށް ފުންމާލެވޭކަށް ވެސް ނެތެވެ. ފަތަން ނުދަންނަ މީހަކު ގައިގައި އެލިގެން އޮވެއްޖެ ނަމަ ކިތަންމެ މޮޅު ފެތުންތެރިޔަކުވެސް ދާނީ އަޑިޔަށްކަން އަހަންނަށް އެނގުނެވެ.\nޕަރީދާ ފުންމާލީ އަހަރެން ބަލަން ހުއްޓައެވެ. އެހެންނަމަވެސް އޭނާގެ އެކުވެރިޔާއަކަށް ފުންމައެއް ނުލެވުނެވެ. އޭނާއަކަށް ފަތާކަށް ނޭނގެއެވެ. އަހަރެން ކޮންމެވެސް ގޮތަކުން ލައިފް ޖެކެޓެއް ދަމައިގަނެ ޝަބާނާ ގައިގައި އެޅުމުމަށްފަހު އޭނާ ބޭލުވީމެވެ. އޭރު އިތުރު ލައިފް ޖެކެޓެއް ނަގަން އުޅެވޭނެ ފުރުސަތެއް ނެތެވެ. ފެރީ ފެތިއްޖެއެވެ.\nކޮންމެ މީހަކު ވެސް އެމީހަކަށް ޖެހުނު ގޮތަކަށް ސަލާމަތްވެވޭތޯ ބަލަމުން ދިޔައީ އެވެ. އެވަގުތު ޕަރީދާ އަހަރެންގެ ގިޓާ އެއްއަތުން ހިފަހަށްޓައިގެން ފަތާފައި އައެވެ. ޝަބާނާ އޮތީ ތަންކޮޅެއް ދުރުގައެވެ. އޭނާ އައިސް ބުންޏެވެ. “ ރާޝިދަށް އެހީތެރިވެދީ. އެއީ އަހަރެންގެ އޮފީހުގެ ފްރެންޑެއް.”\n“އޮފީސް ފްރެންޑެއް؟ “ އަހަރެންނަށް އަހާލެވުނެވެ. “ އަހަރެން ހީކުރީ...”\n“ހައްތާވެސް ނުބައި ހީ . “އަހަރެންވެސް ހީކުރީ...”\n“ތިއީ ކުށް ހީއެއް. “ އަހަރެން ބުނީމެވެ. “އަހަރެންގެ ލޯތްބަކީ ޕަރީދާ. “\n“އަހަރެންގެ ލޯތްބަކީ ޝިނާޒް.” އޭނާވެސް ބުނެލިއެވެ.\nއަހަންނާ ޕަރީދާގެ މަސައްކަތުން ރާޝިދަށް އަރާ އޮވެވޭނެ ފިލާގަނޑެއް ހޯދައިދިނީމެވެ. އޭރު ކޮންމެވެސް އެހެން މީހަކު ޝަބާނާއަށް އެހީތެރިވަމުންދާ ތަން ފެނުނެވެ.\nރެސްކިއު ލޯންޗް އަންނާކަށް ގިނަ އިރެއް ނުނެގިއެވެ. އެހެންނަމަވެސް މިވަގުތު އަހަންނާ ޕަރީދާ ތިބީ އެކަކު އަނެއްގެ ކިބައިން “ރެސްކިއު” ލިބިގެންނެވެ. އަހަރެމެން އެލޯންޗަށް އަރާކަށް ބޭނުމެއް ވެސް ނުވިއެވެ.\nލޯންޗުން މީހުން ސަލާމަތްކުރަން ދެބުރެއް އަޅަން ޖެހުނެވެ. އަހަރެމެން ދިޔައީ ފަހު ބުރުގައެވެ. އޭރުވެސް ދައްކަން ހުރިވާހަކަ ތައް ނުނިމެއެވެ. ކުރެވުނު ކުށްހީތަކާ މެދުގައެވެ. މިއުޒިކާ ބެހޭގޮތުންނެވެ. ދެމީހުންގެ މާޒީގެ ވާހަކަތަކެވެ. އެއީ އަހަންނަށް އަނެއްކާވެސް އާލޯތްބެއް ލިބުނު ދުވަހެވެ. ޢަރަގުވަމުންދިޔަ އަހަރެންގެ ހަޔާތަށް އާ އުންމީދަކާ އާ ދިރުމެއް ލިބިގެން ދިޔައީ އެދުވަހުއެވެ.


Twitter ge spaces emmenah | Mihaaru\nޓްވިޓާގެ އޯޑިއީ ޗެޓް ފީޗާ "ސްޕޭސެސް" އެންމެންނަށް ދޫކޮށްލައިފި\n26 އޮކްޓޯބަރ 2021 - 06:36\nކްލަބްހައުސް ގޮތަށް އޯޑިއޯ މުއާމަލާތްތަކަށް ޓްވިޓާ އިން މިދިޔަ އަހަރުން ފެށިގެން ލިމިޓެޑްކޮށް ތައާރަފުކުރި "ސްޕޭސެސް" ފީޗާ" އާންމުކޮށް ދޫކޮށްލައިފި އެވެ.\nޓްވިޓާ އިން ބުނީ މިހާރު އެންޑްރޮއިޑާއި އައިއޯއެސްގެ ހުރިހާ އަހުލުވެރިންނަށް ވެސް އެ ފީޗާ ބޭނުން ކުރެވޭނެ ކަމަށެވެ. "ސްޕޭސެސް" އަކީ ޓްވިޓާ ފޮލޯވަރުންގެ މެދުގައި އާންމުކޮށާއި ޕްރައިވެޓްކޮށް ވެސް މުއާމަލާތްކުރެވޭ ގޮތަށް ދޫކޮށްލި ފީޗާއެކެވެ.\nމި ފީޗާ ގެންނަކަން ޓްވިޓާ އިން އިއުލާންކުރީ މިދިޔަ އަހަރުގެ ސެޕްޓެމްބަރު މަހުގެ ތެރޭގަ އެވެ. އެކަމަކު އޭރު އަހަރުގެ ފަހުކޮޅު "ސްޕޭސް" ދޫކުރީ ޓްވިޓާ އިން ކަނޑައަޅާފައި އޮތް ވަކި މިންވަރަކަށް ފޮލޯވަރުން ތިބި މީހުންނަށެވެ. މިހާރު ތަފާތަކީ އޯޑިއޯ ޗެޓް ފީޗާ އޮތީ ޓްވިޓާ ބޭނުންކުރާ އެންމެންނަށް ވެސް ހުޅުވާލެވިފައި ކަމެވެ.\n"ސްޕޭސެސް" ފެށުމަކީ އަސްލު ކްލަބްހައުސް އެވެ. އަދި ދެ އަހަރު ވެސް ނުވާ އެޕަކީ މިހާރު ސޯޝަލް ޕްލެޓްފޯމްތަކުގެ ތެރެއިން ވަރަށް ބޮޑު ކުރިއެރުމަކާއި މަގުބޫލު ކަމެއް ހޯދަމުން އަންނަ އެއްޗެކެވެ. އެގޮތުން އެހެން ސޯޝަލް އެޕްތަކުން ކްލަބްހައުސްގެ ފީޗާތައް ނަކަލުކުރަން ފީގަޅާފައިވެ އެވެ.\nޓްވިޓާގެ "ސްޕޭސެސް" އަކީ އޭގެ މިސާލެކެވެ. މި ފީޗާ އަދި ބޭނުން ނުކުރާ ނަމަ ޓްވިޓާ އިން ކިޔައި ދީފައި އޮތް އިރުޝާދުތަކާ އެއްގޮތަށް މީގައި ހުރި ވަރެއް ތަޖުރިބާކޮށްލުން ރަނގަޅުވާނެ އެވެ. މިހާރު ޗެޓް ރޫމެއްގައި 13 މީހުންނާ އެކު އަނގަތަޅާ ލެވޭނެ އެވެ.\nޓްވިޓާ އަކީ ވެސް ގިނަ ބައެއްގެ މެދުގައި ވަރަށް މަގުބޫލު ޕްލެޓްފޯމަކަށް ވާތީ ހަމަގައިމު ވެސް އޭގެ "ސްޕޭސެސް" އަކީ ވަރަށް ބޭނުންތެރި ފީޗާއަކަށް ވާނެ އެވެ.\nTwitter inn voice message feature thaarafukuranee\nޓްވިޓާ ސޯޝަލް މީޑިއާ ޖެކް ޑޯސޭ


Dhivehin Noon Bayakah Rahvehikan Dhinumun Kuriimagugai Gellun Libeyne - Muizu - Vaguthu\nދިވެހިން ނޫން ބަޔަކަށް ރައްވެހިކަން ދިނުމަކީ ކުރިމަގުގައި ގެއްލުން ލިބޭނެ ކަމެއް ކަމަށް ކުރީގެ ހައުސިން މިނިސްޓަރ ޑރ މުއިއްޒު ވިދާޅުވެއްޖެއެވެ.\nބިދޭސީންނަށް ދިވެހިރާއްޖޭގެ ރަށްވެހިކަން ދިނުމަށް ޤާނޫނު އަސާސީ އަށް ބަދަލުގެންނަން ތައްޔާރުވަމުންދާ ކަމުގެ އިޝާރާތެއް ވެރިކަން ކުރާ އެމްޑީޕީގެ ޕާލަމެންޓްރީ ގްރޫޕްގެ ލީޑަރު އަލީ އާޒިމް ދީފައި ވަނިކޮށް މުއިއްޒު ކުރެއްވި ޓުވީޓެއްގައި ވިދާޅުވީ ދިވެހިން ނޫން ބަޔަކަށް ދިވެހި ރާއްޖޭގެ ރަށްވެހިކަން ދިނުމަކީ މި ކުޑަކުޑަ މުޖުތަމައުގެ އެއް ނަސްލެއް ކަމާއި އެއް ދީނަކަށް އުޅުމާއި އެއް ބަހަކުން ވާހަކަ ދެކުމަށް ކުރިމަގުގައި ގެއްލުން ލިބޭނެ ކަމެއް ކަމުގައެވެ.\nމުއިޒު ވިދާޅުވީ ސިޔާސީ ކަންކަމުގެ މައްޗަށް ގައުމު އިސްކުރަން ޖެހޭ ކަމަށެވެ.\nބިދޭސީންނަށް ރާއްޖޭގެ ރަށްވެހިކަން ދިނުމަށް ތާއިދުކޮށް އާޒިމް ޓްވީޓް ކުރެއްވުމުން ގިނަ ބަޔަކު ވަނީ އެކަމަށް ފާޑުކިޔާފައެވެ. އާޒިމަށް ރައްދު ދިން ގިނަ މީހުން ވަނީ ބިދޭސީންނަށް ރާއްޖޭގެ ރަށްވެހިކަން ދިނުމާއި ދެކޮޅު ހަދާފައެވެ.\nމުސްލިމުން ނޫން މީހުންނަށް ރާއްޖޭގެ ރަށް ވެހިންނަށް ނުވޭ ގޮތައް އޮންނަ އޮތުމާއި، އިސްލާމްދީން ދޫކޮށްލާ ދިވެހިންނަށް ދިވެހިރައްޔިތު ކަން ގެއްލޭ ގޮތައް މިހާރު އޮންނަ އޮތުން ބަދަލު ކުރުމަށް ޔޫރަޕްގެ އިއްތިހާދު (އީޔޫ) އާއި ބޭރުގެ އެހެން ބައެއް ޖަމިއްޔާތަކުން މީގެ ކުރިން ތަކުރާރުކޮށް ގޮވާލާފައިވެއެވެ.\nސަރުކާރުން މިހާރު މަސައްކަތް ކުރަނީ މުސްލިމުން ނޫން މީހުންނަށް ވެސް ދިވެހިރައްޔިތުންކަން ލިބޭ ގޮތް ހަދަން ކަމެއް ނުވަތަ ނޫންކަމެއް އަދި ސާފެއް ނުވެއެވެ. ބިދޭސީންނަށް ރާއްޖޭގެ ރަށްވެހިކަން ދިނުމާއި ގުޅޭ ގޮތުން ސަރުކާރުން އަދި މާގިނަ ވާހަކައެއް ނުދައްކައެވެ.\nއޮގަސްޓް 3, 2019 18:04\nތިކަން ކުރުމުގެ ސަބަބުން ދީން ފުންޏެއް. ފައިސާ ހުރި ބާރުގަދަ މީހުނާ މާފިޔާ ގުރޫޕުތައް ގައުމުގައި ފައިހިއްޕާލާ ނިކަމެތި ދިވެހިން ނިންމާލާނެ.\nއޮގަސްޓް 3, 2019 18:06\nފަލަސްތީނަށް ޔޫރަޕްގެ ޔަހޫދީން. ޔައުނީ ޔައުޖޫޖު މައުޖޫޖުން އަރާ އެތަން ހިފި ގޮތަށް ޔޫރަޕްގެ ކްރިސްޓިެަން މިޝަނަރީތަކުން މިގައުމަށް އަރާ މުސްލިމުން އަޅުވެތިކުރާނެ މަގު މި ފަހިކުރަނީ.\nއޮގަސްޓް 3, 2019 22:14\nއޮގަސްޓް 4, 2019 09:38\nދިވެހިރާއްޖެއަކީ ދެތިންލައްކަ މީހުން ހަމަނުވާ ރާއްޖެއެއް. ރާއްޖޭގައި ޒަމާނުސުރެން އޮތް ރީތި އާދަ ކާދަ ތަކާއި ރީތި ޘަޤާފަތް ގެއްލިގެން ގޮސް ތަފާތު ދީންތަކެއް ރާއްޖޭގައި އޮންނަން މަޖްބޫރުވާތަން ދިވެހީން ބަލާކަށް ނުތިބޭނެއެވެ.މިރާއްޖޭގައި މިއޮތް ސަރުކާރަކީ ތިކަންތައް ނުވެގެން އެކިއެކި ގޮތްގޮތުން ދިމާކުރާބަޔަކު ތިބި ސަރުކާރެއް. އެމީހުންނަށް އެކަން ނުވެގެން އުޅެނީ މިރާއްޖޭގައި ތިބި ދިވެހި ފަސްގަނޑަށް ލޯބިވާބަޔަކުތިބީތީއެވެ. އަދި އެކަން ވިޔަނުދިނުމަށް އެބަޔަކު އަބަދާއަބަދު އަޑު ލާހަދަމުންތާތީއެވެ.އެހެންނޫނަސް ބޭރުޤައުމުތަކަށް ރަށްވެހިކަން ދިނުމުން ފަލްސްޠީނުގެ ބިމަށް އިޒްރާއީލުން ވެރިވިގޮތަށް ވެރިވުމަކަށް ދިވެހީީން ނެއެދޭނެކަމީ ޝައްކެތް އޮތް ކަމެއްނޫން.


MMPRC Ge Bodu Hiyaanaathun MDP Salaamai Nuvaane Kan Kashavaru Vehjjeh: Jameel - Vaguthu\nމޯލްޑިވްސް މާކެޓިންގް އެންޑް ޕަބްލިކް ރިލޭޝަން ކޯޕަރޭޝަން (އެމްއެމްޕީއާރުސީ) ގެ ބޮޑު ހިޔާނާތުން ވެރިކަން ކުރާ މައި ޕާޓީ އެމްޑީޕީއަށް ސަލާމާތް ނުވެވޭނެކަން ކަށަވަރުވެފައިވާ ކަމަށް ކުރީގެ ނާއިބު ރައީސް ޑރ. މުޙައްމަދު ޖަމީލް އަޙްމަދު ވިދާޅުވެއްޖެއެވެ.\nޖަމީލް މިފަދައިން ވިދާޅުވީ އެމްއެމްޕީއާރުސީގެ ބޮޑު ޚިޔާނާތުގެ ފައިސާ ލިބުނު މީހުންގެ ލިސްޓް ހާމަކުރުމަށް އެމްޑީޕީގެ ބައެއް މަޖިލިސް މެމްބަރުން ދެކޮޅު ހައްދަވަމުން ގެންދަވާ ދަނޑިވަޅެއްގައެވެ.\nއެގޮތުން ޖަމީލް ކުރެއްވި ޓްވީޓްގައި ވަނީ މި ބޮޑު ހިޔާނާތުގައި ޝާމިލްވި ފަރާތްތަކުގެ ލިސްޓް ހާމަކުރަން އިންކާރުކޮށް، ވަކި ނަންތަކެއް މަޖްލީހުން އުނިކުރަން އުޅުމަކީ ޣައިރުދުސްތޫރީ ކަމެއް ކަމުގައި ވިދާޅުވެފައެވެ. އަދި ޤާނޫނު ތަންފީޒުކުރަން ހުރަސްއެޅުމުގެ ބާރު، މެޖޯރިޓީގެ ނަމުގައި ވަކި ފިކުރަކަށް ލިބިގެން ނުވާކަމަށް ވިދާޅުވިއެވެ.\n"އެމްއެމްޕީއާރުސީ ލިސްޓް ހާމަކުރަން އިންކާރުކޮށް، ވަކި ނަންތަކެއް މަޖްލީހުން އުނިކުރަން އުޅުމަކީ ޣައިރުދުސްތޫރީ ކަމެއް. ޤާނޫނު ތަންފީޒުކުރަން ހުރަސްއެޅުމުގެ ބާރު، މެޖޯރިޓީގެ ނަމުގައި ވަކި ފިކުރަކަށް ލިބިގެނެއްނުވޭ. މިވައްކަމުން އެމްޑީޕީ ސަލާމަތްނުވާކަން މިހާރު ކަށަވަރުވެއްޖެ." ޑރ. ޖަމީލް ވިދާޅުވިއެވެ.\nއެމްއެމްޕީއާރުސީ ލިސްޓް ހާމަކުރަން އިންކާރުކޮށް، ވަކި ނަންތަކެއް މަޖްލީހުން އުނިކުރަން އުޅުމަކީ ޣައިރުދުސްތޫރީ ކަމެއް. ޤާނޫނު ތަންފީޒުކުރަން ހުރަސްއެޅުމުގެ ބާރު، މެޖޯރިޓީގެ ނަމުގައި ވަކި ފިކުރަކަށް ލިބިގެނެއްނުވޭ. މިވައްކަމުން އެމްޑީޕީ ސަލާމަތްނުވާކަން މިހާރު ކަށަވަރުވެއްޖެ. pic.twitter.com/ojpA1L38ir\nއެމްއެމްޕީއާރުސީގެ ޚިޔާނާތުގެ ފައިސާ ލިބުނު ކަމަށް ބެލެވޭ 281 މީހުންގެ ނަން ރިޔާސީ ކޮމިޝަނުން ރައްޔިތުންގެ މަޖިލީހާ ޚިއްސާ ކޮށްފައި ވަނީ މިދިޔަ ބުރާސްފަތި ދުވަހުގައެވެ. މަޖިލީހުގެ ޖުޑިޝަރީ ކޮމިޓީއާއި ސަލާމަތީ ޚިދުމަތްތަކުގެ ކޮމިޓީ (241 ކޮމިޓީ) ހިމެނޭހެން އެކުލަވާލާފައިވާ ޖޮއިންޓް ކޮމިޓީން މިހާރު ވަނީ އެ ލިސްޓު ދިރާސާ ކުރުމުގެ މަސައްކަތް ވެސް ފަށައިފައެވެ.\nއެ ޖޮއިންޓް ކޮމިޓީގެ ނައިބު މުގައްރިރެއްގެ ގޮތުގައި ހުންނެވި އެމްޑީޕީގެ ޕާލިމެންޓްރީ ގްރޫޕްގެ ލީޑަރު އަދި މެދު ހެންވޭރު ދާއިރާގެ މެންބަރު އަލީ އާޒިމް ވަނީ އެމްއެމްޕީއާރުސީ ޚިޔާނާތުގެ ލިސްޓު ދިރާސާ ކުރުމުގެ މަސައްކަތް ނިމެންދެން ކޮމިޓީން ދުރުވެފައެވެ. އެނގިފައިވާ ގޮތުގައި އެ ލިސްޓުގައި އާޒިމްގެ ނަން ވެސް އެބައޮތެވެ. އެކަމަކު އެ ފައިސާ ލިބުނު ކަމަށް އާޒިމް އިންކާރު ކުރައްވައެވެ.\nމި މައްސަލަ ތަހުގީގު ކުރެއްވުމަށްފަހު މި ލިސްޓް އެކުލަވާލައިފައި ވަނީ ރައީސް އިބްރާޙީމް މުޙައްމަދު ސޯލިހް އުފައްދަވާފައިވާ ރިޔާސީ ކޮމިޝަނުންނެވެ. އެ ކޮމިޝަންގެ ރައީސް އަހުމަދު އައްސަދު ވިދާޅުވާ ގޮތުގައި އެމްއެމްޕީއާރުސީގެ ބޮޑު ޚިޔާނާތުގެ ފައިސާ ލިބުނު ކަމަށް ތުހުމަތު ކުރެވޭ މީހުންގެ ލިސްޓު އެކުލަވާލާފައި ވަނީ ލިބުނު ހެކިތަކަށް ރިއާޔަތްކުރުމަށްފަހު ވަރަށް އިންސާފްވެރި ކޮށެވެ. އަދި އެ ލިސްޓަކީ ވަކި ބަޔަކަށް އަމާޒުކޮށްގެން ތައްޔާރު ކުރި ލިސްޓެއް ނޫން ކަމަށް އޭނާ ވިދާޅުވެއެވެ.\nމެއި 11, 2021 16:40\nބަލަ ކަލޭމެންގެ ސަރުކާރު އެންމެން ވަނީ އެމްއެމްޕީއާރުސީގެ ޚިޔާނާތުގެ ފައިސާލިބިފަ .\nމެއި 11, 2021 16:48\nމާހިނި އައިސްފަ ތިއިންނެވީ ކަލޭވެސް ތީ ޔާންބެގެ ވެރިކަމުގައި އެވީ ވަގުތު ކޮޅުން ގައުމު ދަވާލައި ކާލައިގެން އިން މީހެއް\nއައްލާ ގެ ހަސަނާ\nމެއި 11, 2021 18:50\nލާއިންސާނީ ވާހަކަ ދެއްކު މުގެ ބަދަލުގައި މި ވަގުތު ބޮނޑި ބަތް ކެއްކުން އައުލާ\nމެއި 11, 2021 19:14\nމިރާއްޖޭގެ ވެރިކަމަށް އެއްމެ ކުފޫހަމަވަނީ ޖަމީލް 2023.\nމއްސަލަ ބެލިއްޔާތާ. ނުކެރޭނެ ބަލާކަށް. އިބްރާވެސް ބުންޏެއްނު ތިކަން ބަލައިފިއްޔާ ހުޅަނގުންނޭ އިރުއަރާނީ!\nއުންސުރޭވެސް3މިލިއަން ކާލައިގެން ވިއްޔަ އެހެރީ. ދެން ކިހިނެއް ބެލޭނީ ތިކަން!


ކުޑަކަމުދާ ނިޒާމް - ވިކިޕީޑިއާ\nކުޑަކަމުދާ ނިޒާމަކީ އިންސާނާގެ ހަށިގަނޑުގައި ކުޑަކަމުދާ ތަކެތި އުފައްދައި، ގުދަންކޮށް، އަދި ބޭރުކުރުމުގެ މަސައްކަތް ހިންގާ ނިޒާމެވެ. އިންސާނުންގެ ހަށިގަނޑުގައި ހިމެނޭ ކުޑަކަމުދާ ނިޒާމްގެ މައިގަނޑު ބައިތަކަކީ ގުރުދާ(Kidneys)، ގުރުދާ އިން މަސާނާ އަށް ގުޅިފައިވާ ހޮޅި (Ureters) ނުވަތަ ޔުރެޓަރ،މަސާނާ(Bladder)، އަދި ކުޑަކަމުދާ ހޮޅި(Urethra) ، ނުވަތަ ހީސް ހޮޅި އެވެ.\n1.4 ކުޑަކަމުދާ ހޮޅި\n2 ކުޑަކަމުދާ ނިޒާމާއި ބަލިތައް\n2.1 ގުރުދާ ފޭލްވުން\n2.2 ގުރުދާގެ ބަލިތައް ނޫން އެހެން ކުޑަކަމުދާ ނިޒާމްގެ ބަލިތައް\n3 ކުޑަކަމުދާ ނިޒާމްގެ ބަލިތަކަށް ޓެސްޓް ކުރުން\n3.1 ކުޑަކަމުދާ ތަކެތި ތަޙްލީލު ކުރުން\n3.2 ޔޫރޯޑައިނަމިކް ޓެސްޓްތައް\n3.4 އެކްސްރޭ ނެގުން\nމި މައުޟޫޢާ ގުޅޭ ޚާއްޞަ މަޒުމޫނު: ގުރުދާ\nކޮންމެ އިންސާނެއްގެ ހަށިގަނޑުގެ ތެރޭގައި ދެ ގުރުދާ ނުވަތަ (އިނގިރޭސި ބަހުން: Kidneys) އަކީ ވެއެވެ.އެއީ ކޮންމެ ފަރާތެއްގައި ގުރުދާ އެކެވެ. ތޮޅި-އޮށެއްގެ ބައްޓަމަށް ސާބޯނި ބުރިއެއް ވަރުވާ ގުރުދާ އިންސާނާގެ ހަށިގަނޑުގެ ތެރޭގައި އޮންނަނީ ހަޖަމުކުރާ ނިޒާމްގައި ހިމެނޭ ގުނަވަންތަކުގެ ފަހަތުގައެވެ. އެއީ ގާތްގަނޑަކަށް މޭކަށިތައް ނިމޭ ހިސާބު ގައެވެ. އަދި މައިބަދައިގެ ކަށިތަކުގެ ތެރޭގައި ހިމެނޭ ލަމްބާރ ވާޓެބްރާ ތައް ހުންނަ ހިސާބާއި ކައިރީގައެވެ. ގުރުދާގެ ވަށައިގެން މަތީގައި ކޮންމެވެސް ވަރަކަށް ޕެރިނެފްރިކް ފެޓް އޭ ކިޔޭ ސަރުބީގެ ވައްތަރެއް ޖަމާވެފައި ހުރެއެވެ. މިބުނި ފެޓްގެ ތެރޭގައި ކޮންމެ ގުރުދާއެއްގެ މަތީގައި އެޑްރީނަލް ގްލޭންޑް(Adrenal gland)އޭ ކިޔޭ ހޯރމޯން ބޭރުކުރާ ގޮށެއް އިދެއެވެ.\nގުރުދާ އަށް މިނިޓެއްގެ ތެރޭގައި 1.25 ލިޓަރުގެ ލޭ ގުރުދާ އަށް ލޭގެނެސްދޭ ލޭހޮޅި(Renal artery) ނުވަތަ ރީނަލް އާޓަރީގެ ތެރެއިން ގެނެސް ދެއެވެ. މިއީ އިންސާނާގެ ހަށިގަނޑުއިވާ އެންމެ ބޮޑު ލޭހޮޅީ(Aorta)ގެ ބަނޑާވީ ހިސާބުގައިވާ ބައި (Abdominal aorta) އިން ކުރިފަޅައިގެން ގުރުދާއަށް އައިސްފައިވާ ލޭ ނާރެކެވެ. މިގޮތަށް ގުރުދާ އަށް ލޭ ވާޞިލްވުމަކީ ނުވަތަ ފޯރުކޮށްދިނުމަކީ ވަރަށް މުހިއްމު ކަމެކެވެ. ސަބަބަކީ ގުރުދާގެ މައިގަނޑު މަސައްކަތަކީ ލެއިން ހަށިގަނޑަށް ބޭނުންނުވާ ފެނަށް ގިރޭ(Water soluble) މާއްދާތަށް ފުރާނާ ލައިގެން ވަކިކުރުމެވެ. ގުރުދާގެ މެދެއް ހާ ހިސާބުން އެތެރޭ ފަރާތުން ގުރުދާ އިން މަސާނާ އަށް ގުޅިފައިވާ ހޮޅި (Ureters) ،ނިކުމެފައި ވެއެވެ. މިހޮޅި ތިރިއަށް ގޮސްގުޅެނީ މަސާނާ އަށެވެ.\nކުޑަކަމުދާ ނިޒާމް ބައިތައް ދައްކައިދޭ ކުރެހުމެއް\nގުރުދާ އަކީ ތަފާތު ވަޒީފާތައް ނުވަތަ މަސައްކަތްތައް ފުރިހަމަކުރާ ގުނަވަނެކެވެ. މިގޮތުން ގުރުދާ އަދާކުރާ ވާޖިބު ތަކުގެ ތެރޭގައި ކުޑަކަމުދާ ތަކެތި އުފެއްދުން، ހަށިގަނޑުގައި ބައެއް ކަހަލަ މަޢުދަންތައް(Electrolytes) ، ނުވަތަ އިލެކްޓްރޮލައިޓް ގެ މިންވަރު ކޮންޓްރޯލް ކުރުން، އަދި ހަށިގަނޑުގައި އެސިޑް-ބޭސް ގެ ހަމަ ހިފެހެއްޓުން ފަދަ ކަންތައްތައް ހިމެނެއެވެ. ގުރުދާ އަދި ހަށިގަނޑުގެ އެހެން ބައިތަކުން އުފައްދާ ބައެއް ހޯރމޯންތަކުގެ އެހީގައި ގުރުދާއިން ސޯޑިއަމް، ޕޮޓޭސިއަމް، އަދި ކެލްސިއަމް ފަދަ އިލެކްޓްރޮލައިޓްތައް ބޭރުކޮށް އަލުން އަނބުރައި ހަށިގަނޑަށް އެނަގައެވެ. ނުވަތަ ހަށިގަނޑުގެތެރެއަށް އެމާއްދާތައް ދަމައެވެ.\nއިންސާނާގެ ހަށިގަނޑުން ކޮންމެ 24 ގަޑިއިރެއްގެ ތެރޭގައި 1.5 ލިޓަރުގެ ކުޑަކަމުދާ ތަކެތި އުފައްދައެވެ. މިއަދަދު ނުވަތަ މިންވަރު ހަށިގަނޑުގެ ޙާލަތު ހުންނަ ނުހުންނަ ގޮތަކަށް ބަލައި ބަދަލުވުމަކީ ވެދާނެ ގޮތެކެވެ. އެއީ ގުރުދާ އިން ލޭގައި ހިމެނޭ ވިހަ މާއްދާތައް ފުރާނާލައިގެން ވަކިކުރުން ގުޅިފައި އޮންނަނީ ގުރުދާ އަށް ވާޞިލްވާ ނުވަތަ ފޯރުކޮށްދެވޭ ލޭ، ނުވަތަ ގުރުދާގައި ލޭދައުރުވުމާއި ކަމަށްވާތީ އެވެ. ހަށިގަނޑުގައި ދިޔާތަކެތި އެކުލެވޭ މިންވަރަށް ބަދަލު އައުމަކީ ވެސް ގުރުދާގެ މަސައްކަތްތަކަށް އަސަރު ކުރާނެ ކަމެކެވެ. ގުރުދާގައިވާ ގްލޮމެރިއުލަސް ގައި ލޭދައުރުވާ މިންވަރަށް ގުރުދާގެ ތެރޭގައި އުފައްދާ ހޯރމޯންތަކާއި، އަދި ގުރުދާއިން ބޭރުން އުފައްދާ ބައެއް ހޯރމޯންތަކުގެ ސަބަބުން ބަދަލު ގެނުވައެވެ. ބައެއް ކަހަލަ ބޭސް ތަކުގެ ސަބަބުން ވެސް ސީދާކޮށްނާއި، ނުސީދާކޮށް ކުޑަކަމުދާ ތަކެތި އުފެއްދުމަށް ބުރޫ އަރުވައެވެ.\nމި މައުޟޫޢާ ގުޅޭ ޚާއްޞަ މަޒުމޫނު: ގުރުތާ\nގުރުތާ ނުވަތަ (އިނގިރޭސި ބަހުން: Ureters) އަކީ ގުރުދާ އިން މަސާނާ އަށް ކުޑަކަމުދާ ތަކެތި ގެންގޮސްދޭ ހޮޅި އެވެ. ގުރުދާގައި އުފައްދާ ކުޑަކަމުދާ ތަކެތި ހަށިގަނޑުން ބޭރުކުރަން ވަންދެން ރައްކާކޮށްފައި ބެހެއްޓުމަށްޓަކައި ގުރުދާ އިން މަސާނާ އަށް ވާޞިލްވަނީ މިހޮޅި ހުރަސް ކޮށެވެ. ކޮންމެ ޔުރެޓަރ އެއްގެ ދިގުމިނުގައި 250-200 މިލިމީޓަރާއި ދެމެދުގެ މިންވަރެއް ހުރެއެވެ. އެއީ 10-8 އިންޗިއާއި ދެމެދުގެ މިންވަރެކެވެ. ނުވަތަ 30-25ސމ ގެ މިންވަރެކެވެ. މަސާނާގެ ފާރު ތަކުގައިވާ މަޑު މަސްތަކުގެ ޓިޝޫތައް ކުޑަކަމުދާ ތަކެތި ބޭރުވުމަށް ބާރުއަޅައެވެ. ކޮންމެ 50 ނުވަތަ 60 ގަޑިއިރަކުން ވަރަށް ކުޑަ މިންވަރެއްގެ ވިހަ މާއްދާތައް ޔުރެޓަރ އިން މަސާނާ އަށް އެޅެއެވެ.\nމި މައުޟޫޢާ ގުޅޭ ޚާއްޞަ މަޒުމޫނު: މަސާނާ\nމަސާނާ ނުވަތަ (އިނގިރޭސި ބަހުން: Bladder) އަކީ އަކީ މަހުން އުފެދިފައިވާ ފުއްޕާ ހަމެއްގެ ބައްޓަމަށް އޮންނަ އެތެރެ ހުސްކޮށްވާ ގުނަވަނެކެވެ. މިގުނަވަން އިންނަނީ ޅިނދުގެ ކުރިމަތީ ބައި(Anterior pelvis) ގައެވެ. މަސާނާ އަކީ ކުޑަކަމުދާ ތަކެތި ބޭރުކުރަން ވަންދެން ޖަމާކޮށް ރައްކާކޮށްފައި ބަހައްޓައިދޭ ގުދަނެކެވެ. މަސާނާ އަށް ކުޑަކަމުދާ ތަކެތި ޖަމާވެ، ފުރި ބާރުވުމުން އޭގެ ސައިޒުން ބޮޑުކަމަށް ދައްކާނެއެވެ. އަދި ކުޑަކަމުދެވި، މަސާނާ ހުސްވެ، ދިއުމުން އޭގެ ސައިޒުން ކުޑަ ވެގެން ދެއެވެ. މަސާނާގެ ބައްޔެއް ނެތް ހާލުގައި 500 މިލިލީޓަރުގެ ކުޑަކަމުދާ ތަކެތި 5-2 ގަޑިއިރާއި ދެމެދުގެ ވަގުތަކަށް މަސާނާގައި ބަހައްޓައި ދެއެވެ.\nމަސާނާގެ އެތެރޭގައިވާ ތެތް ދުލިފަށް(Mucosa) ގެ ބޭރު ފަށަލަ ނުވަތަ އެޕިތީލިއަމް(Epithelium)ގެ ވައްތަރަކީ ޓްރާންސިޝަނަލް އެޕިތީލިއަމް(Transitional epithelium) އެވެ. މިކަމުގެ ސަބަބުން ކުޑަކަމުދާން ވުމުން މަސާނާ އަށް ފަޅައިގެން ދިއުމެއްނެތި، ދެމި ވާންވެ، ފަސޭހަ ކަމާއެކު ކުޑަކަމުދާ ތަކެތި ބޭރުކުރުމުގެ ކުޅަދާނަކަން ލިއްބައި ދެއެވެ. ތަބީޢީ ގޮތެއްގައި ނަމަ މަސާނާ އަކީ އެއްވެސް ކަހަލަ ބެކްޓީރިޔާއެއް އެކުނުލެވޭ ސްޓެރައިލް ގުނަވަނެކެވެ.\nމަސާނާއިން ކުޑަކަމުދާ ތަކެތި ބޭރުވުން ކޮންޓްރޯލް ކުރަނީ ސްފިންކްޓާރސް(Sphincters) އިންނެވެ. މަސާނާގައިވާ މަސް ފަށަލަ(Detrusor muscle) އަށް ވާންވެ، ގުރުގެޅި، ފިތުމުން، މަސާނާގެ އެތެރޭގެ ޕްރެޝަރު ބާރުވެ، ކުޑަކަމުދާ ތަކެތި ބޭރުވުމަށް މަގުފަހިވެއެވެ. ނުވަތަ ކުޑަކަމުދާ ތަކެތި ބޭރުވާ ގޮތް ވެއެވެ.\nމަސާނާއަށް ކުޑަކަމުދާ ތަކެތި ޖަމާވެ، ފުރި ބާރުވުމުން މަސާނާގެ މަސްތަކަށް ދެމި، ވާންވުމުން ކުޑަކަމުދާ ތަކެތި ހަށިގަނޑުން ބޭރުކޮށްލުމުގެ ސިގްނަލް ސިކުނޑިއަށް ލިބެއެވެ. މި ސިގްނަލް ލިބުމާއެކު ކުޑަކަމުދާން ބޭނުންވާނެއެވެ. އަދި ކުރިން ބަޔާންކުރެވުނު މަސް ފަށަލަ ނުވަތަ މަސް ގަނޑަށް ފިތި، ސްފިންކްޓާރ ހަމައަކަށް އެޅުމުން ކުޑަކަމުދާ ތަކެތި ހަށިގަނޑުން ބޭރުކޮށްލައެވެ.\nމި މައުޟޫޢާ ގުޅޭ ޚާއްޞަ މަޒުމޫނު: ކުޑަކަމުދާ ހޮޅި\nކުޑަކަމުދާ ހޮޅި ނުވަތަ ހީސް ހޮޅި ނުވަތަ (އިނގިރޭސި ބަހުން: Urethra) އަކީ އަކީ ކުޑަކަމުދާ ނިޒާމްގެ އެންމެ ފަހު ބައެވެ. ނުވަތަ ހަށިގަނޑުން ބޭރަށް ހުޅުވިފައި އިންނަ ކުޑަކަމުދާ ނިޒާމްގެ ބަޔަކީ ވެސް މިއީ އެވެ. މިބައި އިންނަނީ މަސާނާ އިން ފެށިގެން ގޮސް ހަށިގަނޑުގެ ބޭރަށް ހުޅުވިފައެވެ. ފިރިހެނުންގެ ހަށިގަނޑުގައި ކުޑަކަމުދާ ހޮޅި އިންނަނީ ފިރިހެން ހަށީގެ ތެރެއިން ގޮސް ބޭރަށް ހުޅުވިފައެވެ. އަންހެނުންގެ ހަށިގަނޑުގައި މަސާނާ އިން ފެށިގެން ގޮސް ސީދާ ބޭރަށް ހުޅުވިފައެވެ. މިހޮޅިން ކުޑަ ކަމުދާ ތަކެތި ބޭރުކޮށްދެއެވެ. ފިރިހެނުންނަށް ބަލާއިރު ފިރިހެނާގެ ދަރިފަނި ނުވަތަ މަނި ހަށިގަނޑުން ބޭރުވަނީ ވެސް ކުޑަކަމުދާ ހޮޅި ހުރަސް ކޮށެވެ.\nކުޑަކަމުދާ ނިޒާމާއި ބަލިތައްEdit\nގުރުދާގެ ބަލިތައް ބަލައި ދެނެގަނެ، އެކަމަށް ފަރުވާކުރަނީ އެކަމަށް ޚާއްޞަ ވެފައި ތިބޭ ޑޮކްޓަރުންނެވެ. ނުވަތަ ނެފްރޮލޮޖިސްޓުންނެވެ. އެހެންނޫނީ ޔޫރޮލޮޖިސްޓުންނެވެ. އަންހެނުންނަށް ކުރިމަތިވާ ކުޑަކަމުދާ ތަކެތި ނުހިފެހެއްޓުން ނުވަތަ ފަހަރުވާ ނުހިފެހެއްޓުން ފަދަ ބަލިތަކަށް ގިނަ ފަހަރު ފަރުވާކުރަނީ އަންހެނުންގެ ބަލިތަކަށް ޚާޢްޞަ ޑޮކްޓަރުންނެވެ.\nގުރުދާ ފޭލްވުމޭ ބުނެވެނީ ގުރުދާގެ މަސައްކަތްތައް ފުރިހަމަކުރުމަށް ހުރަސްތަކާއި ކުރިމަތިވެ، އުދަގޫތައް އިންސާނާ އަށް ކުރިމަތި ވުމަށް ނިސްބަތްކޮށެވެ. ގުރުދާ ފޭލްވުމުގެ މައިގަނޑު ދެވައްތަރެއް ވެއެވެ. އެއީ ވަގުތީ ސިފައެއްގައި ގުރުދާ ފޭލްވުން(Acute renal failure) އަދި ދާއިމީ ސިފައެއްގައި ގުރުދާ ފޭލްވުން(Chronic renal failure) އެވެ. މީގެ އިތުރުން މިވައްތަރު ތައް އަދި ކުދިކުދި ބައެއް ވައްތަރުތަކަށް ބެހިގެން ދެއެވެ. އޭގެ ތެރޭގައި ޕްރީ-ރީނަލް ފޭލްޔަރ، އިންޓްރިންސިކް-ރީނަލް ފޭލްޔަރ އަދި ޕޯސްޓް-ރީނަލް ފޭލްޔަރ ހިމެނެއެވެ.\nޕްރީ-ރީނަލް ފޭލްޔަރ ގެ މާނައަކީ ގުރުދާ އަށް ލޭ ފޮނުވައިދޭ ލޭހޮޅި ނުވަތަ ރީނަލް އާޓަރީ ހަނިވެ، ބެދޭގޮތް ވުމުން ގުރުދާ އަށް ލޭ ވާޞިލްވުމުގައި ނުވަތަ ފޯރުވައި ދިނުމުގައި ބުރޫ އެރުމެވެ. އިންޓްރިންސިކް ގުރުދާގެ ބަލިތަކުގެ ތެރޭގައި ހިމެނެނީ ބޭހުގެ ސަބަބުން ގުރުދާ ވިހަވުން، ނުވަތަ ބޭހާއި ނުގުޅިގެން މައްސަލަ ކުރިމަތިވުން އަދި ގުރުދާ ދުޅަވުން(Nephritis)ފަދަ ކަންތައްތަކެވެ. ޕޯސްޓް-ރީނަލް ފޭލްޔަރ އަކީ ގުރުދާގައި ހިލަ އުފެދުން(Renal stone) ފަދަ ކަމެއް ކުރިމަތިވުމެވެ. ދިގު މުއްދަތަކަށް ގުރުދާ ފޭލްވެ ނުރައްކާތެރި ޙާލަތަކަށް މީހާގެ ހަށިގަނޑު ހިގައްޖެނަމަ ގުރުދާ ބަދަލު ކުރެވެންދެން މަދުވެގެން ހަފްތާ އަކު އެއްފަހަރު ލޭ ފުރާނާ ސާފުކޮށްލުން(Dialysis) ހަދަންޖެހެއެވެ. ގުރުދާއަށް މަދުން ނަމަވެސް ގުރުދާގެ ކެންސަރުގެ ވައްތަރުތައް ޖެހެއެވެ.\nގުރުދާގެ ބަލިތައް ނޫން އެހެން ކުޑަކަމުދާ ނިޒާމްގެ ބަލިތައްEdit\nކުޑަކަމުދާ ނިޒާމްގެ ބަލިތަކަކީ ވަރަށް ޢާންމު ބަލިތަކެވެ. އެއީ ބައެއް ފަހަރު ބޭރު ފުށުން ލިބޭ ގެއްލުމެއްގެ ސަބަބުން އެތެރެއަށް ލޭހިލުން ނުވަތަ ލޭފޭދުން(Hemorrhage) ،ދުޅަވުން، ކެންސަރު ޖެހުން، ނުވަތަ ބެކްޓީރިޔާ، ވައިރަސް، ފަންގަސް ފަދަ ޖަރާސީމެއްގެ ސަބަބުން އިންފެކްޝަން އަށަގަތުން ކަމަށް ވެސް ވެދާނެއެވެ. މީގެ އިތުރުން ކެންސަރު ވެސް ކުޑަކަމުދާ ނިޒާމްގެ ބައިތަކަށް ޖެހެއެވެ. މިފަަދަ ބައެއް ބަލިތަކުގެ މިސާލުތައް ތިރީގައި މިވަނީ އެވެ.\nހިފެހެއްޓުމެއްނެތި ކުޑަކަމުދެވުން / ފަހަރުވާ ނުހިފެހެއްޓުން ( އިޚްތިޔާރަކާއި ނުލައި ފަހަރުވާ ލެވުން )\nޕްރޮސްޓޭޓް ދުޅަވުން، އަދި ޕްރޮސްޓޭޓް އާދަޔާ ޚިލާފަށް ބޮޑުވުން ބިނައިން ޕްރޮސްޓެޓިކް ހައިޕަރޕްލޭސިއާ\nގުރުދާގެ ކެންސަރު، މަސާނާގެ ކެންސަރު، ޕްރޮސްޓޭޓް ކެންސަރު\nއިގިރޭސި ބަހުގައި ކިޔައިއުޅޭ ޔޫރޯޕަތީ(Uropathy) ގެ މާނައަކީ ކުޑަކަމުދާ ނިޒާމްގެ ބަލިތަކެވެ. އަދި ނެފްރޯޕަތީ (Nephropathy)ގެ މާނައަކީ ގުރުދާ ގެ ބަލިތަކެވެ.\nކުޑަކަމުދާ ނިޒާމްގެ ބަލިތަކަށް ޓެސްޓް ކުރުންEdit\nބަޔޯކެމިކަލް ލޭގެ ޓެސްޓް ތަކުގެ އެހީގައި ގުރުދާގެ މަސައްކަތް ހުރިނެތް ގޮތް ދެނެގަނެވެއެވެ. މިގޮތުން ކުޑަކަމުދާ ނިޒާމްގެ ބަލިތަކާއި ގުޅިގެން ލޭގައި އެމާއްދާއެއް ހުރި މިންވަރު ބެލޭ އެންމެ އާއްމު ދެމާއްދާ އަކީ ނުރައްކާތެރި ގޭހުގެ ބާވަތެއްކަމުގައިވާ ޔޫރިޔާ އަދި ކްރިއެޓިނިން އެވެ. މީގެ އިތުރުން ކުޑަކަމުދާ ނިޒާމްގެ ބަލިތައް ދެނެގަތުމަށްޓަކައި ލޭގައި ތަފާތު މަޢުދަންތައް ނުވަތަ އިލެކްޓްރޮލައިޓް ހުރި މިންވަރު ބަލައި އުޅެއެވެ. ބަޔޯކެމިކަލް ޚާއްޞަ ޓެސްޓެއް ކަމަށްވާ ހިތުން ހަށިގަނޑުގެ ބައިތަކަށް ލޭފޮނުވައިދޭ ލޭހޮޅިތަކުގައި ގޭސް ހުރި މިންވަރު ބެލުން (Arterial blood gas) ، މިއީ ލޭގައި ނުރައްކާތެރި ގޭސްތައް ހުރި މިންވަރު ބެލުމަށް ހެދޭ ޓެސްޓެކެވެ.\nކުޑަކަމުދާ ތަކެތި ތަޙްލީލު ކުރުންEdit\nމިއީ ކުޑަކަމުދާ ތަކެތީގައި ހިމެނޭ ޕްރޮޓީން އަދި އެހެނިހެން މާއްދާތަކުގެ މިންވަރު ބެލުމަށް ހެދޭ ކުޑަކަމުދާ ތަކެތީގެ ޓެސްޓެކެވެ.\nމިއީ މަސާނާގައި ކުޑަކަމުދާ ތަކެތި ގުދަން ކުރެވިފައި ހުރިވަރު ބަލައި، އަދި ކުޑަކަމުދާ ތަކެތި ބޭރުވާ މިންވަރު ބެލުމަށް ހެދޭ ޓެސްޓްތަކެވެ. ޢާއްމު ގޮތެއްގައި މިޓެސްޓްތައް ހެދެނީ ފަހަރުވާ ނުހިފެހެއްޓުން ނުވަތަ އިޚްތިޔާރަކާ ނުލައި ފަހަރުވާލެވުން(Urinary incontinence) ފަދަ ޙާލަތްތަކުގައެވެ. އަދި ކުޑަކަމުދާ ނިޒާމަށް އަސަރުކުރާ ނާރުތަކުގެ ބަލިތައް ދެނެގަތުމަށެވެ.\nމި މައުޟޫޢާ ގުޅޭ ޚާއްޞަ މަޒުމޫނު: އަލްޓްރާ ސައުންޑް\nމިއީ ވެސް ކުޑަކަމުދާ ނިޒާމްގެ ބަލިތައް ދެނެގަތުމަށް ކުރެވޭ ކަމެކެވެ.\nއައިވީޕީ ރޭޑިއޯގްރާފް ގެ މިސާލެއް\nކަބް(KUB): މިއީ ކިޑްނީ،ޔުރެޓަރ، އަދި ބްލެޑަރ ހިމެނޭ ގޮތަށް މުޅި ކުޑަކަމުދާ ނިޒާމްގެ އެކްސް ރޭ ނަގައިދޭ ޓެސްޓެކެވެ. މިޓެސްޓްގެ އެހީގައި ކުޑަކަމުދާ ނިޒާމްގައި ހިލަ އުފެދިފައި ހުރިނަމަ އެކަން ދެނެގަނެވެއެވެ\nއިންޓްރަވީނަސް ޕައިއެލޯގްރާމް(IVP): މިޓެސްޓްގެ އެހީގައި ކުޑަކަމުދާ ނިޒާމްގައި ހުންނަ ޢައިބުތައް ދެނެގަނެވެއެވެ. މިސާލަކަށް ބައެއްގެ ބައްޓަމަށް ބަދަލު އައިސްފައި ހުރުން ފަދަ ކަންތައްތައް ދެނެގަނެވެއެވެ.\nސީޓީ ( ކޮމްޕިއުޓަރައިޒްޑް ޓޮމޮގްރަފީ )ސްކޭން އަދި މެގްނެޓިކް ރިސޮނެންސް އިމޭޖިންގ: މިއީ ސީދާ ކުޑަކަމުދާ ނިޒާމްގައި ބަލިހުރީ ކޮންތާކުތޯ ޔަގީން ކަމާއެކު ބުނެދޭ ޓެސްޓެކެވެ.\nއިންސާނާގެ ހަށިގަނޑުގެ މުހިއްމު ބައިތައް\nLast edited on4އެޕްރީލް 2013, at 20:49\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ4އެޕްރީލް 2013، 20:49 ގައެވެ.


Dhiraagu Apprenticeship Program Gai Baiverivaan Hulhuvaalaifi - Vaguthu\nދިރާގު އެޕްރެންޓިސްޝިޕް ޕްރޮގްރާމްގައި ބައިވެރިވާން ހުޅުވާލައިފި\nދިރާގު އެޕްރެންޓިސްޝިޕް ޕްރޮގްރާމް 2021 ގައި ބައިވެރި ވުމުގެ ފުރުސަތު ހުޅުވާލައިފިއެވެ.\nދިރާގު އެޕްރެންޓިސްޝިޕް ޕްރޮގްރާމަކީ ދިރާގުގެ އިޖުތިމާއީ ޒިންމާގެ ދަށުން ޒުވާނުން ބާރުވެރިކުރުމަށް ކުރިއަށް ގެންދާ ޕްރޮގްރާމެކެވެ.\nދިރާގުން ބުނީ، މި ޕްރޮގްރާމްގެ މައިގަނޑު މަގުސަދަކީ ޒުވާނުން ވަޒީފާގެ މާހައުލަށް ހޭލުންތެރިކުރުވުން ކަަަމަށެވެ. އެގޮތުން މި ޕްރޮގްރާމް މެދުވެރިކޮށް ބައިވެރިންނަށް ޓްރެއިނިން ލިބި، ވަޒީފާގެ މާހައުލުގައި ތަޖުރިބާ ލިބުމުގެ ފުރުސަތު ނުހަނު ފުރިހަމަ ގޮތުގައި ލިބިގެންދާނެ ކަމަށް ދިރާގުން ބުންޏެވެ.\nމިއީ އުމުރުން 18 އަހަރާއި 30 އަހަރާއި ދެމެދުގެ ދިވެހި ޒުވާނުންނަށް އަމާޒުކޮށްގެން ހިންގޭ ޕްރޮގްރާމެކެވެ. މިގޮތުން އޭލެވެލް ނިންމާފައިވާ އަދި ވަޒީފާގެ ތަޖުރިބާއެއް ލިބިފައި ނެތް ކުދިންނަށް އިސްކަންދިނުމަށް ދިރާގުން ވަނީ ނިންމާފައެވެ.\nމި ޕްރޮގްރާމް ގައި ބައިވެރިވުމުގެ ފުރުސަތު މާލޭގެ އިތުރުން ސީނު، ތިނަދޫ، އަރި އަދި އެދަފުށީގައި ކުރިއަށްގެންދާ ގޮތަށް ވަނީ ހަމަޖެހިފައެވެ. އެގޮތުން އެރަށްތަކުގައި ގާއިމުކޮށްފައިވާ ދިރާގުގެ އޮޕަރޭޝަން ސެންޓަރުތަކުގައި މި ޕްރޮގްރާމް ކުރިއަށް ދާނެއެވެ. އެހެންކަމުން އަމިއްލަ ރަށުގައި ނުވަތަ އަތޮޅުގައި ހުރެގެން މި ފުރުޞަތުގެ ބޭނުން އެންމެ ފުރިހަމަގޮތުގައި އެ ޒުވާނުންނަށް ހިފޭނެއެވެ.\nމި ޕްރޮގްރާމްގައި ދިރާގުގެ ގިނަ ދާއިރާތަކެއްގައި މަސައްކަތް ކުރުމުގެ ފުރުސަތު ލިބިގެންދާނެ ކަން ދިރާގުން ވަނީ ފާހަގަކުރައްވާފައެވެ. މީގެ ތެރޭގައި މާކެޓިންގ، ސޭލްސް، ހިއުމަން ރިސޯސަސް،ފައިނޭންސް، ނެޓްވޯކްސް، ބިޒްނަސް ސޮލިއުޝަންސް އަދި އިންފޮމޭޝަން ސިސްޓަމްސް ޑިޕާޓްމަންޓް ހިމެނެއެވެ.\nވަޒީފާގެ މާހައުލަށް އަންނަމުންދާ ކުރިއެރުންތަކާ އަދި ބަދަލުތަކާ އެއްގޮތަށް ދިރާގު އެޕްރެންޓިސްޝިޕް ޕްރޮގްރާމަށްވެސް ދަނީ އިތުރު ފުރިހަމަކަމެއް ގެންނަމުންނެވެ. އެގޮތުން، އިންފޮމޭޝަން ޓެކްނޮލޮޖީގެ ދާއިރާއަށް ޝައުގެވެރިކަން ހުރި ޒުވާނުންނަށް އެ ފުރުސަތު މިއަހަރު މިވަނީ ހުޅުވާލާފައެވެ. އައިޓީ ނުވަތަ އެއާ ގުޅޭ ދާއިރާއަކުން ޑިގްރީ ނުވަތަ މާސްޓަރސް ޑިގްރީ އެއް ހާސިލްކޮށް، ކުރިން މަސައްކަތުގެ ތަޖުރިބާއެއް ލިބިފައިނުވާ ދިވެހި ޒުވާނުންނަށް މި ޕޮރޮގްރާމްގައި ބައިވެރިވެވޭނެއެވެ. މި ޕްރޮގްރާމް މެދުވެރިކޮށް އިންފޮމޭޝަން ޓެކްނޮލޮޖީގެ ދާއިރާއިން ސެޕެޝަލައިޒްވާން ބޭނުންވާ ފަރާތްތަކަށް ސެޓިފައިޑް ޓްރޭނިންގ ދެވި، މި ދާއިރާގެ މާހިރުންގެ ފަރާތުން ތަމްރީން ލިބުމުގެ އިތުރުން ވަޒީފާގެ މާހައުލުގައި ތަޖުރިބާ ލިބުމުގެ ފުރުޞަތު ނުހަނު ފުރިހަމަ ގޮތުގައި ލިބިގެންދާނެއެވެ.\nމި ޕްރޮގްރާމް ނިންމާ ގިނަ ކުދިންނަކީ މިހާރު ދިރާގުގެ އިތުރުން ރާއްޖޭގެ ތަފާތު ކުންފުނިތަކުގައި ޒިންމާދާރު ވަޒީފާތައް ކާމިޔާބު ކަމާއެކީ އަދާކުރަމުން އަންނަ ޒުވާނުންކަން ފާހަގަކޮށްލަން ޖެހެއެވެ. އެހެންކަމުން މިއީ ދިރާގު އެޕްރެންޓިސްޝިޕް ޕްރޮގްރާމް ގެ ކާމިޔާބު ރަމްޒުކޮށްދޭ ހެއްކެކެވެ.\nދިރާގުގެ އެޕްރެންޓިސްޝިޕް ޕްރޮގްރާމް މެދުކެނޑުމެއްނެތި ހިންގާތާ މިއީ 12 ވަނަ އަހަރެވެ\nމި ޕްރޮގްރާމުގައި ބައިވެރިވުމަށް ބޭނުންވާ ފަރާތްތައް ސީވީ އަދި ބޭނުންވާ އިތުރު ޑޮކިއުމެންޓްތައް 10 ފެބްރުއަރީގެ ކުރިން މި ލިންކް http://bit.ly/DAP2021 މެދުވެރިކޮށް ސަބްމިޓް ކުުރުމަަށް ދިރާގުން ވަނީ އެދިފައެވެ.


Azoo ah Saeed ge enme Cute sifa aky mi ee\n14 މޭ 2021 - 23:12:19\nފިލްމީ ދާއިރާއިން މަޝްހޫރު ތަރިންގެ ވާހަކަދައްކާނަމަ އަޒޫއާއި ސައީދުއަކީ މިސާލެކެވެ.\nމިފަހުން މިދެމަފިރިނަ ބައިސްކޯފުގެ ޝޯއަކަށް ދިން އިންޓަވިއުއެއްގައި ވާހަކަދައްކަމުން ވަނީ ދިރިއުޅުމުގެ ގިނަ ކަންތައްތަކެއް ހިއްސާކޮށްފައެވެ.\nއެކަކު އަނެކަކާއި ސުވާލުކުރާ ގޮތަށް ކުރިއަށްދިޔަ އެ ޝޯގައި ސައީދުގެ އެންމެ “ކިޔުޓު”ސިފައަކީ ކޮބާތޯ އަޒޫ ކައިރީ ސުވާލުކުރުމުން އަޒޫ ވަނީ ގިނަ ކަންތައްތަކެެެއް ފާހަގަކޮށްފައެވެ.\nއަޒޫ ބުނީ އެންމެ ކިޔުޓު ސިފައަކީ އަޒޫ ރުޅިއާސްފަ ހުންނަ ވަގުތުތަކުގައިވެސް ސައީދު މާ މަޖާވެގެން އުޅުން ކަމަށެވެ. ސައީދު ބުނީ އަޒޫ ރުޅިއާސްފަ ހުންނަ ވަގުތުތަކުގައި އޭނާވެސް ރުޅިއާމަ ކަމަކު ނުދާނެކަމަށެވެެ. އެހެންވީމަ އޭނާ ބަލަނީ ކަމެއް ނުވާކަމަށް ހެދިގެން އަޑު ނީވޭކަމަށް ހެދިގެން ހުރެވޭތޯ ކަމަށެެވެ.\nދެވަނަ ކަމަކަށް އަޒޫ ފާހަގަކުރީ، ކޮންމެ ކަމަކުންވެސް އަޒޫ ބޭނުންވަނީ ކޮންކަމެއްތޯ އަދި އުފާވަނީ ކޮންގޮތަކަށް ހެދުމުންތޯ ސައީދު ބަލާތީ އެކަމެވެ. އެއީ ވަރަށް ކިޔުޓު ސިފައެެއް ކަން އަޒޫ ފާހަގަކުރިއެވެެ. އޭގެ އިތުރުން ސައީދުގެ ހުންނަ ގޮތްދޫކުރުމުގެ ސިފައަކީވެސް ވަރަށް ލޯބި ކިޔުޓު ސިފައެއް ކަމަށް އަޒޫ ބުނެެެެެއެވެ.\nސައީދުވެސް ވަނީ އަޒޫއަށް ވަރަށް ތައުރީފުކޮށް އެ ޝޯގައި ވާހަކަދައްކާފައެވެ. އެގޮތުން އަޒޫއަކީ ހަޔާތުގެ ބައިވެރިއަކަށް އަންބެއްގެ ގޮތުންވެސް އަދި ދަރިއެެއްގެ މަންމައެއްގެ ގޮތުންވެސް މީހަކަށް ލިބޭނެ އެންމެ “ޕާފެކްޓް” މީހާ ކަމަށް ސައީދު ގަބޫލުކުރެއެވެ. އަދި ދިރިއުޅުމުގެ ކަންކަމާއި އޭނައަށް ކޮށްދެންޖެހޭ ކަންކަމުގެ އިތުރުން މަސައްކަތުގެ މާހައުލުވެސް އަޒޫ މެނޭޖް ކުރާލެއް ފުރިހަމަ ކަމުގެ ވާހަކައިން އަޒޫއަށް ސައީދު ވަނީ ތައުރީފުކޮށްފައެވެ.\nމިދެމަފިރިންގެ ކައިވެންޏަށް މިހާރު ހަތަރު އަހަރުވެފައިވާއިރު މިދެމަފިރިންގެ ފުރަތަމަ ދަރިފުޅު ލިބިފައިވަނީ 2019 ވަނަ އަހަރުގެ މެއި މަހުގެ 18 ވަނަ ދުވަހުއެވެ.


Mubaaraathuge emme reethi goal ge award aaeku down syndrome hunna Zaaidh hunaru dhakkaalaifi | Fainu Online\nފޮޓޯ: ޖަމްޢިއްޔަތުލް އިއްތިޙާދު\nމުބާރާތުގެ އެންމެ ރީތި ގޯލްގެ އެވޯރޑާއިއެކު ޑައުންސިންޑްރޯމް ހުންނަ ޒާއިދުގެ ހުނަރު ދައްކާލައިފި\nއަޙުމަދު ސުޖާއު7ޖެނުއަރީ 2021, ބުރާސްފަތި, 13:47\nރ. ކިނޮޅަހު ޖަމްޢިއްޔަތުލް އިއްތިޙާދުން ފާއިތުވި ހަފްތާގެ ތެރޭގައި ކުރިޔަށް ގެންދިޔަ ފުޓްސަލް ޗެލެންޖްގެ އެންމެ މޮޅު ގޯލް ޖެހި ކުޅުންތެރިޔާގެ އެވޯރޑް ޑައުންސިންޑްރޯމް ހުންނަ ޒާއިދު ހޯދައިފިއެވެ.\nޑައުންސިންޑްރޯމް ކުއްޖެއްކަމުގައި ވީނަމަވެސް، ފުޓްބޯޅަ ކުޅެން ޝައުޤުވެރިކަން ހުންނަ ޒާއިދު މި މުބާރާތުގައި ފެނިގެން ގޮސްފައިވަނީ ބާނޭ އެފްސީގެ ގޯލް ކީޕަރުގެ ގޮތުގައެވެ. މޮޅު ކުޅުމެއް ދައްކާ ޒާއިދު ވަނީ މުބާރާތުގެ މެޗެއްގެ މޭން އޮފް ދަ މެޗްގެ މަޤާމްވެސް ހޯދާފައެވެ. ބާނޭ އެފްސީ އާއި އެފްސީ ހެންޑެލި ބައްދަލުކުރި މި މެޗް ބާނޭ އެފްސީން 14 ލަނޑު5ލަނޑުން ކާމިޔާބު ކުރިއިރު ޒާއިދު ވަނީ ލިބުނު ހިލޭ ޖެހުމަކުން ގޯލެއް ޖަހައިދީފައެވެ. އަދި އިދިކޮޅު ޓީމަށް ލިބުނު ޕެނަލްޓީއެއްވެސް ޒާއިދު ވަނީ ހިފަހައްޓާފައެވެ.\nމޭން އޮފްދަ މެޗްގެ ޓްރޮފީއާއި ޒާއިދު ހަވާލުވަނީ - ފޮޓޯ: ޖަމްޢިއްޔަތުލް އިއްތިޙާދު\n"ޒާއިދަކީ، ޑައުންސިންޑްރޯމް ހުންނަ ކުއްޖެއްނަމަވެސް ވަރަށްވެސް ތަފާތު ކުއްޖެއް. ޒާއިދުގެ އެންމެ ފާހަގަކޮށްލެވޭ ކަމަކީ، ނަމާދަށް ވަރަށް ފަރުވާ ބަހައްޓާނެ އަދި ދީނީ ކަންކަމަށް ވަރަށް ލޯބި ކުރާނެ. މީގެ އިތުރުން، މީހުން ބުނާ އެކިއެކި މަސައްކަތްތައް ކޮށްދޭނެ މީހުންނަށް ވަރަށް އެހީތެރިވާނެ. ކައުންސިލުން މިފަދަ ކުދިން މުޖުތަމަޢުގައި ބައިވެރިކުރުމަށް ވަރަށް ބޮޑު އިސްކަމެއްދެން. ކައުންސިލުން 10 ވަރަކަށް ޤުރްއާން މުބާރާތް ބޭއްވިއިރުވެސް އެއިން ކޮންމެ މުބާރާތެއްގައިވެސް ކިޔެވުމުގެ ފުރުޞަތު ޒާއިދަށް ދެން. އެހެންކަމުން މުޖުތަމަޢުގައި ހިނގޭ އެކިއެކި ކަންކަމުގައި ބާކީނުވާކަން އޭނާއަށް އިޙްސާސް ކުރެވޭނެ. ދެން، ޒާއިދަކީ އެ ޓީމްގެ ޑަބަލް ކީޕަރ، އޭގެ ކުރިން ކުޅުނު ދެ މެޗުންވެސް އެޓީމް ބަލިވިނަމަވެސް،3ވަނަ މެޗްގައި ޒާއިދު ކީޕަރަކަށް އެރުވީ، އެމެޗުގައި އޭނަ ތަފާތު މޮޅު ކުޅުމެއް ދައްކާ ޓީމް މޮޅުކޮށްދިން" – ރ. ކިނޮޅަސް ކައުންސިލްގެ ރައީސް އަޙުމަދު ޙުސައިން\nމުބާރާތުގެ ތެރެއިން ޒާއިދު - ފޮޓޯ: ޖަމްޢިއްޔަތުލް އިއްތިޙާދު\nޒާއިދަކީ އަބަދުވެސް މީހުންނާއި ގުޅިގެން މަސައްކަތްކުރާ ހިތްހެޔޮ ރަނގަޅު ކުއްޖެކެވެ. ޒާއިދުގެ ކާމިޔާބީން އަޅުގަނޑުމެނަށް އަންގައިދެނީ ޑައުންސީންޑްރޯމް ހުރުމަކީ ފަހަތަށް ޖެހެންވީ ސަބަބެއް ނޫންކަމާއި އަދި މުޖުތަމަޢުގައި ކޮންމެ މީހަކީވެސް ކާމިޔާބާއި ހަމައަށް ވާޞިލް ވެވިދާނެ މީހެއްކަމެވެ. ޒާއިދުގެ މި ކާމިޔާބީގެ ސަބަބުން އެފަދަ އެތައް ކުދިންނަކަށް ހިތްވަރު ލިބިގެންދާނެކަން ޔަޤީނެވެ.\nޖަމްޢިއްޔަތުލް އިއްތިޙާދު ފުޓްސަލް ޗެލެންޖުގެ ފައިނަލް ބުދަ ދުވަހު\nނިއާ 1 week ago\nމާޝާ ﷲ. ޒާއިދުއަށް ކާމިޔާބީ އަށް އެދެން